Quran gai vaa gonjessevun\nދުނިޔޭގެ ހުރިހާ ޘަޤާފަތެއްގެ ތެރޭގައި ވެސް އިންސާނުން އެބައިމީހުންގެ ޝުޢޫރުތައް ފާޅުކުރުމަށްޓަކައި ބަހުގެ އަދަބިއްޔާތުގައި ހިމެނޭ ބަލާޣާތްތެރި ޅެންވެރިކަން ވެފައިވަނީ ބާރުގަދަ ވަސީލަތެއްކަމުގަ އެވެ. މިޒަމާނުގެ ދުނިޔޭގައި ސައިންސާއި، ޓެކްނޮލޮޖީއަކީ އެރޮނގުން ކުރިއަރާފައިވާ ބައެއްގެ ފަޚުރަކަށް ވެފައިވާ ފަދައިން، ފާއިތުވެދިޔަ ޒަމާނުގެ ކޮންމެވެސް ދުވަސްވަރެއްގައި އަދަބިއްޔާތުގެ ތެރޭގައި ހިމެނޭ ޅެންވެރިކަން ވެފައިވަނީ އެރޮނގުން ކުރިއަރާފައިވާ ބައެއްގެ ފަޚުރެއްކަމުގައިކަން ދުނިޔެ ދެކިފައި ވެއެވެ.\nމުސްލިމުންނާ ޣައިރު މުސްލިމުން ވެސް މުސްލިމުންގެ މުޤައްދަސް ފޮތް ކަމުގައިވާ ޤުރުއާނާއި މެދު އެއްބަސްވާ އެއް ޙަޤީޤަތެއް އެބަ އޮތެވެ. އެ ޙަޤީޤަތަކީ ޤުރުއާނަކީ އަދަބިއްޔާތުގެ ގޮތުން އަރާހުރި މޮޅު ފޮތެއްކަމެވެ. މި ދުނިޔޭގެ އެއްވެސް ދިމާއަކުން ފެންނާނެ އެންމެ މޮޅު ޢަރަބި ބަހުގެ އަދަބިއްޔާތު ހިމެނިގެން އެކުލަވާލެވިފައިވާ ފޮތަކީ ކީރިތި ޤުރުއާންކަމުގައި ވާކަމެވެ. މިހެންކަމާއެކު ޤުރުއާނުގައި ވަނީ އެންމެހައި އިންސާނުންނަށް ގޮންޖައްސަވައި، އެ ފޮތުގައިވާ ސޫރަތްތަކުގެ ތެރެއިން އެންމެ ކުރު ސޫރަތެއްގެ މިންވަރުވެސް އިންސާނުންނަށް ހަދައިގެން ނުގެނެވޭނެކަމަށް އަންގަވާފަ އެވެ.\n"ތިމަންރަސްކަލާނގެ އަޅާއަށް (އެބަހީ: مُحَمَّدُ ގެފާނަށް) ތިމަންރަސްކަލާނގެ ބާވައިލެއްވި އެއްޗަކާމެދު (އެބަހީ: ޤުރުއާނާމެދު) ތިޔަބައިމީހުން ޝައްކުކަމެއްގައި ވަނީނަމަ، ފަހެ، ތިޔަބައިމީހުން އޭގައިވާފަދަ ސޫރަތެއް ނިކަން ގެނެސްބަލާށެވެ! އަދި ތިޔަބައިމީހުން ތެދުވެރިންކަމުގައި ވަނީނަމަ، ﷲ ފިޔަވައި، ތިޔަބައިމީހުންނަށް، ނަޞްރުދޭނޭ އެހީތެރިން (ތިބިނަމަ، އެއުރެން) ނަށް ނިކަން ގޮވައި، ގެނެސްބަލާށެވެ!" (ސޫރަތުލްބަޤަރާ 23).\n"ފަހެ، ތިޔަބައިމީހުންނަށް އެކަން ނުކުރެވުނުނަމަ އަދި ތިޔަބައިމީހުންނަކަށް ހަމަހިލާ އެކަންތަކެއް ނުމެކުރެވޭނެތެވެ. (އެކަން ނުކުރެވުނުނަމަ) ފަހެ، ތިޔަބައިމީހުން ނަރަކައަށް ބިރުވެތިވެ، ރައްކާތެރިވާށެވެ! އެނަރަކައަކީ، މީހުންނާއި ހިލަ، އޭގެ ދަރުކަމުގައިވާ ނަރަކައެވެ. އެ ނަރަކަ ތައްޔާރުކުރައްވާފައިވަނީ، ކާފިރުންނަށްޓަކައެވެ." (ސޫރަތުލްބަޤަރާ 24).\nޤުރުއާނުގައި ވާފަދަ އެންމެ ސޫރަތެއް ހަދައިގެން ގެނައުމަށް އެފޮތުގައި ގޮންޖައްސަވާފައިވަނީ ހަމައެކަނި އިންސާނުންނަކަށް ނޫނެވެ. އެންމެހައި އިންސާނުންނާ ޖިންނިން ގުޅިގެން ޤުރުއާން ފަދަ ފޮތެއް ނުވަތަ އޭގައިވާ ފަދަ ސޫރަތެއް އެކުލަވާލަން އުޅުނުކަމުގައި ވިޔަސް އެކަން ނުވާނެ ކަމުގައި ބަޔާންކުރައްވާފައި ވެއެވެ. މި ގޮންޖެއްސެވުން ޤުރުއާނުގައި ވަނީ ތަކުރާރުކުރައްވާފަ އެވެ. ވީމާ މިގޮންޖެއްސެވުމަށް ރައްދުދިނުމުގެ ގޮތުން ޣައިރު މުސްލިމުންގެ ތެރެއިން ޢަރަބި ބަސް މޮޅަށް ދަންނަ އެތައް ބަޔަކު އެފަދަ ސޫރަތެއް ހަދަންއުޅެ އެކަންވަނީ ނާކާމިޔާބުވެފަ އެވެ. އެބައިމީހުން އެއްވެ ސައްލާކޮށް، ވިސްނާ ފިކުރުކޮށްގެން ވެސް ޤުރުއާނުގައިވާ ފަދަ ބަލާޣާތްތެރި، ފުރިހަމައަށް ލަފްޡުތަށް އެމުނި އެކުލެވިގެންވާ، ރީތި ފުންމާނައެއް ނުކުންނަ އެންމެ ކުރު ސޫރަތެއްގެ މިންވަރު ވެސް ނުހެދުނެވެ. ޤުރުއާން ބާވައިލެއްވުނު ފަހުން މިއަދާ ހަމައަށް 1400 އަހަރަށްވުރެ ގިނަވެފައިވާއިރު، އެ ފޮތުގައިވާ މި ގޮންޖެއްސެވުން އަދިވެސް ދެމިއޮތްކަމުން ދޭހަވަނީ އެ ފޮތަކީ އިންސާނަކު ހަދައިގެން ގެނައި އެއްޗެއް ނޫންކަމެވެ.\nދުނިޔެ ޢިލްމީގޮތުން ކުރިއަރާފައި ނެތް ޒަމާނެއްގައި، ޢަރަބިކަރައިގެ ޞަރާގައި އުޅުއްވި، އެއްވެސް މީހެއްގެ ގާތުން ކިޔަވާވިދާޅުނުވެ ހުންނެވި އަދި ލިޔަންކިޔަން ދެނެވަޑައިނުގަންނަވާ ބޭކަލަކަށް މިޒަމާނުގެ ސައިންސާއި ނުބައްދަލު، ބޮޑެތި ޢިލްމީ ޙަޤީޤަތްތައް އެކުލެވޭ ފޮތެއް ލިޔެވިދާނެކަމަށް ބުއްދި ޤަބޫލެއް ނުކުރެ އެވެ. އަދި އެ ފޮތުގައި އެންމެހައި އިންސާނުންނަށް އެތަކެއް ގޮންޖެއްސެވުންތަކެއް ގެންނަވައި، އެ ގޮންޖެއްސެވުންތައް ޤިޔާމަތާ ޖެހެންދެން ދެމިގެންދާނެކަމަށް ބަޔާންކުރައްވައި، އެކަމަށް ޝައްކުކުރާ މީހަކު ހުރިނަމަ އެ ފޮތަށްވުރެ މޮޅު ފޮތެއް ލިޔެގެން ގެނައުމަށް އަންގަވައި، އެކަން އެގޮތުގައި ދެމިގެންދާނެ ގޮތް ހެއްދެވިދާނެ ކަމަކަށް ވެސް ބުއްދި ޤަބޫލެއް ނުކުރެ އެވެ. މުޅި ދިރިއުޅުމުގެ ޙަޔާތުގެ ބޮޑުބައިގައި އަތްމަތިދަތި ހާލުކޮޅުގައި އުޅުއްވަމުން އަދި އެއާއިއެކު މީސްތަކުންގެ ދުއްތުރާ އުފުއްލަވަމުން ގެންދެވި އާދައިގެ އިންސާނަކަށް ޤުރުއާންފަދަ ފޮތެއް ގެނެވިދާނެކަމަށް ބުއްދި ޤަބޫލުކުރާ އޮތީ އެންމެ ގޮތެކެވެ. އެ ގޮތަކީ އެ ފޮތަކީ ޢާލަމްތަކުގެ ވެރި ﷲ އެ އިންސާނާގެ މައްޗަށް ބާވައިލެއްވި ވަޙީ ކަމުގައި ޤަބޫލުކުރުމެވެ.\nއިންސާނުން ދިރިއުޅެމުންމިދާ ދުނިޔެއަކީ ފަތާކޮށް އޮންނަ ތަނެއްކަމަށް މި ޒަމާނުގެ ދުނިޔޭގައި ޢިލްމީ ނަޒަރަކުން ކަންކަމާއިމެދު ވިސްނާ އެއްވެސް މީހަކު ޤަބޫލެއްނުކުރާނެ އެވެ. ޤުރުއާން ބާވައިލެއްވިގެން އައި ޒަމާނަކީ ޔޫރަޕްގެ ޤައުމުތަކުގައި މިދުނިޔެއަކީ ވައް އެއްޗެއް ނޫންކަމަށާއި، ދުނިޔެއަކީ ފަތާކޮށް އޮންނަ ތަނެއްކަމަށް ޤަބޫލުކުރެވިފައި އޮތް ދުވަސްވަރެކެވެ. ދުނިޔެ ވަނީ ވައް ބޯޅައެއް ފަދައިން ކަމަށް ބުނާމީހުން ނަޞާރާ ދީނުން ބޭރުވެ މުރުތައްދުވާނެކަމަށް ފައްޅީގެ ފާދިރީން ނިންމައި، އެހެން ބުނާ މީހުންނަށް މަރުގެ އަދަބު ދީފައިވެއެވެ. އެހެންނަމަވެސް ޤުރުއާނުގައި އެޒަމާނުގެ ދުނިޔޭގައި އޮތްފަދަ ދެކޮޅުނުޖެހޭ އެއްވެސް ޤަބޫލުކުރުންތަކެއް ހިމެނިފައި ނުވެ އެވެ. އިންސާނާގެ ސަލާމަތް ބުއްދިއާއި، ޢިލްމީ ހޯދުންތަކާއި ތަޢާރުޟުނުވާނޭ ގޮތަށް އެކުލެވިގެންވާ ހަމައެކަނި މުޤައްދަސް ފޮތަކީ ޤުރުއާނެވެ. މި ޙަޤީޤަތް ނަޞާރާ ދީން ފަތުރަންއުޅޭ މިޝަނަރީންގެ މީހުންނަށް އެނގުމުން އެމީހުން މަސައްކަތްކުރަން ފަށާފައިވަނީ ނަޞާރާއިންގެ ބައިބަލް ވެސް ވަނީ އެފަދައިންކަން ސާބިތުކޮށްދެވޭތޯ އެވެ. އެހެންނަމަވެސް ސަލާމަތް ބުއްދިއާއި، މި ޒަމާނުގެ ސައިންސްގެ އައު ހޯދުންތަކާއި ދިމާއިދިކޮޅު އެތަކެއް ދެކޮޅުނުޖެހޭ ވާހަކަތަށް ބައިބަލްގައި ގިނަކަމުން، ދެން އެމީހުން އުޅެނީ ޤުރުއާނުގައި ބަޔާންވެގެންވާ އެތަކެއް ޢިލްމީ ޙަޤީޤަތްތައް ސައިންސާއި ތަޢާރުޟުވާކަން ދެއްކުމަށެވެ. މިގޮތުން ސައިންސްގެ އައު ހޯދުންތަކުގެ އަލީގައި ކަނޑައެޅިގެން ސާބިތުވެފައި ހުރި ޢިލްމީ ޙަޤީޤަތްތަކަށް ދަނޑި ބާނައިގެން ގަޑުބަޑުކުރަން އުޅެފައި ވެއެވެ. ސައިންސްގެ ބައެއް ހޯދުންތަކަކީ އިންސާނާގެ ޢިލްމު އިތުރުވަމުންދާ ވަރަކުން، ކުރީގެ ނިންމުންތަކަށް ބަދަލު އަންނަމުންދާ އެއްޗަކަށް ވަތީ، އެބައިމީހުން އުޅެފައި ވަނީ ތިއަރީތަކާއި ތަފާތު ހައިޕޮތިސިސްތަކާއި ޢިލްމީ ޙަޤީޤަތްތައް އެއްކޮށް އޮޅުންބޮޅުން ކޮށްގެން ޤުރުއާނާމެދު މީސްތަކުންގެ ހިތްތަކުގައި ޝައްކުއުފެއްދުމަށެވެ.\nޤުރުއާނަކީ ސައިންސްގެ ޢިލްމަށް ޚާއްޞަކުރެވިފައިވާ ފޮތެއް ނޫނެވެ. އެ ފޮތަކީ އެންމެހާ އިންސާނުންނަށްވާ ހިދާޔަތެކެވެ. ޤުރުއާނުގައި އެތަކެއް ހާސް ޢިލްމީ ޙަޤީޤަތްތައް ބަޔާންވެގެންވާކަމުން ދޭހަވަނީ އެ ފޮތަކީ އެންމެހާ ކަމެއް މޮޅަށް ދެނެވޮޑިގެންވާ ޢާލަމްތަކުގެ ވެރި ﷲ ބާވައިލެއްވި ފޮތެއްކަމެވެ. ހަމައެކަނި ޢިލްމީ ނަޒަރަކުން ޤުރުއާނާމެދު ވިސްނާލިޔަސް އެއީ މުޢުޖިޒާތެއްކަން ޔަޤީންކުރެވޭނެ އެވެ. ޒަމާންތަކުގެ ތެރެއިން މީސްތަކުން އަޖާއިބުކުރުވަމުން ދިޔަ އެތަކެއް ކަންކަމާއި ތަކެތި ވަނީ ނެތިވެގޮސްފަ އެވެ. އެކަމަކު ޤުރުއާން އެއަށް އެއްވެސް ބާކަމެއް، ބާޠިލުކަމެއް ނައިސް ޤަރުނުތަކަށް ވަނީ ދެމިގެންގޮސްފަ އެވެ. އަދިވެސް އަންނަން އޮތް ޒަމާނުގައި އެކަން އެގޮތަށް ހިންގަމުންދާނޭކަން ޔަޤީންކުރެވޭ އެތަކެއް އަލާމާތްތައް ވަނީ ފެނި ކަށަވަރުކުރެވިފަ އެވެ. މިގޮތުން އެންމެ މޮޅެތި ޒަމާނީ ވަސީލަތްތަކުގެ އެހީގައި ހޯދޭ އައު ހޯދުންތައް ހޯދައި ނިމޭއިރު އެކަން ހިނގަމުންދަނީ އެފަދައިންކަން އަންގާދޭ ޤުރުއާނުގެ އާޔަތްތައް އެ ފޮތުގައި ހުރެ އެވެ. އެއާއި އެކު އިންސާނުންގެ ޢިލްމުގެ މަދުކަމާއި، އިތުރަށް ހޯދައި އުނގެނެން ބޭނުންވާކަމުގެ އިޙްސާސް ސައިންސް ޢިލްމުވެރިންނަށް ކުރެވެ އެވެ. ޤުރުއާން އަބަދުވެސް ވަނީ އިންސާނުންގެ ޢިލްމަށްވުރެ ކުރިއަރައިފައި ކަން އެނގުމުން އެތަކެއް ޣައިރު މުސްލިމް ސައިންސްވެރިން އަޖާއިބުވެ ބަސްހުއްޓިގެން ދެއެވެ. އެއާއެކު އޭގެ ތެރެއިން ބައެއް މީހުން އިސްލާމް ދީނަށް ވަންނަމުން ދެއެވެ.\nހުޅަނގުގެ މީހުން ބޮޑު ފިޒިކްސް ޢިލްމުވެރިއެއް ކަމުގައިބަލާ އަލްބަރޓް އައިންސްޓައިން ބުނެފައި ވެއެވެ. "ދީނާ ނުލައި ސައިންސަކީ ކޮރު އެއްޗެކެވެ. ސައިންސާ ނުލައި ދީނަކީ ކަނު އެއްޗެކެވެ." މީގެ މާނަ އަކީ ދީނާއި ސައިންސް ވާންޖެހޭނީ ގުޅި ލާމެހިފަ އެވެ. މި ދުނިޔޭގައިވާ ދީންތަކުގެ ތެރެއިން ސައިންސާއި ތަޢާރުޟުނުވާ ދީނަކީ ހަމައެކަނި އިސްލާމް ދީނެވެ. އިސްލާމް ދީން ފެށިގެން އައީ ވެސް ޢިލްމު އުނގެނުމަށް ބާރު އަޅުއްވަމުންނެވެ. ސައިންސް ޢިލްމުގެ އަލީގައި ދެނެނުގަނެވޭނެ ކިތަންމެ ކަމެއް އިސްލާމް ދީނުގައި ބަޔާންވެގެންވެ އެވެ. އިންސާނާއަށް ނުފެންނަ، ނުއިވޭ ނުވަތަ ނޭނގޭ ކޮންމެކަމެއް ސައިންސްގެ އަލީގައި ހޯދައި ނުގަނެވިއްޖެނަމަ އެއީ ނުވާކަމެކޭ ނޫންނަމަ ނެތް އެއްޗެކޭ ނުބުނެވޭނެ އެވެ.\nކޮންމެ މީހަކު ނަމަވެސް އެމީހަކު ކުރާ ދައުވާ އެއީ ތެދެއްކަމުގެ ހެކި ދައްކަންޖެހެ އެވެ. މާތް ނަބިއްޔާ މުޙަންމަދު ޞޮއްލަﷲ ޢަލައިހި ވަސައްލަމަ ކުރެއްވި ދައުވާއަކީ އެކަލޭގެފާނަކީ އެއްކައުވަންތަ ﷲ މީސްތަކުންނަށް ތެދުމަގައިގެން ފޮނުއްވި ރަސޫލެއްކަމުގެ ދައުވާ އެވެ. އެކަން ޔަޤީންކޮށްދޭ އެތަކެއް ހެކިތަކެއްގެ ތެރެއިން އެންމެ ބޮޑު ހެއްކެއްގެ ގޮތުގައި މީސްތަކުންނަށް ފެންނާނެހެން މިއަދާ ހަމައަށް ވެސް ކީރިތި ޤުރުއާން އެ އޮތީ އެވެ. އަބަދަށް ދެމިގެންދާނޭ މުޢުޖިޒާތެއްގެ ގޮތުގައި އެއްވެސް ބަދަލެއް، އުނިއިތުރުކަމެއް ނައިސް އެ ފޮތް އޮންނައޮތުން އެކަނި ވެސް އެއީ އަންތަރީސްވާވަރުގެ ބޮޑު އަޖާއިބެއް ކަމުގައި ފުދޭހައި ވެއެވެ. މިހެންކަމާއެކު ޤުރުއާނުގައި ބަޔާންވެގެންވާ ގޮންޖެއްސެވުން އަބަދަށް ދެމިގެންދާނެކަމީ އެއްވެސް ޝައްކެތް އޮތްކަމެއް ނޫނެވެ.


SunOnline: Israel sifain Palestine ge kujjegge gayah badi jahaa maraalafi\nއިސްރާއީލް ސިފައިން ފަލަސްތީނުގެ ކުއްޖެއްގެ ގަޔަށް ބަޑި ޖަހާ މަރާލައިފި\nރުގިއްޔާ މުހައްމަދު މޫސާ 12 Jun 2021, 11:15\nގުދުސް (ޖޫން 12): އިސްރާއީލްގެ ސިފައިން ފަލަސްތީނުގެ 15 އަހަރުގެ ފިރިހެން ކުއްޖެއްގެ ގަޔަށް ބަޑި ޖަހާ މަރާލައިފި ކަމަށް ފަލަސްތީނުގެ ހެލްތު މިނިސްޓްރީން އިއްޔެ ބުނެފި އެވެ.\nފަލަސްތީނުގެ ރެޑް ކްރެސެންޓުން ބުނި ގޮތުގައި އިސްރާއީލްގެ ސިފައިން މުހައްމަދު ސައިދު ހަމަޔެލް މަރާލީ ހުޅަނގު އައްސޭރީގެ ބައިތާގައި އޮތް މުޒާހަރާއެއްގަ އެވެ. އެއީ އެ ސަރަހައްދުގައި ޔަހޫދީން ވަޒަންވެރި ކުރުން އިތުރު ކުރުމާ ދެކޮޅަށް ބޭއްވި މުޒާހަރާއެކެވެ.\nފަލަސްތީނުގެ ވަފާ ނިއުސް އޭޖެންސީން ބުނި ގޮތުގައި އެ މުޒާހަރާ ތެރެއަށް އިސްރާއީލްގެ ސިފައިން ބަޑި ޖަހާ، ކަރުނަ ގޭހާއި ރަބަރު އުންޑަވެސް ޖެހި އެވެ. އަދި އެ ހަމަލާތަކުގައި ހަ މީހަކަށް އަނިޔާވި ކަމަށް ފަލަސްތީނުގެ ހެލްތު މިނިސްޓްރީން ބުންޏެވެ.\nއެ ހާދިސާއާ ބެހޭ ގޮތުން އިސްރާއިލްގެ އަސްކަރިއްޔާއިން ބުނީ ހުޅަނގު އައްސޭރީގައި ބަޔަކު ހަމަނުޖެހުން ހިންގާ، ޓަޔަރުތަކުގައި ރޯކޮށް، ގަލާއި ބަޑިބޭސް އުކާ ހެދި ކަމަށެވެ. އަދި ސިފައިންގެ ފުރާނައަށް ނުރައްކާވުމުން ހަމަނުޖެހުން ހުއްޓުވަން ބަޑި ޖެހީ ކަމަށެވެ.\nހަމަޔެލްއަކީ އިސްރާއީލްގެ ސިފައިން ދިން ހަމަލާތަކުގައި މިއަހަރު މަރާލި ފަލަސްތީނުގެ އަށްވަނަ ކުއްޖާ އެވެ. އަދި ބައިތާގައި މަރާލި ދެވަނަ ކުއްޖާ އެވެ.\nޔަހޫދީ ވަޒަންވެރިން ދަނީ ބައިތާގައި އެމީހުން ދިރިއުޅޭ ސަރަހައްދުތައް އިތުރު ކުރަން މަސައްކަތް ކުރަމުންނެވެ. އޭގެ ސަބަބުން 100އަށް ވުރެ ގިނަ މީހުން ހިމެނޭ ފަލަސްތީނުގެ 17 އާއިލާއެއްގެ ޒައިތޫނި ދަނޑުތައް ގެއްލުމުގެ ބިރު ވަނީ ހީވެފަ އެވެ.\nއިސްރާއީލުން ފަލަސްތީނުގެ ބިންތައް އަތުލާ، ގެތައް ހަލާކުކޮށް، ޔަހޫދީން ވަޒަންވެރި ކުރުމާ ދެކޮޅަށް ހުޅަނގު އައްސޭރީގައި އާއްމުކޮށް ހުކުރު ދުވަސްތަކުގައި މުޒާހަރާ ކުރެ އެވެ. އަދި އެފަދަ މުޒާހަރާތައް ރޫޅާލުމަށް އިސްރާއީލު ސިފައިން އާއްމުކޮށް ހާލަތާ ނުބައްދަލު ބާރުގެ ބޭނުން ކުރެ އެވެ.\nދެ މިލިއަނަށް ވުރެ ގިނަ ފަލަސްތީނުގެ ރައްޔިތުން ދިރިއުޅޭ ހުޅަނގު އައްސޭރީގައި މިހާރު އިސްރާއީލުން ވަޒަންވެރިކޮށްފައިވާ 475،000 މީހުން ދިރިއުޅެ އެވެ.\nބެން އެންޑް ޖެރީސް އިން އިސްރާއީލު ބޮއިކޮޓްކުރަނީ\nއިސްރާއީލުގެ ޖަރީމާތައް ބަލާ ކޮމިޝަނަށް ތިން މެންބަރުން\nގިނަމީހުން އެއްވާ ތަންތަނަށް ވެކްސިން ނުޖަހާ ނުވަދެވޭނެ


Faroe Islandun anekkaa ves gina adhadhehge koamas kathili massala hoonuvejje - vNews.mv\nމިފަހަރު މަރާލި ކޯމަސްތައް ފާރޯ އައިލެންޑްސްގެ ގޮނޑުދޮށުގައި:\nފާރޯ އައިލެންޑުން އަނެއްކާވެސް ގިނަ އަދަދެއްގެ ކޯމަސް ކަތިލި މައްސަލަ ހޫނުވެއްޖެ\nސައިފް އަޒްހަރު 16 September 2021, 14:51\nފާރޯ އައިލެންޑްސްއިން އަނެއްކާވެސް ގިނަ އަދަދެއްގެ ކޯމަސް ކަތިލި މައްސަލަ ވަރަށް ހޫނުވެއްޖެއެވެ.\nމިއީ، އެރަށުގެ މީހުން ޒަމާނުއްސުރެ ފާހަގަކުރާ އާދަކާދައެއްގެ ގޮތުން ކުރި ކަމެކެވެ.\nމިފަހަރު ވެގެން ގޮސްފައިވަނީ، މި އާދަކާދައިގެ ދަށުން އެއްދުވަހެއްގައި މިހާ ގިނަ ކޯމަސް ހިފައި ކަތިލި ފުރަތަމަ ފަހަރަށެވެ. މިފަހަރު ކަތިލީ ޖުމްލަ 1،428 ކޯމެހެވެ.\nމިފަހަރު ކަތިލާފައިވަނީ ބަނޑުދަށާއި، އަރިމަތީގައި ހުދު ފަލަ ރޮނގެއް ހުންނަ ބާވަތުގެ ކޯމަސްތަކެވެ. އެރަށުގެ މީހުން މީގެކުރިން އާންމުކޮށް ހިފައި ކަތިލަނީ ބޮޑުމަސް ނަމަވެސް މިފަހަރު ކަތިލާފައިވަނީ ކޯމަހެވެ.\nފާރޯ އައިލެންޑްސްގެ އަތިރިމަތީގައި ކޯމަސްތަކުގެ ކަނދުރާމަތިން ބުރިކޮށްލާފައިވާ މަންޒަރު ފެންނަ ވީޑިއޯތަކާއި ފޮޓޯތައް ސޯޝަލް މީޑިއާގައި ދައުރުވަމުން އެބަދެއެވެ.\nއަދި އެއާއެކު، އެތައްބައެއްގެ ނުރުހުމާއި ދެކޮޅުވެރިކަން ފާރޯ އައިލެންޑްސްގެ ސަރުކާރަށް އަމާޒުވަމުން އެބަދެއެވެ.\nފަރޯ އައިލެންޑްސްއަކީ ޑެންމާކްގެ ދަށުގައި އޮންނަ ޒާތީ ވެރިކަމެއްކުރާ އުތުރު އެޓްލާންޓިކް ކަނޑުގެ ޓެރިޓަރީއެކެވެ.\nފާރޯ އައިލެންޑްގައި 18 ރަށް ހިމެނޭއިރު، އާބާދީއަކީ 50،000 އެވެ. ފާރޯ އައިލެންޑްސްގެ ހުރިހާ ރަށެއް ހުންނަނީ މަގުތަކާއި، ޓަނަލްތަކާއި، ފެރީއާއި، ކޯޒްވޭއާއި ބްރިޖްތަކުން ގުޅާލާފައެވެ.\nފާރޯ އައިލެންޑްސްގެ މީހުން ދިރިއުޅުމަށް ކުރާ މައިގަނޑު މަސައްކަތަކީ މަސްވެރިކަމެވެ.\nނަމަވެސް، އަހަރަކު އެއްފަހަރު ބޮޑުމަސް ނުވަތަ "ވޭލްސް" ހިފައި މަރައިގެން އޭގެ މަސް ކައި، ވިއްކައި ހެދުމަކީ އެރަށުގެ މީހުން އާންމުކޮށް ކޮށްއުޅޭ ކަމެކެވެ.\nމުޅި ދުނިޔޭގެ ނުރުހުން އަމާޒުވިޔަސް، ކާބަފައިންގެ ފަރާތުން އައިސްފައިވާ އެ އާދަކާދަ ދޫކޮށްލާކަށް އެރަށުގެ މީހުން ބޭނުމެއް ނުވެއެވެ.\nކުރިން ފަހަރެއްގައި ހިފައި މަރާލާފައިވާ ބޮޑުމަސް ނުވަތަ ވޭލްސްތަކެއް:\nބޮޑުމަހުގެ ބަދަލުގައި މިފަހަރު ކޯމަސް ހިފައި ކަތިލި މައްސަލާގައި އެތައް ބައެއްގެ ދެކޮޅުވެރިކަން އަމާޒުވާން ފެށުމުން، ފާރޯ އައިލެންޑްސްގެ ފިޝަރީޒް މިނިސްޓަރ ޖެކޮބް ވެސްޓަރގާޑް ވިދާޅުވީ، މަސްވެރިން ކޯމަސްތައް ހިފާފައިވަނީ "ފޮތުގައި އޮންނަ ގޮތުގެމަތިން" ކަމަށެވެ.\nސަރުކާރުގެ ތަރުޖަމާނުވެސް ވިދާޅުވީ، ވޭލް ޝިކާރަކުރުމުގެ ކަންކަން ނުދަންނަ ބަޔަކަށް މަންޒަރުތައް ބޮޑުކަމަކަށް ވެދާނެ ކަމަށާއި، ފާރޯ އައިލެންޑްސްއިން އެކަން ކުރަނީ ވަރަށް ރަނގަޅަށް ރާވައިގެން، އެކަމަށް އޮންނަ އުސޫލުތަކުގެ ތެރެއިން ކަމަށެވެ.\nއެހެން ނަމަވެސް، ވޭލްސްއާއި ކޯމަސްފަދަ ކަނޑުގެ މިފަދަ ދިރުންތައް ހިމާޔަތްކުރުމަށް ފާރޯ އައިލެންޑްސްގައި ހަރަކާތްތެރިވާ "ސީ ޝެޕަރޑް ކޮންޒަވޭޝަން ސޮސައިޓީ" ވަނީ ކޯމަސްތައް ކަތިލި މައްސަލަ ވަރަށް ބޮޑަށް ކުށްވެރި ކޮށްފައެވެ.\nއެ ޖަމްއިއްޔާއިން މިކަން ސިފަކޮށްފައިވަނީ "ރަހުމްކުޑަ އާދަކާދައެއް" ގެ ގޮތުގައެވެ.\nފާރޯ އައިލެންޑްސްގެ ނޫސްވެރިއެއް ކަމަށްވާ ހަލޫރް އަވް ރާނާ ބުނީ، އެ ރަށުގެ އާބާދީގެ %53 މީހުން ކޯމަސް ހިފައި މެރުމާ ދެކޮޅު ކަމަށެވެ. އެހެން ނަމަވެސް، އެ އާދަކާދަ ހުއްޓާލަން ކަމާބެހޭ ފަރާތްތަކުގެ ވިސްނުމެއް ނެތްކަމަށެވެ.\nއިންޓަރނޭޝަނަލް އެނިމަލް ރައިޓްސް ގްރޫޕުން ބުނެފައިވަނީ، ފާރޯ އައިލެންޑްސްގެ އެތެރެއިން ޕްރެޝަރ ބޮޑުވެ، މި އާދަކާދަ ހުއްޓުމަކަށް އައުމަކީ އުންމީދުކުރާ ކަމެއް ކަމަށެވެ.\nތިމާވެށި ހިމާޔަތްކުރާ ފަރާތްތަކުންވެސް ތަކުރާރުކޮށް ގެންދަނީ މި އަނިޔާވެރި އަމަލު ހުއްޓާލުމަށް ފާރޯ އައިލެންޑަށް ގޮވާލަމުންނެވެ.


އެމްޑީޕީ އިހަވަންދޫ ދާއިރާގެ ޕާލަމެންޓަރީ ޕްރައިމަރީ (ހާއްސަ ކަވަރޭޖް) — Ihavandhoo.com\nއެމްޑީޕީ އިހަވަންދޫ ދާއިރާގެ ޕާލަމެންޓަރީ ޕްރައިމަރީ (ހާއްސަ ކަވަރޭޖް)\n24 ޖެނުއަރީ 20142މުހައްމަދު އަކްރަމް\nމިއީ އެމްޑީޕީގެ ފަރާތުން، އިހަވަންދޫ ދާއިރާއިން ރައްޔިތުންގެ މަޖްލީހަށް ވާދަކުރާނެ ކެންޑިޑޭޓެއް ހޮވުމަށް ބާއްވާ ޕްރައިމަރީގެ ހަބަރުތައް ކިއުންތެރިންނާއި ހަމަޔަށް ގެނެސްދިނުމަށް ކުރިޔަށްގެންދާ ހާއްސަ ކަވަރޭޖެކެވެ. މި ޕްރައިމަރީގައި ވާދަކުރައްވަނީ ކެންޑިޑޭޓް ނަމްބަރ 1، އިހަވަންދޫ ދާއިރާގެ އިއްޒަތްތެރި މެމްބަރ ހއ. ތަކަންދޫ، އޯޝަންވޭވް، އަލްފާޟިލް އަޙްމަދު ޢަބްދުﷲ އާއި ކެންޑިޑޭޓް ނަމްބަރ 2، ޝަރީޢާ އާއި ޤާނޫނީ ދާއިރާއިން ޑިގްރީ ނަންގަވައިގެން ހުންނެވި ޤާނޫނީ ވަކީލް ހއ. އިހަވަންދޫ، އަންބަރީގެ، އަލްޢުސްތާޛު ޢަބްދުލްމާނިއު ޙުސައިން އެވެ.\n18:34 24 Jan 2014\nވޯޓްކަރުދާސްތައް އަންދާލުމަށްފަހު ތަންސާފުކުރަނީ\n18:33 24 Jan 2014\n18:31 24 Jan 2014\n18:29 24 Jan 2014\nވޯޓްފޮށި އަންދާލުމަށް ތައްޔާރުވަނީ\n18:27 24 Jan 2014\n18:26 24 Jan 2014\nވޯޓްފޮށި އަންދާލުމުގެކުރިން މަޝްވަރާކުރަނީ\n18:10 24 Jan 2014\nދެކެންޑިޑޭޓުންގެ ރުހުމާއިއެކު، އިހަވަންދޫގައި ބަހައްޓާފައިވާ ވޯޓްފޮށްޓަށް ލާފައިވާ ކަރުދާސްތަކާއި ބާކީހުރި ވޯޓް ކަރުދާސްތައް އަންދާލާފިއެވެ.\n18:07 24 Jan 2014\nއެމްޑީޕީން ބުނީ އިންތިޚާބު ދެން ބާއްވާނެ ދުވަހެއް އިއުލާން ކުރާނެ ކަމަށެވެ.\n18:06 24 Jan 2014\nވޯޓްލުން ކުއްލިއަކަށް މެދުކަނޑާލީ އެމްޑީޕީގެ ވެބްސައިޓްގައިވާ ވޯޓާރސް ލިސްޓާއި ވޯޓް ފޮށިތަކާއެކު ފޮނުވައިފައިވާ ލިސްޓާ ދިމާނުވުމުގެ ޝަކުވާ ހުށައަޅަމުންދާތީކަމަށް މައުލޫމާތު ލިބެއެވެ.\n18:02 24 Jan 2014\nވޯޓާސްލިސްޓްގައި މައްސަލަތަކެއް ހުރިކަމަށްބުނެ އިހަވަންދޫގައި ވޯޓްލުން ހުއްޓާލާފިއެވެ.\n16:15 24 Jan 2014\nއިހަވަންދޫގައި ބަހައްޓާފައިވާ ވޯޓް ފޮށްޓަށް މީހަކު ވޯޓްލަނީ\n16:10 24 Jan 2014\nމާލޭފޮށީގެ މައްސަލަ ހައްލުކޮށްދިނުމަށް ތަކުރާރުކޮށް އެދުމުންވެސް އެކަން ހައްލުކޮށްދީފައި ނުވާކަމަށް ކެންޑިޑޭޓް ނަންބަރު ދޭއް އަލްޢުސްތާޛު ޢަބްދުލްމާނިއު ޙުސައިން މިނޫހަށް މައުލޫމާތު ދީފިއެވެ. އެބޭފުޅާ އިތުރަށް ވިދާޅުވީ މާލޭފޮށްޓަށް ވޯޓްލުމަށް އެބޭފުޅާއަށް ތާއީދު ކުރައްވާ އެއްވެސް ފަރާތަކުން ނުނުކުތުމަށް ގޮވާލާކަމަށް.\n15:48 24 Jan 2014\nމިޕްރައިމަރީގައި އިހަވަންދޫ ދާއިރާގެ ރައްޔިތުން ވޯޓްލުމަށް މާލޭގައި ބަހައްޓާފައިހުރި ފޮށީގެ ނަތީޖާ ގަބޫލްނުކުރާނެކަމަށް ކެންޑިޑޭޓް ނަންބަރު ދޭއް އަލްޢުސްތާޛު ޢަބްދުލްމާނިއު ޙުސައިން މިނޫހަށް މައުލޫމާތު ދީފިއެވެ. ސަބަބެއްކަމަށް އެބޭފުޅާ ހާމަކުރައްވަނީ މިވޯޓަކީ ސިއްރު ވޯޓެއްނަމަވެސް، ވޯޓް ސިއްރުވާނެފަދަ މާހައުލެއް މާލޭގައި ވޯޓް ލާސަރަހައްދުގައި ނެތްކަމަށެވެ.\n15:26 24 Jan 2014\nއެމްޑީޕީ ހަރުގޭގައި ވޯޓްލުން ކުރިޔަށްދަނީ.\n15:16 24 Jan 2014\nއިހަވަންދޫގައި ވޯޓްލުން ފެށިގެން ވަރަށް ފޯރީގައި ކުރިޔަށް އެބަދެއެވެ.\n13:39 24 Jan 2014\nމައުލޫމާތު ލިބިފައިވާ ގޮތުގައި އިހަވަންދޫ ދާއިރާގެ ޕްރައިމަރީގައި ވޯޓްލުމަށް ވޯޓްފޮށި ބެހެއްޓުމަށް ހަމަޖެހިފައިވަނީ ހަތަރުތަނަކުއެވެ. އިހަވަންދޫގައި ވޯޓްލުން ކުރިޔަށްދާނީ ފުރައްދަގޭގައި ހުންނަ އެމްޑީޕީ ހަރުގޭގައެވެ. މާރަންދޫގައި ވޯޓްފޮށި ހުންނާނީ މާރަންދޫ ކޮތަރިވިލާ ގޭގައި ހުންނަ އެމްޑީޕީ ހަރުގޭގައެވެ. މޮޅަދޫގައި ވޯޓްލުން ކުރިޔަށްދާނީ އެރަށު ނޫރަންމާގޭގައެވެ. އަދި ދާއިރާގެ ރަތްޔިތުންނަށް ހާއްސަކޮށްގެން މާލޭގައި ބައްޓާ ވޯޓްފޮށި ހުންނާނީ ދަރުބާރުގޭގައެވެ.\n13:17 24 Jan 2014\nމައުލޫމާތު ލިބިފައިވާ ގޮތުގައި އެމްޑީޕީއިން މިއަދު ބާއްވާ ޕްރައިމަރީގެ ވޯޓްލުން ކުރިޔަށްދާނީ މެންދުރުފަހު 14:00 އިން ރޭގަނޑު 20:00 އަށެވެ.\n– 24 ޖެނުއަރީ 201402\nދެން ޕުރިމަރީ ނުބާވާ ގޮދިތައް ބަހާލަ...\n– 25 ޖެނުއަރީ 2014 1 1\nއެމްޑީޕީ މަޖްލިސް ޕްރައިމަރީގެ ވޯޓްލުން


Palak aai Tapasvi kaiveni koffi\nތަޕަސްވީ އާއި ޕަލަކް---\nޕަލަކް އާއި ތަޕަސްވީ ކައިވެނިކޮށްފި\nމަޝްހޫރު ޓީވީ އެކްޓަރެސް ޕަލަކް ޖެއިން އޭނާގެ ލޯބިވެރިޔާ އަދި ޓީވީ އެކްޓަރު ތަޕަސްވީ މެހްތާ ކައިވެނިކޮށްފިއެވެ.\nއިންދޯރުގެ އެކްޒޯޓިކާ ހޮޓަލުގައި ޕަލަކް އާއި ތަޕަސްވީ މިއަދު ކައިވެނިކޮށްފައިވާއިރު އެހަފްލާގައި ބައިވެރިވެފައިވަނީ ދެފަންނާނުންގެ ވެސް އައިލާ މީހުންނާއި ގާތް ރަހުމަތްތެރިން ކަމަށް އިންޑިއާގެ ނޫސްތަކުން ވަނީ ބުނެފައެވެ.\nއުމުރުން 24 އަހަރުގެ ޕަލަކް އާއި އުމުރުން 26 އަހަރުގެ ތަޕަސްވީގެ ކައިވެނީގެ ފޮޓޯތައް މިހާރު އާންމު ކޮށްފައިވާއިރު ދެފަންނާނުންގެ ވެސް ސަޕޯޓަރުން އަންނަނީ ސޯޝަލް މީޑިއާ މެދުވެރިކޮށް ތަހުނިޔާ ކިޔަމުންނެވެ.\nމީގެ ކުރިން އެދެފަންނާނުން ކައިވެނިކުރަން ނިންމާފައިވަނި މިމަހު 28 ގައެވެ. ނަމަވެސް ކައިވެނީގެ ތާރީހު އަވަސްކޮށްފައިވަނީ ކޮން ސަބަބަކާ ހުރެ ކަމެއް ހާމަކޮށްފައެއް ނުވެއެވެ.\nޕަލަކް އެންމެ ފަހުން ފެނިގެންދިޔައީ ލާޑޯ2އިންނެވެ. ޕަލަކް ވަނީ ކުރީގެ މަޝްހޫރު ޝޯ "ސުނޭނާ" އިން ލީޑު އެކްޓަރެސްގެ ރޯލުން ފެނިފައެވެ. ޕަލަކް ކުޅެފައިވާ ބައެއް ފިލްމުތަކުގެ ތެރޭގައި ބަރްސާތު، ތެހްޒީބް، ޕަހޭލީ އަދި ވާހް! ލައިފް ހޭ ތޮ އޭސާ ހިމެނެވެ.\nތަޕަސްވީ ފެނިގެން ދިޔަ ބައެއް ޓީވީ ޝޯތަކުގެ ތެރޭގައި ޕަރްވަރިޝް، ޕަރްވަރިޝް: ކުޗް ކައްޓާ ކުޗް މީޓާ އަދި އިޝާން: ސަޕްނޯ ކޯ އަވާޒް ދޭ ހިމެނެއެވެ. ތަޕަސްވީ ވަނީ ސާވްދާން އިންޑިއާގެ އެޕިސޯޑުތަކުން ވެސް ފެނިފައެވެ.\nމުނިފޫހިފިލުވުން ޕަލަކް ޖެއިން


މިހާރު ފެތުރެމުންދާ ވައިރަލް ރޯގާ އިން ރައްކާތެރިވާނެ ބައެއް ގޮތްތައް! | Jazeera\tމިހާރު ފެތުރެމުންދާ ވައިރަލް ރޯގާ އިން ރައްކާތެރިވާނެ ބައެއް ގޮތްތައް! - Jazeera\nމިހާރު ފެތުރެމުންދާ ވައިރަލް ރޯގާ އިން ރައްކާތެރިވާނެ ބައެއް ގޮތްތައް!\nއީމާ މުހައްމަދު ވަހީދު July 3, 2019 78 views0\nކޮންމެ އަހަރެއްގެވެސް މިދުވަސްވަރަކީ ރާއްޖޭގެ އެކި ހިސާބުތަކުގައި ވައިރަލް ހުން އަދި އެކި ކަހަލަ ގައިގަޔަށް އަރައި ރޯގާތައް ފެތުރޭ މިންވަރު އިތުރު ދުވަސްތަކެކެވެ. ނަމަވެސް މިދިޔަ އަހަރުގެ މި މުއްދަތާއި އަޅާ ބަލާއިރު، މިއަހަރުގެ މި މުއްދަތުގައި ވައިރަލް ހުން އަދި ރޯގާ ޖެހިގެން ރިޕޯޓް ކޮށްފައިވާ މީހުންގެ އަދަދު ގިނަ ކަމަށް ހެލްތް ޕްރޮޓެކްޝަން އެޖެންސީގެ ތަފާސް ހިސާބުތަކުން ވަނީ ދައްކާފައެވެ. މި ސަބަބާއި ހުރެ އެޗްޕީއޭއިން ވަނީ، ވައިރަލް ހުންތަކުން އަދި ރޯގާއިން ރައްކާތެރިވުމުގެ ފިޔަވަޅު އަޅައިގެން ތިބުމަށް އާއްމުންނަށް އިލްތިމާސްވެސް ކޮށްފައެވެ.\nވައިރަލް ހުން ނުވަތަ މިދުވަސްކޮޅު މި ފެތުރޭ އިންފްލްއެންޒާ ރޯގާއަކީ ނޭފަތާއި، ކަރާއި އަދި ފުއްޕާމޭއަށް އިންފްލުއެންޒާ ފަތުރާ ވައިރަސްގެ އަސްރު ކުރުމުން ޖެހޭ ރޯގާއެކެވެ. އިންފްލުއެންޒާ ފަތުރާ ވައިރަސްގެ ވަރަށް ގިނަ ބާވަތްތަކެއް ހުރެއެވެ. އަދި އެ ވައިރަސް އަކީ ކޮންމެ އަހަރަކުވެސް ބަދަލުވާ ވައިރަސްއެކެވެ.\nރިޕޯޓްތަކުން ދައްކާ ގޮތުގައި، ކޮންމެ އަހަރަކުވެސް މަދުވެގެން 20،000 ކުޑަކުދިން ވައިރަލް ހުން އަދި ރޯގާ ޖެހިގެން ހޮސްޕިޓަލުތަކުގައި އެނދުމަތި ކުރެވެއެވެ.\nމިހާރު ފެތުރެމުންމިދާ ވައިރަލް ހުން އަދި ރޯގާ ބައެއް މީހުންނަށް ސީރިއަސް ބައްޔަކަށް ބަދަލުނުވެ ފަސޭހައިން ރަނގަޅުވި ނަމަވެސް ބައެއް މީހުންނަށް އެ ބަލިތައް ވެގެންދަނީ ބައެއް ފަހަރު ފުރާނައަށް ނުރައްކާވާ ހިސާބަށް މީހާގެ ހާލު ދެރަވާ ބަލިތަކަކަށެވެ. ވައިރަލް ހުން އަދި ރޯގާއިން ބޮޑަށް ރައްކާތެރިވާންވީ ބޮޑެތި ބަލިތަކަށް ފަރުވާ ހޯދަމުންދާ މީހުންނެވެ. ނުވަތަ އެސްތަމާ ފަދަ ބަލިތައް ހުންނަ މީހުންނެވެ.\nތަޖްރިބާކާރުން ގަބޫލުކުރާ ގޮތުގައި، މި ޒާތުގެ ވައިރަލް ހުން އަދި ރޯގާ ފެތުރެނީ، ކެއްސާ ވާހަކަދައްކައި، އަދި ގާތްގޯޅިވެ އުޅުމުގެ ތެރެއިންނެވެ. ބައެއް ފަހަރު މި ރޯގާ، އެ ބަލި ޖެހިފައިވާ މީހެއްގެ ފުށުންވެސް އެނަކާއަށް ޖެހިދާނެއެވެ. އަދި، އަމިއްލަ ނޭފަތަށް ނުވަތަ އަނގަޔަށް އަތްލައި ހެދުމުންވެސް މި ރޯގާ އަދި ހުން ޖެހުމަށް މެެދުވެރިވެއެވެ.\nމި ވައިރަލް ހުން ޖެހުމުން ފެންނަ އަލާމަތްތަކުގެ ތެރޭގައި ވަރުބަލިވުމާއި ބޮލުގައި ރިއްސުން ފަދަ ކަންކަން ހިމެނެއެވެ. އަދި ބައެއް ހާލަތްތަކުގައި ބޭރަށް ހިންގާ، ހޮޑުލެވި އަދި ގައިގައި ރިއްސުން ފަދަ އަލާމަތްތައްވެސް ފެނުން އެކަށީގެންވެއެވެ. މިފަދަ ވައިރަލް ހުމެއް ނުވަތަ ރޯގާއެއް ޖެހިއްޖެނަމަ ކެއްސާ ކިނބިހި އަޅައި ހަދާއިރު، ނޭފަތާއި އަނގަ ބަންދުކޮށް ހެދުމަކީ އިތުރު މީހުންނަށް އެ ބަލި ޖެހުމުން ރައްކާތެރިވާ ކަމެކެވެ.\nވައިރަލް ހުން އަދި ރޯގާއިން ރައްކާތެެރިވުމަށް ވަރަށް ބައިވަރު ކަންތައް ކުރެވިދާނެއެވެ. އެންމެ މުހިންމު އެއްކަމަކީ ސާފުތާހިރުކަމެވެ. އަދި މިކަހަލަ ރޯގާތައް ބޮޑަށް ފެތުރޭ ދުވަސްވަރުގައި، އެހާ ގިނައިން ގިނަ މީހުން އެއްވެ އުޅޭ ތަންތަނަށް ނިކުމެ ނޫޅުމަކީވެސް މި ރޯގާއިން ސަލާމަތްވުމަށް ކުރެވިދާނެ ކަމެކެވެ. އަދި، ރަނގަޅަށް ސައިބޯނި ލައިގެން އަތް ދޮވެ ހަދައި، އަދި ބަލި ޖެހިފައި ހުރި މީހުންނާއި މާ ގާތްގޯޅިކޮށް އުޅުން ދުރުކުރުންވެސް ހިމެނެއެވެ.\nވައިރަލް ހުން ނުވަތަ ރޯގާ ޖެހިގެން5ދުވަހުގެ މުއްދަތެއްގެ ތެރޭގައި ބަލި ފަސޭހަ ނުވެއްޖެނަމަ، ވީ އެންމެ އަވަހަކަށް ޑޮކްޓަރަކަށް ދައްކާ ޓެސްޓްތައް ހެދުމަކީ މުހިންމު ކަމެކެވެ. މިކަހަލަ ގައިގަޔަށް އަރައި ބަލިތައް ފެތުރުން އިތުރުވެފައިވާ ދުވަސްވަރުގައި އަޅުގަނޑުމެން އަމިއްލަ ސަލާމަތާއި ރައްކާތެރިކަމަށް ވިސްނާހެން ކައިރީގައި އުޅޭ މީހުންގެ ރައްކާތެރިކަމަށް ވިސްނުމަކީވެސް މުހިންމު ކަމެކެވެ. އަދި ތިބާގެ ފުށުން އެހެން މީހަކަށް އެ ބަލި ނުޖެހޭ ގޮތަށް އަމަލުތައް ބެހެއްޓުމަކީވެސް ވަރަށް ބުއްދިވެރި ކަމެކެވެ.


SunOnline: America Dollar aaa vaadhaah China in "Petro yuan" nerefi\nއެމެރިކާ ޑޮލަރާ ވާދައަށް ޗައިނާއިން "ޕެޓްރޯ ޔުއާން" ބޭނުންކުރަން ފަށައިފި\nމުހައްމަދު އައުޒަމް 27 Mar 2018, 09:11\nތެލުގެ މުއާމަލާތްތްކުރުމުގައި އެމެރިކާ ޑޮލަރު ބޭނުންކުރުމުގެ ބަދަލުގައި ޗައިނާ އިން އެ ގައުމުގެ "ޕެޓްރޯ ޔުއާން" ބޭނުން ކުރަން މިއަދު ފަށައިފި އެވެ.\nޗައިނާ އިން ޕެޓްރޯ ޔުއާން ތައާރަފްކުރީ ތެލުގެ ވިޔަފާރީގެ މުއާމަލާތްތަކުގައި އެމެރިކާ ޑޮލަރު ބޭނުންކުރުމުގެ ބަދަލުގައި ޗައިނާ އިން އެ ގައުމުގެ ފައިސާ، "ޗައިނީސް ޔުއާން" ބޭނުންކުރަން ފެށުމަށް ކުރަން ޖެހޭ ޓެސްޓުތައް ކުރުމުގެ ގޮތުން ކުރި ފަސް ވަނަ ޓެސްޓުތައް ކާމިޔާބު ކަމާއެކީ މިދިޔަ ޑިސެމްބަރު މަހު ނިންމާލުމަށް ފަހު އެވެ.\nމުރާސިލުން ބުނާ ގޮތުގައި ޗައިނާގެ އެ ފިޔަވަޅުގެ ސަބަބުން ތެލުގެ މުއާމަލާތްތަކުގައި އެމެރިކާ ޑޮލަރަށް މުޅި ދުނިޔެ އިން ބަރޯސާވެގެން އޮތް އޮތުން ނިމުމަކަށް އަންނާނެ އެވެ.\nޗައިނާ އިން ޔުއާން ބޭނުންކުރަން ފެށުމާ އެކު ތެލުގެ އަގު ވެސް ވަނީ އުފުލިފަ އެވެ. އެގޮތުން ސާފުނުކުރާ ތެޔޮ ފީފާއެއްގެ އަގު ވެސް ވަނީ 71 އެމެރިކާ ޑޮލަރަށް އަރައިފަ އެވެ. ނަމަވެސް ފަހުން އެ އަގު ވަނީ 70 ޑޮލަރަށް ވެއްޓިފަ އެވެ. މިއީ 2015 އިގެ ފަހުން ތެލުގެ އަގު އެހާ މައްޗަށް ދިޔަ ފުރަތަމަ ފަހަރެވެ.\nރިސާޗަރެއް ކަމަށްވާ ސުޝާންތު ގުޕްތާ ވިދާޅުވީ 2017 އިން ފެށިގެން މުޅި ދުނިޔެ އިން ވެސް އެންމެ ގިނައިން ތެޔޮ އިމްޕޯޓް ކުރަނީ ޗައިނާ އިން ކަމަށާއި އެހެންކަމުން ޗައިނާ އިން ތެލުގެ އަގު ކޮންޓްރޯލް ކުރުމުގައި މުހިންމު ދައުރެއް އަދާކުރަން ބޭނުންވާ ކަމަށެވެ.\nތެލުގެ މުއާމަލާތްތަކުގައި ޔުއާން ބޭނުންކުރަން ފަށައިފި ނަމަ ރަޝިއާ، އިރާން އަދި ވެނެޒުއޭލާ އަށް އެމެރިކާ އިން އަޅާފައިވާ ދަތިކުރުމުގެ ފިޔަވަޅުތަކަށް ވެސް ލުޔެއް ލިބިގެން ދާނެ އެވެ. އެގޮތުން ވިޔަފާރީގެ މުއާމަލާތްތަކުގައި ޑޮލަރު ބޭނުން ކުރުމުގެ ބަދަލުގައި އެ ގައުމުތަކަށް ޔުއާން ބޭނުންކުރެވޭނެ އެވެ.\nވެނެޒުއޭލާ އިން މިދިޔަ ސެޕްޓެމްބަރު މަހު ވަނީ ތެލުގެ ވިޔަފާރީގެ މުއާމަލާތްތަކުގައި ޑޮލަރުގެ ބަދަލުގައި ޔޫރޯ ބޭނުންކުރަން ފަށައިފަ އެވެ. އެކަމާ ގުޅިގެން އެމެރިކާ އިން ވަނީ ވެނެޒުއޭލާއާ ދެކޮޅަށް ދަތިކުރުމުގެ ފިޔަވަޅު އަޅައިފަ އެވެ.


Siyaase Party thakuge Asaasee Gavaidu Islaahu Kuran jehey-...\nސިޔާސީ ޕާޓީތަކުގެ އަސާސީ ޤަވާއިދުތައް އިސްލާހު ކުރަންޖެހޭ: އިލެކްޝަންސް ކޮމިޝަން\n11 މަސް,3ހަފްތާ,6ދުވަސް,3ގަޑި, 33 މިނެޓް, 45 ސިކުންތު ކުރިން 3060ލަޔާލް މަނިކް\nސިޔާސީ ޕާޓީތަކުގެ އަސާސީ ޤަވާއިދުތައް އިސްލާހު ކުރަން އިލެކްޝަންސް ކޮމިޝަނުން ޕާޓީތަކަށް އަންގައިފިއެވެ. އިލެކްޝަންސް ކޮމިޝަންގެ ފަރާތުން އެ ކޮމިޝަން ރައީސް އަހްމަދު ޝަރީފް ސޮއިކުރައްވާ ޕާޓީތަކަށް ފޮނުވި ސިޓީގައި ބުނެފައި ވަނީ ބައެއް ޕާޓީތަކުގެ އަސާސީ ޤަވާއިދުގެ މާއްދާތައް، ސިޔާސީ ޕާޓީތަކުގެ ޤާނޫނާއި އެހެންވެސް ބައެއް ގާނޫނުތަކާ ތަޢާރަޒުވާކަން ފާހަގަ ކުރެވިފައިވާ ކަމަށެވެ.\nނަމަވެސް ޕާޓީތަކުގެ އަސާސީ ޤަވާއިދާއި، ސިޔާސީ ޕާޓީތަކުގެ ޤާނޫނާއި، އަދި ހެދިފައިވާ ޤަނޫނުތަކާއި އެއްގޮތްވާން ޖެހޭނެ ކަމަށް އެކޮމިޝަންގެ ބަޔާނުގައިވއެވެ. ސިޔާސީ ޕާޓީތަކުން ހަދާފައިވާ އަސާސީ ޤަވާއިދާއި، އެއްވެސް ޤާނޫނަކާ ފުށު އަރާނަމަ، އެ ޤަވާއިދު ބާތިލްކުރާކަން އެ ޕާޓީއަކުން ބަޔާންކޮށް އަސާސީ ޤަވާއިދުގައި އެކަން ހިމަނަން ޖެހޭނެ ކަމަށްވެސް އިލެކްޝަންސް ކޮމިޝަނުން ޕާޓީތަކަށް ފޮނުވި ބަޔާނުގައިވެއެވެ.\nމިކަމާ ގުޅޭގޮތުން ޗެނަލް 13 އަށް މަޢުލޫމާތު ދެއްވަަމުން އިލެކްޝަންސް ކޮމިޝަންގެ މެމްބަރު އަހްމަދު އަކްރަމް ވިދާޅުވީ، އަސާސީ ޤަވާއިދު އިސްލާހް ކުރަން އަބަދުވެސް ސިޔާސީ ޕާޓީތަކަށް ފޮނުވާ ކަމަށާއި އަދި އެކަން ތަކުރާރުކޮށް ޕާޓީތަކަށް ހަނދާން ކޮށްދެމުން އަންނަ ކަމަށެވެ. މީގެއިތުރުން ޕާޓީތަކުގެ ޤާނޫނަށް ގެނައި އިސްލާހާއެކު ރާއްޖޭގައި ހަދާފައިވާ ސިޔާސީ ޕާޓީތަކުގެ އަސާސީ ޤަވާއިދަށް ބޮޑެތި ބަދަލުތަކެއް ގެންނަން ޖެހިފައިވާކަމަށް އަކުރަމް ވިދާޅުވިއެވެ.\nއަކްރަމް އިތުރަށް ވިދާޅުވީ ސިޔާސީ ޕާޓީތަކުގެ އަސާސީ ޤަވާއިދުގައި ޤަނޫނާ ޚިލާފް ކަމެއް ވާނަމަ، އެކަން ބަދަލުކުރަންޖެހޭ ކަމަށެވެ. ޕާޓީތަކުގެ އަސާސީ ޤަވާއިދު އިސްލާހް ކުރުމަށް އެމްޑީޕީއަށް މީގެކުރިންވެސް ފޮނުވާފައިވާކަމަށް އަކްރަމް ވިދާޅުވިއެވެ.\nޕާޓީތަކަށް އަސާސީ ޤަވާއިދު އިސްލާޙް ކުރެވޭނީ އެ ޕާޓީއެއްގެ ކޮންގްރެސް ނުވަތަ ޤައުމީ މަޖިލީހުގެ ބައްދަލުވުމެއް ބާއްވައިގެނެވެ. އިލެކްޝަންސް ކޮމިޝަނުން މިގޮތަށް އަންގާފައިވާއިރު، އެ ކޮމިޝަނުން ވަނީ ޕްރައިމަރީ ބާއްވާނެ އުސޫލުވެސް އާއްމުކޮށްފައެވެ. އިލެކްޝަންސް ކޮމިޝަނުން އާއްމުކޮށްފައިވާ އުސޫލުގައިވާ ގޮތުން، ސިޔާސީ ޕާޓީތަކުން ބާއްވާ ރިޔާސީ ޕްރައިމަރީގައި ކުށްވެރިން ބައިވެރިވާނަމަ ޕްރައިމަރީތައް ބާތިލްކުރެވޭނެއެވެ.


Azza ge agu "Haddhun" macchah\nއައްޒަގެ އަގު "ހައްދުން" މައްޗަށް!\n"ހައްދު" ގެ ލޯންޗިން ހަފުލާގައި ބަތަލާ މަރިޔަމް އައްޒަ ފިލްމުގެ ޕޯސްޓަރު ކައިރީގައި ފޮޓޯއަކަށް ހުއްޓިލައިގެން. --އަވަސް ފޮޓޯ: އަހުމަދު ޝުރާއު\nއެއްގޮތަކަށް ވެސް ބަތަލާ މަރިޔަމް އައްޒަ ފިލްމު ކުޅެދޭ އަގު "ހައްދުން މައްޗަށް" އަރައިގެން އުޅެނީކީއެއް ނޫނެވެ. މަޝްހޫރު ޑައިރެކްޓަރު އަބްދުލް ފައްތާހު އިއުލާނުކޮށްފައިވާ އާ ފިލްމު "ހައްދު" ގައި އައްޒަ ކުޅެން ހަމަޖެހިފައިވާ އަގު ރިކޯޑަކަށް މައްޗަށް އެރީ އެވެ.\nޑައިރެކްޓަރު ފައްތާހު މިދިޔަ ހަފުތާގައި އަވަސް ވީކެންޑަށް ދިން އިންޓަވިއުގައި ބުނެފައި ވަނީ އޭނާގެ ފިލްމު "ހައްދު" ވެގެންދާނީ އައްޒަގެ ފިލްމީ ހަޔާތުގައި އޭނާ އެންމެ އަގުބޮޑުކޮށް ކުޅެދޭ ފިލްމަށް ކަމަށެވެ. ރިކޯޑް އަގަކަށް އައްޒަ މި ފިލްމު ކުޅެދޭން ހަމަޖެހިފައިވާ ކަމަށް ބުނާއިރު މި ފިލްމަކީ އައްޒަގެ އާންމު "ލުކްސް" އާއި ހުނަރަށް ވެސް ބޮޑެތި ބަދަލުތަކެއް ނުވަތަ ކުރިއެރުންތަކެއް އަންނާނެ ފިލްމެއް ކަމުގެ ޔަގީންކަން ފައްތާހުދެ އެވެ.\n"އައްޒަ ވެސް މި ފިލްމަށް އައުން އެއީ އަޅުގަނޑުމެންގެ ފިލްމަށް ލިބުނު ވަރަށް ބޮޑު އިންގިލާބެއް. އައްޒަ މީގެ ކުރިން ފެނިގެންގޮސްފައިވާ ފިލްމުތަކާ ހަމަ ޔަގީނަށް ވެސް ލުކްސް ތަފާތުވެގެންދާނެ،" މަޝްހޫރު އަދި ކާމިޔާބު ގިނަ ފިލްމުތަކެއް ބެލުންތެރިންނާ ހަމަ އަށް ގެނެސްދީފައިވާ ފައްތާހު ބުންޏެވެ.\n"އައްޒަގެ އެންމެ އަގުބޮޑު ފިލްމަށްވީމަ، އެބަޖެހޭ ކޮންމެވެސް ގޮތަކަށް ވިސްނާލަން ފިލްމާ ދޭތެރޭގަ. ހަމަ ޔަގީނުން ވެސް އައްޒަގެ އެންމެ އަގުބޮޑު ފިލްމު އަޅުގަނޑު އައްޒަ ލައްވާ މި ކުޅުވަނީ. އައްޒަގެ ހުންނާނެ ސެކްރިފައިސްތަކެއް ކުރަން ޖެހޭ. ފިލްމު ބަލާލީމަ ބެލުންތެރިން ޔަގީނަށް ވެސް ބުނާނެ އޯކޭއޭ، ވޯތޭ އެ އަގު ނޫނިއްޔާމު އެ އަގު ފަހަރެއްގައި އައްޒަކުރާ މަސައްކަތަށް ވޯތު ނުވެވެސްދާނެއޭ."\nމިމޭރުމުން ވާހަކަ ދައްކަމުން ފައްތާހު ބުނީ އޭނާގެ މި ފިލްމަކީ ރިކޯޑްތަކެއް މުގުރާލާނެ ފިލްމެއް ކަމަށާއި އެ ރިކޯޑްތަކަކީ ކޮބައިކަން ބެލުމަށް ބެލުންތެރިން އިންތިޒާރުކުރުން މުހިންމު ކަމަށެވެ.\nފިލްމާ ބެހޭ ގޮތުން ޑައިރެކްޓަރު ފައްތާހު އަވަސް އަށް އިންޓަވިއު ދެނީ. --އަވަސް ފޮޓޯ: އަހުމަދު ޝުރާއު\n"އަޅުގަނޑު ނުބުނާނަން ތަފާތެކޭ. އަޅުގަނޑު ނުދަންނަވާނަން ތަފާތު ފިލްމެކޭ. މިއީ ހަމަ ސޭމް އިހްސާސްތައް އެކަމަކު ތަފާތުގޮތަކަށް. އެކަން ދޫކޮށްލާނީ ބެލުންތެރިންނަށް. ވެއިޓް އެންޑް ވޮޗު،" މި އަހަރުގެ ސެޕްޓެމްބަރު މަހުގެ ހަ ވަނަ ދުވަހު އޮލިމްޕަހުގައި ޕްރިމިއާކުރަން ހަމަޖައްސާފައިވާ ފިލްމާ ބެހޭ ގޮތުން ފައްތާހު ބުންޏެވެ.\nއޭނާގެ މި ފިލްމުން އައްޒަގެ ފިލްމީ ހަޔާތުގެ އަގު ރިކޯޑަކަށް އެރިޔަސް ފިލްމު ކުޅެދޭން އައްޒަ އެއްބަސްވި އަގު ރަސްމީކޮށް ފައްތާހު ހާމަކޮށްފައެއް ނުވެ އެވެ. ނަމަވެސް އެނގިފައިވާ ގޮތުގައި މި ފިލްމު ކުޅެން އައްޒަ މަޝްވަރާކުރަމުން ދަނީ 50،000ރ. ގެ އަގަކަށެވެ.\nއަވަސް އަށް ދިން އިންޓަވިއުއެއްގައި އައްޒަ ބުނީ ފިލްމު ކުޅެދޭނެ ސީދާ އަގެއް އަދި ނުނިމޭ ކަމަށާއި އެހެން ނަމަވެސް އެ މަޝްވަރާތައް ކުރިއަށްދާ ކަމަށެވެ.\nމިހާތަނަށް ދިވެހި ފިލްމެއް އެންމެ އަގުބޮޑުކޮށް ކުޅެފައި ވަނީ މަޝްހޫރު ބަތަލާ ނިއުމާ މުހައްމަދު އެވެ. އޭނާގެ އަމިއްލަ ނަމުން ނަން ދީގެން ލީޑް ރޯލުކުޅުނު "ނިއުމާ" އިން އޭނާ އަށް އެއް ލައްކަ ރުފިޔާގެ އަގެއް ލިބުނުއިރު އެ ފިލްމުގެ ޑައިރެކްޝަން ޑްރެޑިޓްސް އާއި އަގު ވެސް އޭނާ އަށް ލިބުނުކަން ފާހަގަކޮށްލެވެ އެވެ.\nއެހެންކަމަށް ވަނީ ނަމަ ފިލްމީ ދާއިރާގެ ބަތަލާއިންގެ ސާފު އަގުތަކަށް ބަލާއިރު 50،000ރ. ގެ އަގަކާ އެކު އައްޒަ މި އުޅެނީ ވަރަށް ކުރީގައި ކަމަށް ނިންމިދާނެ އެވެ.\nބެލުންތެރިންގެ މެދުގައި އައްޒަގެ މަގްބޫލުކަން މިފަހުން ބޮޑުވެގެން ގޮސްފައި ވަނީ ޑައިރެކްޓަރު ފާތިމަތު ނަހުލާގެ "4426" ގެ ކާމިޔާބީ އަށް ފަހު އެވެ.\nނޯޓީ 40ގެ ޓިކެޓް ގަނެގެން "ބައިވެރިޔާ" ވެސް ބެލޭނެ!\n"މީ ލޯތްބަކީ"ގެ ވަދާއީ ޝޯތައް 11 އިން 13 އަށް\nމުންކޮގެ "އިލް ނޮއިސް" މިރޭ ސްކްރީން އަށް


SunOnline: Judiciary furolhumakah, Fandiyaaru ge Saafukohffi!\nޖުޑިޝަރީ ފުރޮޅުމަކަށް، ފަނޑިޔާރުގެ ސާފުކޮށްފި!\nއުއްތަމަފަނޑިޔާރުކަމަށް މ. ގުލްފާމުގޭ އަހްމަދު މުއުތަސިމް އަދުނާން އައްޔަނުކުރެއްވުން -- ފޮޓޯ/ ރައީސް އޮފީސް\nރިޔާސީ އިންތިހާބަކަށް ނުކުތަސް، މަޖިލިސް އިންތިހާބަކަށް ނުކުތަސް ރައްޔިތުންގެ އެންމެ ބޮޑު ޝަކުވާއަކަށް ވެފައި އޮތީ ރާއްޖޭގައި ކޯޓުތަކުން އިންސާފު ނުލިބުމެވެ. ފައިސާއަށް ހުކުމް ކުރުމެވެ. މޮޅު މީހާއަށް ކޯޓުތަކުން މޮޅުގޮތް ހަދައި ދިނުމެވެ. ކޯޓުތައް އެ ނުފޫޒުން މިންޖުކޮށް ކޮރަޕްޓް ފަނޑިޔާރުން މަގާމުން ދުރުކުރުމަށް ރައްޔިތުން އެދުނެވެ. އެކަން މިހާރު މިވަނީ ހިނގަން ފަށާފަ އެވެ.\nޖުޑިޝަލް ސާވިސް ކޮމިޝަން (ޖޭއެސްސީ) އިން އަހަރެއްގެ ތެރޭގައި ފަނޑިޔާރުންގެ ސުލޫކީ ގިނަ މައްސަލަތަކެއް ބެލިނަމަ އެ އަހަރަކަށް ވާނީ ނިމިގެން މިދާ 2019 ވަނަ އަހަރެވެ. ރާއްޖޭގެ އެންމެ މަތީ ކޯޓުތަކުން ފެށިގެން މެޖިސްޓްރޭޓް ކޯޓުތަކުގެ ފަނޑިޔާރުންގެ މައްސަލަތައްވެސް ޖޭއެސްސީއިން ބެލި އެވެ. އަދި ގިނަ ފަނޑިޔާރުންތަކެއް މަގާމުން ވަކިކުރި އެވެ.\nސުޕުރީމް ކޯޓުގެ ހުރިހާ ފަނޑިޔާރުން ވަކިކުރުން\nޖުޑިޝަރީ އިސްލާހު ކުރުމުގެ މަސައްކަތުގެ ތެރެއިން މިއަހަރު ކުރި އެންމެ ބޮޑު މަސައްކަތަކީ ސުޕްރީމް ކޯޓުގައި އޭރުގައި ތިބި ހުރިހާ ފަނޑިޔާރުން ވަކިކޮށް އެކޯޓަށް އާ ފަނޑިޔާރުން އައްޔަން ކުރުމެވެ. އަދި ސުޕްރީމް ކޯޓުގެ ބެންޗު އެންމެ ފުރަތަމަ ގާނޫނުއަސާސީ އައިއިރު އޮތް ގޮތަށް ހަތް ފަނޑިޔާރުންގެ ބެންޗްއަކަށް ވަނީ ބަދަލުކޮށްފަ އެވެ.\nސުޕްރީމް ކޯޓުން ފަނޑިޔާރުން ވަކިކުރުމުގެ މަރުހަލާ ޖޭއެސްސީއިން ކުރިއަށް ގެންގޮސްފައިވަނީ އެ ފަނޑިޔާރުންގެ ސުލޫކީ ގިނަ މައްސަލަތަކެއް އާންމުންގެ ފަރާތުންނާއި މަޖިލީހުންވެސް އެ ކޮމިޝަނަށް ހުށަހެޅުމުންނެވެ. އެގޮތުން އެ ކޯޓުގެ ހަތަރު ފަނޑިޔާރަކު ވަނީ ވަކި ކޮށްފަ އެވެ.\nސުޕްރީމް ކޯޓަށް ފަނޑިޔާރުން އައްޔަނު ކުރެވުނު އިރު އެންމެ ފާހަގަކޮށްލެވުނީ ރާއްޖޭގެ ސުޕްރީމް ކޯޓަށް އަންހެން ފަނޑިޔާރަކު އައްޔަނު ކުރެވުނު މިއީ ފުރަތަމަ ފަހަރަށް ވުމެވެ. ގިނަ ބައެއްގެ ފާޑު ކިޔުން އަމާޒުވެފައި ވަނިކޮށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ދެ އަންހެން ފަނޑިޔާރުންގެ ނަން މަޖިލީހަށް ފޮނުވާ މަޖިލީހުން ރުހުން ލިބިގެން ދިޔަ އެވެ. އެއީ ފަނޑިޔާރު ޑރ އަޒްމިރަލްދާ ޒާހިރު އަދި ފަނޑިޔާރު އައިޝާ ޝުޖޫން އެވެ.\nސުޕްރީމް ކޯޓަށް ދެން އައްޔަނު ކުރި ފަނޑިޔާރުންނަކީ، ފަނޑިޔާރު މަހާޒު އަލީ ޒާހިރު އާއި އުއްތަމަ ފަނޑިޔާރަކަށް، ފަނޑިޔާރު މުއުތަސިމް އަދުނާން އާއި އަދި ފަނޑިޔާރު ހުސްނުއްސުއޫދު އެވެ.\nސުޕްރީމް ކޯޓުގައި ދެން ތިބި ފަނޑިޔާރުންނާއި އެކު ހަ ފަނޑިޔާރަކު މިއަހަރު ތެރޭގައި ވަނީ މަގާމުން ވަކިކޮށްފަ އެވެ. އަދި ވަކިކުރަން މަޖިލީހަށް ހުށަހެޅުމުން ދެ ފަނޑިޔާރަކު ވަނީ އަމިއްލައަށް އިސްތިއުފާ ދެއްވާފަ އެވެ.\nމަގާމުން ދުރުކުރި ފަނޑިޔާރުން\n- ސުޕްރީމް ކޯޓުގެ ކުރީގެ ފަނޑިޔާރު އަބްދުﷲ ދީދީ\n- ކުރީގެ އުއްތަމަ ފަނޑިޔާރު ޑރ އަހުމަދު އަބްދުﷲ ދީދީ\n- ސުޕްރީމް ކޯޓުގެ ފަނޑިޔާރު އަބްދުލްޣަނީ މުހައްމަދު\n- ސުޕްރީމް ކޯޓުގެ ފަނޑިޔާރު އާދަމް މުހައްމަދު އަބްދުﷲ\n- ކްރިމިނަލް ކޯޓުގެ ގާޒީ އަހުމަދު ހައިލަމް\n- ގދ. ތިނަދޫ ކޯޓުގެ މެޖިސްޓްރޭޓް އިބްރާހިމް ރަޝީދު\nމީގެ އިތުރުން ކްރިމިނަލް ކޯޓާއި ހައިކޯޓުވެސް ހިމެނޭގޮތަށް ގިނަ ފަނޑިޔާރުން ތަކެއްގެ ސުލޫކީ މައްސަލަތައް ޖޭއެސްސީއިން ދަނީ ބަލަމުންނެވެ. އަދި އޭގެތެރެއިން ބައެއް ފަނޑިޔާރުން ސަސްޕެންޑްވެސް ކޮށްފައިވެ އެވެ.\nޖުޑިޝަލް އެޑްމިނިސްޓްރޭޝަން ޖޭއެސްސީގެ ދަށަށް\nޖުޑިޝަލް އެޑްމިނިސްޓްރޭޝަންއަކީ ކޯޓުތަކުގެ އިދާރީ ކަންކަން ކުރިއަށް ގެންދާ އިދާރާ އެވެ. އެ އިދާރާ މިވީހާ ދުވަހު އޮތީ ސުޕްރީމް ކޯޓުގެ ނުފޫޒުގެ ދަށުގަ އެވެ. ކޯޓަކުގެ އިދާރީ ކަންކަމުން ފެށިގެން ކޯޓުތަކުގެ ހުރިހާ ކަމަކާ ބަސްބުނެ އުޅުނީ ސުޕްރީމް ކޯޓުންނެވެ. ނަމަވެސް ޖުޑިޝަލް ސާވިސް ކޮމިޝަނުގެ ގާނޫނަށް ރައްޔިތުންގެ މަޖިލީހުން އިސްލާޙުތަކެއް ގެނެސް އެ ބާރުތައް މިހާރު ވަނީ ގާނޫނުގައި ލިޔެ ޖޭއެސްސީގެ ދަށަށް ބަދަލުކޮށްފަ އެވެ.\nޖޭއެސްސީ ގާނޫނަށް ގެނައި ބަދަލާއެކުޔ ޖުޑިޝަލް އެޑްމިނިސްޓްރޭޝަނުގެ ކަންކަމަށް މިހާރު ސުޕްރީމް ކޯޓަކަށް އެއްވެސް ބަހެއް ނުކިޔޭނެ އެވެ. އަދި ކޯޓުތަކަށް އިދާރީ މުވައްޒަފުން ނެގުން ފަދަ ހުރިހާ ކަމެއް ހިނގާނީ ޖޭއެސްސީގެ ބެލުމުގެ ދަށުން ސުޕްރީމް ކޯޓުންނެވެ. މީގެ ކުރިން ޖުޑިޝަލް އެޑްމިނިސްޓްރޭޝަން ވެފައި އޮތީ ސުޕްރީމް ކޯޓުން ކުރާ ގާނޫނާ ހިލާފު ކަންކަން ފޮރުވާ، އެކޯޓުގެ ފަނޑިޔާރުން ދިފާއުކުރާ އިދާރާ އަކަށެވެ. ނަމަވެސް މިހާރު އެކަން ވަމީ ހުއްޓިފަ އެވެ.\nޖޭއެސްސީގައި ނުފޫޒު އެބައޮތްތަ؟\nޖުޑިޝަރީ އިސްލާހު ކުރުމަށް ޖުޑިޝަލް ސާވިސް ކޮމިޝަނުން ކުރަމުންދާ މަސައްކަތްތައް ބަލައިގަންނަ ފަރާތްތައްވެސް އުޅެ އެވެ. އަދި ހަމަ އެހެންމެ ފާޑުކިޔާ މީހުންވެސް ގިނަ އެވެ. ސަރުކާރާ އިދިކޮޅު ފަރާތްތަކުން ބުނާ ގޮތުން ޖޭއެސްސީއަކީ އެމްޑީޕީގެ ގޮތްޕެކެވެ. ސަބަބެއް ކަމަށް ބުނީ ރައްޔިތުންގެ މަޖިލީހުގެ ރައީސް މުހައްމަދު ނަޝީދު އާއި އެމަނިކުފާނުގެ ވަކީލުންގެ ގޮތުގައި އުޅުއްވި ތުޅާދޫ ދާއިރާގެ މެމްބަރު އަދި މިހާރު ޖޭއެސްސީގެ ރައީސް ހިސާން ހުސައިން އަދި ބަންޑާރަނައިބު އިބްރާހިމް ރިފްއަތު ޖޭއެސްސީގައި ހިމެނުމެވެ.\nރައީސް މުހައްމަދު ނަޝީދު ޖޭއެސްސީގައި ހިމެނިވަޑައިގަންނަވަނީ މަގާމުގެ ހައިސިއްޔަތުންނެވެ. އެއީ ރައްޔިތުންގެ މަޖިލީހުގެ ރައީސް ޖޭއެސްސީގައި ހިމެނޭނެ ކަމަށް ގާނޫނުގައި ބުނެފައިވާތީ އެވެ. ބަންޑާރަނައިބު އިބްރާހިމް ރިފްއަތުވެސް ޖޭއެސްސީގައި ހިމެނިވަޑައިގަންނަވަނީ މަގާމުގެ ހައިސިއްޔަތުންނެވެ. ހިސާން ޖޭއެސްސީއަށް އިންތިހާބު ކުރެވުނީ ރައްޔިތުންގެ މަޖިލީހުން ކަނޑައަޅާ މެމްބަރެއްގެ ގޮތުގަ އެވެ. ދެން އޮތް ސުވާލަކީ ޖޭއެސްސީގެ އެކުލަވާލެވިފައިވާ ގޮތް ރަނގަޅުތޯ އެވެ.\nއެމްޑީޕީއިން އިންތިހާބުތަކުގައިވެސް އެންމެ ބާރަށް ދެއްކި އެއް ވާހަކައަކީ ޖޭއެސްސީ އެކުލެވިގެންވާ ގޮތް ބަދަލުކުރަން ޖެހޭ ކަމަށެވެ. ނަމަވެސް އެކަން އަދި ފަށާފައެއް ނުވެ އެވެ. ޖޭއެސްސީގެ އޮނިގަނޑު ބަދަލުކުރަން ޖެހޭނީ ގާނޫނުއަސާސީއަށް އިސްލާހު ގެނެސްގެންނެވެ.\nމިއަހަރު ތެރޭގައި ޝަރުއީ ދާއިރާއިން ހިނގާ ދިޔަ ކަންކަމަށް ބަލާއިރު "ޖުޑިޝަރީ ފުރޮޅުމަކަށް" އައީ ބުނެވޭ ވަރުވެ އެވެ. މަތީ ކޯޓުގެ ތަކުގައި ގާނޫނާ، ގާނޫނުއަސާސީއާ ހިލާފަށް ކަންކުރި ފަނޑިޔާރުން ބޭރު ކުރުމަކީ އެންމެ ބޮޑު ބަދަލެވެ.


ރައީސް ނަޝީދަށް: އިސްރާ ސޫރަތުގެ ފުރަތަމަ އާޔަތް ދޮގުކޮށް ފުލޯކުވާހަކައަށް ހަދާފަ އެވަނީ ދިވެހިންގެ ބައަކު7ވަނަ އުޑަށް އަރަން އުޅޭތީތޯ؟\nރައީސް މުޙައްމަދު ނަޝީދު ރޭ ވަރަށް ސާފުކޮށް ވިދާޅުވީ އެމްޑީއެންގެ ރިޕޯޓު ނެރުމުގައި އެއްވެސް ނުބައި ނިޔަތެއް ނެތް ކަމަށާއި މައްސަލަތައް ކުރިމަތިވެފައި އެހުރީ އިނގިރޭސި ބަހަށް ތަރުޖަމާ ކުރުމުގައި ކަމަށެވެ. އަދި އެ ރިޕޯޓުގައި ހުރީ ރާއްޖެ އާއި ގުޅުން ހުރި މައްސަލަތައް ކަމަށެވެ. ދިވެހިން ކަންބޮޑުވާން ޖެހޭ ކަންކަމުގެ ވާހަކަތައް ކަމުގައެވެ.\nވީމާ އަޅުގަނޑު ރައީސް ނަޝީދާއި ކުށްލަން ބޭނުންވާ ސުވާލަކީ ކީރިތި ޤުރްއާނުގެ އިސްރާ ސޫރަތުގެ ފުރަތަމަ އާޔަތުގައި އިސްރާ އާއި މިޢްރާޖުގެ ދަތުރުފުޅަކީ ޙަޤީޤަތެއްކަން (ރަސޫލް (ޞޢޥ) މައްކާއިން މަސްޖިދުލްއަޤްޞާއަށް އަދި މަސްޖިދުލްއަޤްޞާއިން7ވަނަ އުޑަށް އުފުއްލެވިކަމަށް) ވަޙީކުރައްވަވާފައިވަނިކޮށް (އިސްކަންދަރު ސްކޫލުގައި މަނިކުފާނު ރޭ ދެއްކެވި ވާހަކަފުޅަށް ބުރަވެ އަޅުގަނޑު މިހާރު ޔަޤީންކުރާ ގޮތުގައި މަނިކުފާނުގެ އެހީތެރިކަމާއި ވާގިވެރިކަމާއިއެކު) ރާއްޖެއިން އިސްލާމް ދީން ފުހެލަން މަސައްކަތް ކުރާ އެމްޑީއެން އިން ނެރުނު އެ ރިޕޯޓުގައި އިސްރާ އާއި މިޢްރާޖަކީ ޙަޤީޤަތެއް ނޫން ކަމަށާއި އެއީ ފުލޯކު ވާހަކައެއް ކަމަށް ސިފަކޮށްފައި އެވަނީ ރާއްޖެއިން ބައަކު ކޮންމެވެސް ތަނަކުން ކޮންމެވެސް ޖަނަވާރެއް ފަދަ އެއްޗެއް ހޯދައިގެން އެއިގެ ބުރަކަށިމަތީގައި ނޫނީ ފްލައިޓެއް ހޯދައިގެން ނަމަވެސް7ވަނަ އުޑަށް އަރަން އުޅޭ ކަމުގެ މައުލޫމާތު މަނިކުފާނަށާއި އެމްޑީއެންއަށް ލިބިފައިވާތީ ތޯއެވެ؟ އެކަމުގައި އުޅެނިކޮށް7ވަނަ އުޑަށް ނުއެރި ވެއްޓި ދިވެހިންގެ ބައަކު މަރުވެދާނެ ކަމުގެ ބިރަށްތޯއެވެ؟ އެފަދަ ބޮޑު ގެއްލުމަކުން ދިވެހިން ސަލާމަތްކުރަންތޯއެވެ؟\nނޫނީ ކީރިތި ޤުރްއާނުގެ ހުރިހާ އާޔަތްތަކަށް ދިވެހި މުސްލިމުން ފުރިހަމައަށް އީމާންވެގެން ތިބިމުން ފަސޭހައިން ބޮލަށް ޗިޕެއް ޖަހައިލެވިދާނެހެން ހީވާ ކަމެއް ނަގައިގެން ދިވެހިންގެ ހިތްތަކުގައި ކީރިތި ޤުރްއާނާއިމެދު ޝައްކު އުފައްދުވަން ހިންގާފައިވާ ބޮޑު ޖަރީމާއެއް ނޫންތޯއެވެ؟\nމަޖިލީހުގެ އިއްޒަތްތެރި ރައީސް، ރައީސް މުޙައްމަދު ނަޝީދުއެވެ. އެ ރިޕޯޓުގައި ހުރި މައްސަލަތަކުގެ ތެރެއިން މިފާހަގަކުރީ އެންމެ މައްސަލައެކެވެ. މި މައްސަލައިގައި ކޮންމެވެސް އެއްގޮތަކަށް ނިންމަވަން މަނިކުފާނަށް ޖެހިވަޑައިގަންނަވާނެއެވެ. އެއީ ދިވެހިން7ވަނަ އުޑަށް އަރަން އުޅުމުގެ މައްސަލަ ރާއްޖޭގައި އެބަ އޮތް ކަމަށް، ނޫނީ އެއީ ދިވެހިންގެ ހިތްތަކުގައި ކީރިތި ޤުރްއާނަށް އޮތް އިތުބާރާ ޔަޤީންކަން ފުނޑުފުނޑުކޮށްލަން ހިންގާފައިވާ ބޮޑު ޖަރީމާއެއް ކަމާއި ދެގޮތުންކުރެ އެއްގޮތެކެވެ.\nމަނިކުފާނު ވަރަށް ޖަޒުބާތާއި އަސަރާއި "އެކުދިން" ކުރި މަސައްކަތް ވިދާޅުވެ ދެއްވީމުއެވެ. ވީމާ އެކުދިންގެ މި މަސައްކަތް މި ދެގޮޅިންކުރެ އެއް ގޮޅިއަށް ފައްތަން ޖެހޭކަން މިފާހަގަކުރަނީ މަނިކުފާނުގެ ވާހަކަފުޅަށް ނިޞްބަތްކޮށެވެ.\nދެން އޮތީ ކިޔެވި ޔުނިވަރސިޓީގެ ގޮތުން ތަރުޖަމާގެ މައްސަލަ ނުކުތުމެވެ. އަޅެފަހު ދިރާސާ ކުރީ ރާއްޖޭގައި ހުރި މައްސަލަތަކެއް ކަމަށް މަނިކުފާނު ވިދާޅުވި އިރު އިސްރާ އާއި މިޢްރާޖުގެ މައްސަލައިގައި ބޮޑެތި ދޮގު ބުހުތާންތަކެއް ލިޔަން ޖެހުނީ ކީއްވެގެންތޯއެވެ؟ އިސްރާ އާއި މިޢްރާޖްގެ ދަތުރުފުޅަކީ ހަމައެކަނި ޙަދީޘްފުޅުން ނޫނީ ސުންނަތުން ސާބިތުވާ މައްސަލައެއް ނޫނެވެ. ކީރިތި ޤުރުއާނުގެ އާޔަތުން ސާބިތުވާ ކަމެކެވެ. ވީއިރު އެކަން ބިލާހަކަށް ނުވަތަ ފުލޯކަކަށް ހަދަން ތަރުޖަމާ ކުރަން ޖެހެނީ ރާއްޖޭގައި ކިތައް މީހުން7ވަނަ އުޑަށް އަރަން އުޅޭތީތޯއެވެ؟ ނުވަތަ އެފަދަ ކަމެއް ކޮށްފާނެ ކަމަށް މަނިކުފާނަށާއި މަނިކުފާނުގެ ބައިވެރިންނަށް ވިސްނިގެންތޯއެވެ؟\nރައްޔިތުންގެ މަޖިލީހުގެ ތެރޭގައި ދައްކާ އެއްވެސް ވާހަކައަކަށް އަދަބު ނުދެއްވާ ގޮތަށް މަޖިލީހުގެ ޤަވާއިދުތައް ހައްދަވައިގެން ދުލުގައި ވާގިހުރިހައި ހިނދަކު އެތަނުގެ ތެރޭގައި ދޮގުތައް ހެދިދާނެއެވެ. އެކަމަށް މިދުނިޔޭގައި އަދަބެއް ނުދެވުނު ނަމަވެސް ޤިޔާމަތް ދުވަހު ސަލާމަތެއް ނުވެވޭނެއެވެ. ޤިޔާމަތް ދުވަހު ޢަޛާބު ދެއްވަވާނީ މަޖިލީހުގެ ޤަވާއިދު ބައްލަވައިގެނެއް ނޫނެވެ. މަލާއިކަތުން ލިޔުއްވެވި ފަތަށް ބައްލަވައިގެންނެވެ.\nއެމްޑީއެންއިން ނެރުނު "ސެޓަނިކް ރިފޯމް ކަރުދާސް" ތަކުން 24 މައްސަލަ ޖަމިއްޔަތުއް ސަލަފުން އެކަނިވެސް ވަނީ ފާހަގަކޮށްފައެވެ. ބައެއް ޢިލްމުވެރިން ގެންދަވަނީ 37 ކަމެއް ދިރާސާ ކުރައްވަމުންނެވެ. ނަމަވެސް މަނިކުފާނު ތިއަ ވިދާޅުވަނީ ހަމަ ތަރުޖަމާ ކުރުމުގެ މައްސަލައެއް ކަމަށެވެ. އެކުދިންގެ ނިޔަތް ވަރަށް ނާޒުކު ކަމަށެށެވެ.\nރައީސް ނަޝީދުއެވެ. މިއަހަރު ތެރޭ ޝަހިންދާ ބޭރުގެ މީޑިއާތަކަށް ދީފައި އެހެރަ މައުލޫމާތުގެ ވީޑިއޯތަކުން އެކަނިވެސް އެމްޑީއެންގެ ރިޕޯޓުގައި ހުރީ ތަރުޖަމާ ކުރުމުގެ މައްސަލައެއް ނޫން ކަމާއި މާތް ﷲ އަށް ގޮންޖެހުމުގެ މައްސަލަކަން މާތް ﷲ އަށް ބިރުވެތިވާ އެންމެންނަށް ވަރަށް ރަނގަޅަށް އެނގޭނެއެވެ.\nމީސްތަކުންގެ ލޯބި ﷲ ތަޢާލާ ދެއްވަވަނީ މަދު ބައަކަށެވެ. މަނިކުފާނަކީ އެތަނުން އެކެއް ކަމަށް ބުނެވިދާނެއެވެ. ނަމަވެސް ކޮންމެ ފަހަރަކު މާތް ﷲ ބާރެއް ދެއްވަވާއިރަށް މިފެންނަނީ މަނިކުފާނުގެ އެކުވެރިންކަމުގައި އިސްލާމް ދީނުގެ އަދުއްވުން ހައްދަވައި މާތް ﷲ އާއި އަދާވާތްތެރިކަން އިއުލާނު ކުރައްވަވާ ތަނެވެ.\nމިއަދު މިވާހަކަ ވެސް ހަނދުމަފުޅުކޮށް އަރުވާނަމެވެ. މަޝްހޫރު ޑިސެމްބަރު 23 އާއި ފެބްރުވަރީ7ގެ މާކުރިއެވެ. 2011 ވަނަ އަހަރުގެ އޮގަސްޓް މަހުގެ ފަހުކޮޅު ހިސާބެވެ. ރައީސުލްޖުމްހޫރިއްޔާ ކަމުގައި ހުންނަވައި މަނިކުފާނު މުލީއާގޭގައި އަޅުގަނޑަށް އެޕޮއިންޓްމަންޓެއް ދެއްވީމުއެވެ. އެ ބައްދަލުވުމުގައި އަޅުގަނޑު ފާހަގަކުރީ މިހާރު ފަދައިން 3،4މާނަ ދޭހަވާ ގޮތަށް މަނިކުފާނު ދައްކަވަމުން ގެންދެވި ވާހަކަފުޅުތަކެވެ. އެވާހަކަފުޅުތަކުން 1 މާނަ ދޭހަކޮށްދެއްވުމަށެވެ.\nމަނިކުފާނު ދެއްވި ޖަވާބާއި އެޖަވާބަށް އަޅުގަނޑު ދެންނެވި ދެންނެވުން ހާމަކުރާކަށް އަދި ނެތީމެވެ. ނަތީޖާ ވަނީ ދާދި އަވަހަށް މާތް ﷲ ދައްކަވައިފައެވެ. ބުއްދިވެރިންނަށް އޮތީ ޢިބްރަތް ޙާޞިލުކުރުމެވެ. އެހެންކަމާއިއެކުވެސް ޝައިޚް އިލްޔާސްގެ ބަސްފުޅު ހަނދުމަފުޅުކޮށް އަރުވާނަމެވެ. "ﷲ ތަޢާލާގެ ކޯފާ އާއި ޢަޛާބު މާ ވަރުގަދަވާނެ އެވެ. އަންނާނެ ވގުތެއް، އަންނާނެ ގޮތެއް ހަމަ ނުވެސް އެނގޭނެއެވެ!" ވިމާ އެކުދިންކޮޅު ދިފާޢުކުރައްވަން އުޅުއްވަން ހައްދަވައިގެން ދެވަނަ ފަހަރަށް ހަލާކުގެ މަގަށް ވަޑައިނުގަތުން ކީއްތޯއެވެ!


Taliban aa dhen mashvaraa eh nukuraanan: Trump – adduLIVE\nތާލިބާނާ މަޝްވަރާ ކުރުން ޓްރަމްޕް ހުއްޓާލައިފި\nSep 08, 2019, 13:00 އަހުމަދު ނަސޫހް\nހަނގުރާމަވެރި ޖަމާއަތް ތާލިބާނާ މަޝްވަރާ ކޮށްގެން ސުލްހައިގެ ހައްލެއް ހޯދުމަށް ދެން މަސައްކަތް ނުކުރައްވާނެ ކަމަށް އެމެރިކާގެ ރައީސް ޑޮނަލްޑް ޓްރަމްޕް ވިދާޅުވެއްޖެއެވެ.\nޓްރަމްޕް މިހެން ވިދާޅުވީ ތާލިބާން ލީޑަރުންނާއި އަފްޣާނިސްތާނުގެ ރައީސާއެކު އެމެރިކާގެ ކޭމްޕް ޑޭވިޑްގައި ސިއްރު ބައްދަލުވުމެއް ބާއްވަން އުޅުއްވިކަން އިއުލާންކުރައްވާފައެވެ. ނަމަވެސް މިހާރު އެ ބައްދަލުވުން ވެސް ކެންސަލް ކޮށްފައިވާ ކަމަށާއި ދެން އިތުރަށް އެ ޖަމާއަތާ އެމެރިކާއިން މަޝްވަރާ ނުކުރާނެ ކަމަށް ޓްރަމްޕް ވިދާޅުވިއެވެ.\nތާލިބާނާއެކު އެއްބަސްވުމަކަށް އައިސް ޓްރަމްޕް ނިންމެވީ އެމެރިކާގެ ގިނަ އަދަދެއްގެ ސިފައިން އަފްޣާނިސްތާނުން ބޭލުމަށެވެ. ނަމަވެސް މަޝްވަރާ ނުނިމެނީސް ކާބުލްއަށް ދިން ޓެރަރިސްޓ ހަމަލާތަކެއް ޒިންމާ ތާލިބާނުން ނަގާފައިވާއިރު ޓްރަމްޕް ވިދާޅުވީ އެއްބަސްވުމާ އެއްގޮތަށް ތާލިބާނުން އަމަލުކުރާނެ ކަމަށް ނުބެލެވޭ ކަމަށެވެ.\nއަށްހާހަށް ވުރެ ގިނަ ސިފައިން އަފްޣާނިސްތާނުގައި ބޭތިއްބުމަށް ޓްރަމްޕް ނިންމެވިއެވެ. ނަމަވެސް މިހާރު އެއްބަސްވުން ނިމުމަކަށް އައިސްފައިވާއިރު ދެން ޓްރަމްޕް އަމަލު ކުރައްވާނެ ގޮތެއް އަދި ހާމަނުކުރައްވައެވެ.


Dhekunu Asia youth badminton final ah Raajjeyge dheben | Mihaaru\nގައުމީ ބެޑްމިންޓަން ޓީމުގެ ދެ ކުޅުންތެރިން ކަމަށްވާ ނަބީހާ އާއި ނަބާހާ.-- ފޮޓޯ: ނިޝާން އަލީ/ މިހާރު\nދެކުނު އޭޝިއާ ޔޫތު ބެޑްމިންޓަން ފައިނަލަށް ރާއްޖޭގެ ދެބެން\n01 ޑިސެމްބަރ 2018 - 21:24 1 comment\nނޭޕާލުގައި މިހާރު ކުރިއަށްދާ ދެކުނު އޭޝިއާގެ 21 އަހަރުން ދަށުގެ ބެޑްމިންޓަން މުބާރާތުގެ ވިމެން ޑަބަލްސް އިވެންޓުގެ ފައިނަލުން ރާއްޖޭގެ ދެބެން ކަމަށްވާ ފާތިމަތު ނަބާހާ އާއި އައިމިނަތު ނަބީހާ ފުރުސަތު ހޯދައިފި އެވެ.\nމިދިޔަ އަހަރު އޮތް މި މުބާރާތުގެ ފައިނަލުގައި ކުޅެގެން ނަބީހާ އާއި ނަބާހާގެ ޕެއާ ބަލިވިއިރު، ފައިނަލުގައި ކުޅެ ރިހި މެޑަލް ހާސިލްކުރުން ވެގެންދިޔައީ ރާއްޖޭގެ ބެޑްމިންޓަނަށް ބޮޑު ކުރިއެރުމަކަށެވެ. އެއީ ސަރަހައްދީ ފެންވަރުގައި އޯޕަން އިވެންޓަކުން ބެޑްމިންޓަނުގައި ރާއްޖެ އަށް ލިބުނު ފުރަތަމަ މެޑަލް ކަމަށްވާތީ އެވެ.\nމި ފަހަރުގެ މުބާރާތުގެ ފައިނަލުން ނަބާހާ އާއި ނަބީހާގެ ޕެއާ ޖާގަހޯދީ މިއަދު ކުޅުނު ސެމީގައި ބަންގްލަދޭޝްގެ ރޭޝްމާ އަކްތަރު އާއި އުރްނީ އަކްތަރުގެ ޕެއާ އަތުން މޮޅުވެގެންނެވެ. ނަބީހާ އާއި ނަބާހާގެ ޕެއާ ސެޓުތައް ގެންދިޔައީ 21-14، 21-15 އިންނެވެ. މާދަމާ ކުޅޭ ފައިނަލުގައި ނަބީހާ އާއި ނަބާހާ ނުކުންނާނީ އިންޑިއާގެ ޕެއާ އެއް ކަމަށްވާ ޕޫރްވާ ބާވޭ އާއި ތަނީޝާ ކްރާސްތޯއާ ދެކޮޅަށެވެ.\nމި ފަހަރުގެ ގައުމީ ޗެމްޕިއަންކަން ހޯދި ނަބާހާ ވަނީ އަންހެން ސިންގަލްސް ބައިގެ ސެމީ ފައިނަލުގައި ކުޅެ، ލޯ މެޑަލް ހާސިލްކޮށްފަ އެވެ. ސެމީގައި އޭނާ ބަލިވީ އިންޑިއާގެ މަލްވި ބެންސޯޑް އަތުންނެވެ. އޭނާ ސެޓުތައް ގެންދިޔައީ 21-09، 21-14 އިންނެވެ.\nނަބީހާ އާއި ނަބާހާގެ އިތުރުން މި ފަަހަރު މި މުބާރާތުގައި ކުޅުނު ރާއްޖޭގެ ޓީމުގައި ހިމެނެނީ ނިބާލް އަހުމަދާއި މުހައްމަދު އާކިފް، މުހައްމަދު ރަފާހު އަދި މާޝާ ރަޝީދު އެވެ.\nމި ފަހަރުގެ ސާކް މުބާރާތުގައި ވާދަކުރާ ރާއްޖޭގެ ގައުމީ ބެޑްމިންޓަން ޓީމުގައި ހިމެނޭ ކުޅުންތެރިން. -- ފޮޓޯ: ބެޑްމިންޓަން އެސޯސިއޭޝަން\nސާކް ޖޫނިއާ މުބާރާތުގެ އިތުރުން މި މަހު ބެޑްމިންޓަން ޓީމު އިތުރު ދެ މުބާރާތެއްގައި ވާދަކުރާނެ އެވެ. އެއީ ނޭޕާލް އިންޓަނޭޝަނަލް ސީރީސް އާއި ބަންގްލަދޭޝް މުބާރާތުގަ އެވެ. މިދިޔަ އަހަރު މި މުބާރާތުގައި ރާއްޖޭން ވަނީ ރަނގަޅު ނަތީޖާތަކެއް ނެރެފަ އެވެ.\nއަންނަ އަހަރު އޮންނަ އިންޑިއަން އޯޝަން އައިލެންޑް ގޭމްސް (އައިއޯއައިޖީ) އިން ރާއްޖެ އަށް ބެޑްމިންޓަނުން ރަން މެޑެއްޔެއް ގެނައުމަށް ޓާގެޓް ކަނޑައަޅައިގެން ބެޑްމިންޓަން އެސޯސިއޭޝަން އޮފް މޯލްޑިވްސް (ބީއޭއެމް) އިން އަންނަނީ ގިނަ ކަންތައްތަކެއް ކުރަމުންނެވެ. އޭގެ ތެރެއިން އެންމެ މުހިއްމު ކަމެއްގެ ގޮތުގައި އެ އެސޯސިއޭޝަނުން އަންނަނީ ބައިނަލްއަގްވާމީ މެޗުތައް ކުޅުމުގެ ފުރުސަތު ކުޅުންތެރިންނަށް އިތުރުކޮށްދޭން ބޭރުގެ ގިނަ މުބާރާތްތަކެއްގައި ވާދަކުރަމުންނެވެ.


Noosverikan nubai misraabeggai | Mihaaru\nނޫސްވެރިކަމަށް ހުރި ހުރަސްތައް ނައްތާލުމަށް ގޮވާލައި ނޫސްވެރިން މުޒާހަރާކުރަނީ. -- ފޮޓޯ: މިހާރު\nނޫސްވެރިކަން ނުބައި މިސްރާބެއްގައި\n05 މެއި 2019 - 08:19 11 comments\nނޫސްވެރިކަމުގެ މިނިވަންކަމުގެ ދުވަސް މިފަހަރު ފާހަގަކުރީ، މިނިވަންކަމުގެ މިންގަނޑުން ބޮޑު ކުރިއެރުމަކާ އެކުގަ އެވެ. ޕްރެސް ފްރީޑަމް އިންޑެކްސްގައި ރާއްޖެ އަށް މި އަހަރު 22 ދަރަޖައިގެ ކުރިއެރުމެއް ލިބުނީ ސަރުކާރުން ނޫސްވެރިކަމަށް ކުރިމަތިކުރި ބޮޑެތި ފިއްތުންތައް ނިމުމަކަށް އައުމާ ވެސް އެކުގަ އެވެ. ނަމަވެސް ދިވެހި ނޫސްވެރިކަން ނުރަނގަޅު މިސްރާބަކަށް ގޮސް، ހަގީގީ ނޫސްވެރިކަން ނުކުރެވޭ ހިސާބަށް ދާ މަންޒަރު އެބަ ފެނެ އެވެ.\nނޫސްވެރިކަމަކީ ޑިމޮކްރަސީއެއްގެ ހަތަރު ވަނަ ބާރު ކަމަށް ކިޔައި އުޅުނަސް މިއީ ވެސް އެތައް ބަޔަކާ ގުޅިގެން ކުރަން ޖެހޭ ކަމެކެވެ. ނޫހެއް އުފައްދައި ހިންގުމަކީ ބޮޑެތި ހޭދަތަކެއް ކުރަން ޖެހޭ ކަމަކަށް ވުމުން ދެމެހެއްޓެވި ގޮތެއްގައި މިކަން ކުރެވޭނެ ހަމައެކަނި ގޮތަކީ ވިޔަފާރީގެ އުސޫލުން ހިންގުމެވެ. މި ބުނަނީ މަހުޖަނަކު އޭނާގެ ހޮބީއެއްގެ ގޮތުގައި ނުވަތަ އަމިއްލަ މަސްލަހަތު ހިމާޔަތްކުރުމަށް ފައިސާ އޮއްސައިގެން ނޫހެއް ނުވަތަ ޓީވީ ޗެނަލެއް ހިންގާ ވާހަކައެއް ނޫނެވެ. އާންމު އުސޫލަކީ އިސްތިހާރު ވިއްކައިގެން، ސްޕޮންސަރުން ހޯދައިގެން އެއިން ލިބޭ އާމްދަނީން މީޑިއާއެއް ހިންގުމެވެ.\nގައުމުގެ ނިސްބަތުން ނޫސްވެރިކަމުގެ މަސައްކަތްތައް ކުރާ ތަންތަން ރާއްޖޭގައި ގިނަ އެވެ. ފެންވަރުގެ ވާހަކަ މުހިންމެއް ނޫނެވެ. އޮންލައިން ނޫސްތަކާއި ޓީވީތަކާއި ރޭޑިއޯތައް އެބަ ހިންގަ އެވެ. އެ ހުރިހާ ތަނަކުން ވެސް ސްޕޮންސަ ހޯދަން ދާން މި ޖެހެނީ އެއް ބައެއްގެ ގާތަށެވެ. ރާއްޖޭގެ ނަން މަޝްހޫރު އަމިއްލަ ވިޔަފާރިތަކާއި ސަރުކާރު ކުންފުނިތަކަށް އާދޭސްކޮށްގެން ނޫނީ އިސްތިހާރެއް ޖަހަން މިހާރު އެއްބަހެއް ނުވާނެ އެވެ. އަދި އެއްބަސްކުރުވަން މީޑިއާ އޮފީސްތަކުން ހުށަހަޅަން ޖެހޭ ކަންކަން ވެސް ގިނަ އެވެ. ސްޕޮންސަ ލިބޭނެކަން ކަށަވަރުކުރަން ނޫސްވެރިކަމުގެ އުސޫލު މުގުރާލަން ޖެހޭ ހިސާބަށް ދާން ޖެހޭ ފަހަރުތައް ގިނަކަން، ނޫސް ހިންގާ އެންމެންނަށް ވެސް އެނގޭ އެވެ.\nކުންފުންޏަކުން ދޭ ހިދުމަތްތަކެއްގެ ފެންވަރު ރަނގަޅުކުރަން ވަގުތީ ގޮތުން ހިދުމަތްތަކެއް ހުއްޓާލި ޚަބަރެއް ލިޔަނީ ކަމަށް ބަލާށެވެ. އާންމުންނަށް މުހިންމީ ލިބެމުން ދިޔަ ހިދުމަތްތަކެއް ކުޑަ ވަގުތުކޮޅަކަށް ނަމަވެސް ހުއްޓި ނުވަތަ ބުރޫއަރާ ނަމަ އެކަން އެނގުމެވެ. އެކަމަކު ހިދުމަތް ކެނޑޭނެ ވާހަކަ ނުބުނެ، ހިދުމަތުގެ ފެންވަރު ރަނގަޅުކުރަނީ ކަމަށް ރިޕޯޓްކުރަން މަޖުބޫރުވާ ނަމަ އެ ދެވެނީ ނުބައި ދިމާލަކަށެވެ. އަސާސީ ހިދުމަތެއް ދޭ ކުންފުންޏެއްގެ ހިދުމަތުގައި އަބަދު މައްސަލަތައް ޖެހި، އަދި އެ ފީކަޅާ ހިދުމަތުގެ އަގު ބޮޑު ނަމަ އެ ވާހަކަ ވެސް ދައްކަން މިނިވަންކަން އޮންނަންވާނެ އެވެ. އެކަމަކު ރާއްޖޭގައި މި ކުރާ ނޫސްވެރިކަމުގައި މިފަދަ މައްސަލަތަކުގެ ވާހަކަ ދައްކާތީ އެބަ ފެނޭ ހެއްޔެވެ؟\nޚަބަރުތައް އުފެދޭ ތަންތަން އަދި ނިއުސް މޭކަރުންނާ ގުޅުން ހުރި ހުރިހާ ތަނަކުންހެން މީޑިއާތަކަށް ސްޕޮންސަ ދީފައި، ތިމަންނާމެންގެ އެއްވެސް ގޯސް ވާހަކައެއް ރިޕޯޓްކޮށްގެން ނުވާނޭ ބުނާ ނަމަ ނޫސްވެރިކަން މިނިވަނެއް ނުވާނެ އެވެ. ރާއްޖޭގެ ބޮޑެތި ވިޔަފާރިވެރިން ހިންގާ މީޑިއާތައް ނޫނީ، އެހެން ތަންތަން އުޅެނީ ކިރިޔާ ދެކޮޅުޖެހިގެންނެވެ. އެހެންވެ އެ ބަލިފައި ބޭނުންކޮށްގެން ނޫސްތަކާއި ޓީވީތައް ކޮންޓްރޯލްކުރަން ދިމާކޮށްފި ނަމަ މީޑިއާ މަސައްކަތްކުރާނީ ޕީއާރް ފާމްތަކެއްގެ ގޮތުގަ އެވެ. ގައުމުގައި ހުރި މައްސަލަތަކުގެ ވާހަކަ ދައްކާ ތަނެއް ނުފެންނާނެ އެވެ. ކިތަންމެ ގޯސްކޮށް ކަންތައް ކުރާ ބައެއްގެ ވާހަކަ ވެސް މީޑިއާގައި އަންނާނީ ވަރަށް ފަށުވިކޮށެވެ.\nމި މަޖުބޫރީ ހާލަތު ކުރިމަތިވަނީ ހަމައެކަނި އަމިއްލަ ކުންފުނިތަކަކުން ނޫނެވެ. ސަރުކާރުގެ ކުންފުނިތަކުން ވެސް އަންނާނެ އެވެ. އެހެންވެ ވަރަށް ސީދާ ގޮތެއްގައި އެ އުފެދެނީ، ނޫސްވެރިކަމަށް ސަރުކާރުން ނުފޫޒު ފޯރުވޭނެ މަގެކެވެ.\nމި މަގަށް މީގެ އަހަރުތަކެއް ކުރިން ނޫސްވެރިކަން ވަދެއްޖެ އެވެ. ނޫސްވެރިކަމުގައި ވާދަވެރިކަން ބޮޑުވަމުން ދިޔަ ވަރަކަށް މިކަން ބޮޑުވަނީ މީޑިއާތައް ހިންގަން ފައިނޭންސްކުރާނެ އެހެން ގޮތެއް، ފުރުސަތެއް ނެތީމަ އެވެ. މިނިވަން ނޫސްވެރިކަމެއްގެ މުހިންމުކަމުގެ ވާހަކަ ސަރުކާރުން އަބަދު ދައްކާއިރު މިއީ ސަރުކާރުން ވެސް ހައްލެއް ހޯދައިދޭން އުޅެންވީ ކަމެކެވެ. މީޑިއާތައް ހިންގާ މީހުން ވެސް ތަފާތު މޮޑެލްތައް ތަޖުރިބާކުރަން ފަށަން އެބަ ޖެހެ އެވެ. ނޫން ނަމަ ހަގީގީ ނޫސްވެރިކަމެއް ނޯންނާނެ އެވެ.\nއިތުރު ލިޔުންތައް ނޫސްވެރިކަން ކޮލަމް އިޝްތިހާރުކުރުން ނޫސްވެރިކަމުގެ މިނިވަންކަން\nވިސްނާ! ނޫސްވެރިން ބަސްއަހާނެ ކަމެއް ނެތް!


ދީނާ ޚިލާފު ވޯކުޝޮޕް ބާއްވަމުންދާތީ ޑރ. ޖަމީލް ކަންބޮޑުވުން ފާޅު ކުރައްވައިފި\nޟަމްރަތު އަޙްމަދު 27 ފެބްރުއަރީ 2020\nރާއްޖޭގެ ބައެއް ރަށްރަށުގައި އިސްލާމްދީނާ ޚިލާފު ވޯކޮޝްޕްތައް ބާއްވަމުންދާ ކަމަށް ވިދާޅުވެ ކުރީގެ ނާއިބު ރައީސް ޑރ. މުޙައްމަދު ޖަމީލް އަޙުމަދު ކަންބޮޑުވުން ފާޅު ކުރައްވައިފިއެވެ.\nއެމަނިކުފާނު ކުރައްވާފައިވާ ޓުވީޓެއްގައި ވަނީ އެފަދަ ވޯކްޝޮޕްތައް ބާއްވާއިރު އެއީ ޤާނޫނާ ޚިލާފުކަމެއް ކަމަށް ފުލުހުން ޤަބޫލުނުކުރައްވަނީތޯ ސުވާލު ކުރައްވައިފައެވެ. އެމަނިކުފާނުވަނީ ދީން ޙިމާޔަތް ކުރުމަކީ ކޮބައިތޯ ވިދާޅުވެ ވެސް ސުވާލު ކުރައްވައިފައެވެ.\n"ފާޅުގައި އިސްލާމްދީނާ ދެކޮޅު ވޯކްޝޮޕްތައް ބާއްވަމުންދާއިރު ޕޮލިސް އިން މިއީ ޤާނޫނާ ޚިލާފު ޢަމަލެއް ކަމަށް ނުދެކެނީތޯ،" އެމަނިކުފާނު ސުވާލުކުރައްވާފައިވެއެވެ. ދީން ހިމާޔަތް ކުރުމަކީ އެއީތޯ ކަމަށް ވިދާޅުވެ ވެސް ޖަމީލް ވަނީ ސުވާލުކުރައްވައިފައެވެ.\nދިވެހި މުޖުތަމައު ފަސާދަކުރަމުންދާއިރު ސޯޝަލް ކައުންސިލަށް އެއީ ކަންބޮޑުވުމަކަށް ނުވަނީތޯވެސް އެމަނިކުފާނު ވަނީ ސުވާލު ކުރައްވައިފައެވެ. އެމަނިކުފާނު ވިދާޅުވެފައިވަނީ މިއީ ސަރުކާރު ފެއިލްވުން ކަމަށެވެ.\nރާއްޖޭގައި އިސްލާމްދީނާ ޚިލާފު ވޯކްޝޮޕްތަކެއް ބާއްވަމުން ގެންދާ ކަމުގެ ޝަކުވާ ލިބެމުންދާ ކަމަށާއި އެކަން ބައްލަވަމުން ގެންދަވާ ކަމަށް އިސްލާމިކް މިނިސްޓްރީން އިއްޔެ ވަނީ ވިދާޅުވެފައެވެ.\nއެ ވޯކްޝޮޕްތައް ބާއްވަމުން ގެންދަނީ އިނގިރޭސިވިލާތު ޖަމިއްޔާއަކުން ކަމަށް ވެސް މަޢުލޫމާތު ލިބިފައިވެއެވެ. އެ ވޯކްޝޮޕްތަކުގައި ވަނީ ރާއްޖޭގައި އިސްލާމްދީން ނޫން އެހެން ދީންތަކަށް ފުރުސަތު އޮންނަންޖެހޭ ކަމަށް ބުނެ ވަކާލާތުކޮށްފައި ކަމަށް ވެސް ބައެއް ނޫސްތަކުގައި ރިޕޯޓު ކޮށްފައިވެއެވެ.\nޑރ. ޖަމީލް ވިދާޅުވެފައިވަނީ ރައްޔިތުން ތެދުވާން ވެއްޖެ ކަމަށެވެ. ދީނީ ޢިލްމުވެރިޔާ ޑރ. ބިލާލް ފިލިޕްސް ރާއްޖެ ވަޑައިގަންނަވަން އުޅުއްވުމުން ސަރުކާރަށް އެކަން ހުއްޓުވި ކަމަށާއި އެހެންނަމަވެސް ލާދީނީ މީހުންނަށް ސަރުކާރުންވަނީ ލައިސަންސް ދީފައި ކަމަށް ޑރ. ޖަމީލް ވަނީވިދާޅުވެފައެވެ. އެހެން ކަމުން ޤައުމީ ރުކުންތައް ފުނޑާލުމަށް އެއްވެސް ބަޔަކަށް ޖާގައެއް ދެވިގެން ނުވާނެ ކަމަށް ވެސް އެމަނިކުފާނު ވިދާޅުވެފައިވެއެވެ.\nއަރުޝީފަށް ނެގީ 27/02/2020 15:34\nއެންމެފަހުން އަޕްޑޭޓްކުރީ 27/02/2020 15:34\nދުބާއީ އިން ހަތް ޓަނުގެ މުދާ ރާއްޖެ ގެނެސްފި\nހަސަން ރަޝީދު5މިނެޓު ކުރިން\nމަރިޔަމް ޝާާނީ6މިނެޓު ކުރިން\nކޮވިޑް-19: ސިންގަޕޫރުން 287 މީހުން ޕޮޒިޓިވް، ދެ ވަނަ ރާޅެއްގެ ބިރު ބޮޑު\nހަސަން އާމިރު 8 މިނެޓު ކުރިން\nމުހައްމަދު އުސާމް 16 މިނެޓު ކުރިން


World bank in raajje ah 17 million dollar dhenee | Mihaaru\nޚަބަރު / ވޯލްޑް ބޭންކް\nކުނި މެނޭޖްކުރަން ވޯލްޑް ބޭންކުން 17 މިލިއަން ޑޮލަރު ރާއްޖެއަށް ދެނީ\nރަށެއްގެ ކުނި ކޮށި ސާފުކުރަނީ: ރައްކާތެރި ގޮތުގައި ކުނި ނައްތާލަން ވޯލްޑް ބޭންކުން ރާއްޖެއަށް އެހީ ދޭން ވަނީ ނިންމާފައި --ފޮޓޯ/މިހާރު\nކުނި މެނޭޖް ކުރުމަށް ރާއްޖެ އަށް 17.5 މިލިއަން ޑޮލަރު (269 މިލިއަން ރުފިޔާ) ގެ އެހީ ދިނުމަށް ވޯލްޑް ބޭންކުން ނިންމައިފި އެވެ.\nވޯލްޑް ބޭންކުން ނެރުނު ބަޔާނެއްގައިވާ ގޮތުން ރާއްޖޭގެ ވަކި ސަރަހައްދުތަކެއްގައި ކުނި މެނޭޖްކުރަން 17.5 މިލިއަން ޑޮލަރުގެ އެހީއެއް ރާއްޖެ އަށް ދިނުމަށް އެ ބޭންކް ޑިރެކްޓަރުންގެ ބޯޑުން އިއްޔެ ވަނީ ނިންމައިފަ އެވެ. އެ ފައިސާ ބޭނުން ކުރާނީ ހަ އަހަރުގެ މުއްދަތަކަށް ތިމާވެށްޓާ ރަށްޓެހި ގޮތަކަށް ކުނި ނައްތާލަން ކަމަށް އެ ބަޔާނުގައިވެ އެވެ.\nއެކަމަކު އެހީގެ ފައިސާ ޚަރަދު ކުރެވޭނީ ކޮން ސަރަހައްދުތަކެއްގައި ކުނި ނައްތާލުމަށް ކަމެއް އެ ބަޔާނުގައި ބުނެފައެއް ނެތެވެ.\nވޯލްޑް ބޭންކުން ރާއްޖެ އަށް ކަނޑައަޅުއްވާފައިވާ ކަންޓްރީ މެނޭޖަރާ ހަވާލާދީ އެ ބަޔާނުގައިވަނީ ކުނި މެނޭޖް ކުރަން ރަނގަޅު ސިޔާސަތުތަކެއް ރާއްޖޭގައި އެބައޮތް ކަމަށާއި ރައީސް އަބްދުﷲ ޔާމީންގެ މައިގަނޑު ސިޔާސަތުތަކުގެ ތެރޭގައި ކުނި މެނޭޖް ކުރުން ހިމެނޭ ކަމަށެވެ.\nއެ ބަޔާނުގައިވާ ގޮތުން ރާއްޖޭގައި އަހަރަކު 365،000 ޓަނުގެ ކުނި އުފެދެ އެވެ. ނިސްބަތުން ބަލާއިރު، މާލޭގެ ކޮންމެ މީހަކު ކޮންމެ ދުވަހަކު 1.8 ކިލޯގެ ކުނި އުފައްދާ ކަމަށާއި އެހެން ރަށްރަށުގައި އުޅޭ ކޮންމެ މީހަކު 0.8 ކިލޯގެ ކުނި ދުވާލަކު އުފައްދާ ކަމަށް އެ ބަޔާނުގައިވެ އެވެ. ރިސޯޓްތަކުގައި އުޅޭ ކޮންމެ މީހަކު ދުވާލަކު 3.5 ކިލޯގެ ކުނި އުފައްދާ ކަމަށް އެ ބަޔާނުގައިވެ އެވެ.\nވޯލްޑް ބޭންކް ކުނި ވޭސްޓް މެނެޖްމެންޓް ކުނި މެނޭޖުކުރުމުގެ ގަވާއިދު\nމިއީ 17.5 މިލިޔަންގެ ހިލޭ އެހީތޯ، ނުވަތަ ލުއިލޯނުތޯ، ނުވަތަ ލުއި ނޫން ލޯނުތޯ؟ ރާއްޖެއަށް މި ދޭ ފައިސާއިން ޝަރުތުކުރުވާ ކަންކަން އެގޭނެނަމަދޯ މިފަދަ އާޓިކަލް ތަކުން\nތި ފައިސާ ފަހަރެއްގައި 2018 ގެ ކެމްޕޭނަށް ފަހަރެއްގާ ޙަރަދު ކޮއްފާނެ. އަނެއްކާ އަނެއް ދަރަނި ރައްޔިތުންގެ ބޮލުގައި އެލެނީ. ސާބަހޭ ކުދިންނޭ.\nރާއްޖެއައްތަ ނޫނީ ޕީޕީއެމް މީހުންނަށް ތަ....\nކުނި މެނޭޖްކުރުން ހަރުދަނާ ވެއްޖެކަމުގެ ނަތީޖާ މިއޮތީ ފެންނަން....ވޯލްޑް ބޭންކުން ލޯން ދޭނީ ކަނޑުއަޑީގެ ކެބިންޓް މީޓިންގ އާއި ފިލްމި ކުޅެގެނެއް ނޫން.. އެމީހުން އެހީދޭނީ ނަތީޖާ ދައްކާ ބަޔަކަށް... ވަރަށް ސަލާމް\nގްރީންޓެކްސް ކިޔާއެއްޗެއްވެސް ވެރިކަމަށް އެރުމާއެކު ނަގަންފަށައިފި އެކަމަކު މާލެއޮތީ ގޮނޑެއްހެން ވީކަމެއް ހަރާން ހަމަގައިމުވެސް ރައްޔިތަކަށް ވީލުޔެއްނެތް\nބޭރުން ދެން އެހީ އެއް ނުދޭނޭ ވެސް ކީ. ލާރި އައް ވާނުވާ ނޭގޭތީީ. ގައިމު ސައުދީ އެރޭބިޔާ ބުނެގެނެއް ނޫން އެ ދިނީ.\nއިހައްދުވަހު ޖަޕާނުގެ އިސްބޭފުޅަކާ ފައިނޭންސް މިނިސްޓަރު ބައްދަލުކުރުމަށްފަހުވެސް ކުނިނައްތާލުމަށް ބޮޑު އެއްޗެއްދޭން އެމީހުންވެސް އެއްބަސްވި. ކުނިނައްތާލަން ހާދަ އެހީއެކޭ މިދެނީ. ކުރިޔަށް އޮތްތަނުގާ ހުރިހާ އެހީތައްވެސް ބޭރުގައުމުތަކުން ދޭނީ ހަމައެކަނި ކުނިނައްތަންހެން ހީވަނީ. "ރީތި ދިވެހިރާއްޖެ ސާފުދިވެރާއްޖެ"\nތިއީ ކޮރަޕްޓްވެފައިވާ ސަރުކާރު އިތުރަށް ކޮރަޕްޓް ކުރުމަށް ދޭ ފައިސާތަކެއް. ވޯލްޑް ބޭންކުންނާ އައި.އެމް.އެފް އޭޑީބީ އަދި މިނޫނަސް އެތައް ބައިވަރު ފައިނޭންޝަލް އިންސްޓިޓިއުޝަންތަކުން އެބަހުރި ބިލިއަނުން މައްޗަށް ގުނާލެވޭވަރަށް ފައިސާ ދީފަ. ކޮން ރަށެއްގަ ބާ ރަނގަޅު ފެންވަރުގެ ކުނި މެނެޖްކުރާ ނިޒާމް ގާއިމްކުރެވުނީ؟\nކުނި މެނޭޖްކުރަން ވޯލްޑް ބޭންކުން 17 މިލިއަން ޑޮލަރު ރާއްޖެއަށް ދޭން ނިންމި ނިންމުން އެއީ ރަނގަޅު ނިންމުމެކެވެ. މިހާތަނަށް ވޯލްޑް ބޭންކް އިން ރާއްޖެ އަށްދޭ އެއްވެސް އެހީއަކީ އެއީ ރާއްޖެ އަށް މާ ބޮޑު ފައިދާ ތަކެއް ކުރި އެހީތަކެއް ނޫނެވެ. މިކަން ފެނެއެއް ނޫންތޭ ރާ އަތޮޅު ވަންދޫ ގައި ގާއިމް ކޮށްފައިވާ އިންސިނިރޭޓިންގް ސިސްޓަމް. އެއީ ވޯލްޑް ބޭންކް އިން ގާއިމް ކުރި ފެސިލިޓީ އެއް ރާއްޖެ ބޮލުގަައި 25 މިިލިއަން ޑޮލަރު އަޅުވައިގެން. 10 އަހަރު ދުވަސް ވެގެން ދިޔައިރު ވެސް އަދި ވެސް އެ ތަނެއް މަސައްކަތެއް ކުރާ ގޮތެއް ނުވިއެވެ. އަންޑަރއެސްޓިމޭޓް ކޮށް ހުރިހާ ކަމެއް ކުރުމުގެ ސަބަބުން ރާ އަތޮޅު ވަންދޫ ކުނި ނައްތާލާ ނިޒާމް އެއީ ޓޯޓަލް ޑިޒައިން ފެއިލިއަރ އެކެވެ. މީ ރާއްޖޭން ބޭރު ދޮން މީހުން ޑިޒައިން ކުރާ މިފަދަ ކޮންމެ އިންޖިނިއަރިންގް ކޮމްޕޯނެންޓް އެއް ރާއްޖޭގައި ހުންނަ ގޮތް. މިކަން ކަން މިހެން މިހިނގަނީ އެއީ ރާއްޖޭގެ ތިމާވެށި މިނިސްޓްރީ އަކީ ރަނޑު މިނިސްޓްރީ އަކަށް ވެފައި އެތަނުގައި ޖެންޓުލްމެން ސްޓައިލްގެ މަސައްކަތް ކުރެވޭނެ މީހުން ނެތީމައެވެ. ކަން މިހެން ހުރުމުން ދިވެހިސަރުކާރުން އެބަޖެހޭ ދިވެހި ސަރުކާރާއި ސިންގަޕޯރގެ ވަރުގަދަ ކޮންސަލްޓެންސީ ފާރމް އަކާއި ގުޅިގެން ޖޮއިންޓް ވެންޗަރ އެއް ހަދައިގެން ސަރުކާރުގެ އަމިއްލަ ކޮންސެލްޓެންސީ ފާރމް އެއް އުފައްދަން އިންފްރާސްޓްރަކްޗަރ މަސައްކަތް ތަކަށް. މިހާރު އައިޖީއެމްއެޗް 25 ބުރި އިމާރާތުގެ ކޮންސަލްޓަންޓް އެއީ ވެސް ހަމަ ރަނގަޅު ބަޔަކަށް ވެދާނެ ނޫންތޭ ޖޮއިންޓް ވެންޗަރ އެއް ސަރުކާރުން ހަދަން.\nމަދަމާ މި ނޫހުގަ އޮންނާނެ ލިޔެފަ.. ވޯލޑް ބޭންކުންދިން ލާރިއައް ވީނުވީއެއް ނޭނގުނޭ....\nއަސްލު ތިކަހަލަ އެހީ ދީފަ ވޯލްޑް ބޭންކުން އެބަޖެހޭ އެ ފައިސާގެ ބޭނުން ކުރެވޭގޮތް ވަރަށް ގާތުން ބަލަން، އަދި އެ ފައިސާ ހަރަދުކެރެވޭ ގޮތާއިމެދު ސަރުކާރަށް އެއްވެސް ތުހުމަތުތަކެއް ކުރެވޭތޯ. އަދި ތުހުމަތު ތަކެއް ކުރެވޭނަމަ އެކަން އިންވެސްޓިގޭޓް ކުރަން. އެއީ ވަރިހަމަ ކޮންމެ ސަރުކާރެއް ވިޔަސް. ކޮރަޕްޝަން އަކީ އެއަކާއި ނުލައި ނޫޅެވޭނެ އެއްޗެކޭ ރައީސް ޔާމީންވެސް ވަނީ ބުނެފައި ވިއްޔާ


ހަޖަމުކުރާ ނިޒާމް | އިންސާނާގެ ހަށިގަނޑު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް އިންސާނާގެ ހަށިގަނޑު ހަޖަމުކުރާ ނިޒާމް\nހަޖަމުކުރާ ނިޒާމް (Gastrointestinal tract) އަކީ އިންސާނާގެ ހަށިގަނޑުގައި އިންސާނާ ކެއުމުގައި ބޭނުންކުރާ ކާނާގެ ބާވަތްތައް ހަޖަމުކޮށްދޭ ނުވަތަ ހަޖަމުކުރުވާ ނިޒާމެވެ. ހަޖަމުކުރާ ނިޒާމްގެ މައިގަނޑު މަސައްކަތަކީ ކާތަކެތި ހަޖަމުކުރުމާއި، ހަށިގަނޑަށް ބޭނުންނުވާ ބައި ހަށިގަނޑުން ބޮޑު ކަމުދާ ތަކެތީގެ ސިފައިގައި ބޭރު ކުރުމެވެ.\nއާދައިގެ ފިރިހެނެއްގެ ހަޖަމުކުރާ ނިޒާމްގައި ހިމެނޭ ބައިތަކުގެ ދިގުމިނަކީ ގާތްގަނޑަކަށް 6.5 މީޓަރު (20ފޫޓް) އެވެ. އަދި ހަޖަމުކުރާ ނިޒާމް އެކުލެވިގެންވަނީ މައިގަނޑު ދެބައެއްގެ މައްޗަށެވެ. އެއީ ހަޖަމުކުރާ ނިޒާމްގެ މަތީބައި(Upper gastrointestinal tract)،އަދި ހަޖަމުކުރާ ނިޒާމްގެ ތިރީބައި( Lower gastrointestinal tract)އެވެ. އެމްބްރިޔޮލޮޖިކަލް ގޮތަށް ބަލާއިރު ހަޖަމުކުރާ ނިޒާމް3ބަޔަކަށް ބަހާލެވިދާނެއެވެ. އެއީ ކުރީބައި(Foregut)، މެދުބައި(Midgut)، އަދި ފަހަތު ބައި( Hindgut) އެވެ.\nހަޖަމުކުރާ ނިޒާމްގެ މަތީބައި\nހަޖަމުކުރާ ނިޒާމްގެ މަތީބައި ނުވަތަ (Upper Gastrointestinal tract) އެކުލެވިގެންވަނީ އަނގަ،އަރުތެރެ ، ކާތަކެތި ހިގާ ހޮޅި،އަދި މައިދާ، ނުވަތަ ބަނޑު ގެ މައްޗަށެވެ.\nއަނގަ (Mouth) ލެއްޕިފައި އިންނަނީ ދެތުންފަތުގެ އެހީގައެވެ. ހަޖަމުކުރުމުގެ މަސައްކަތް ފެށިގެން އަންނަނީ އަނގައިގެ ތެރޭގައި ކާތަކެތި ހަފަން ފަށާ ހިސާބުންނެވެ. އަނގައިގެ ތެރޭގައިވާ ތެތް ދުލިފަށަލައިގައި ކުޅުބޭރުކުރާ ގޮށް (Salivary glands)ވެއެވެ. މީގެ އިތުރުން ދޫ އަދި ދަތްތައް ހުރެއެވެ.\nއަރުތެރެ (Pharynx) އަކީ އަނގަ، އަދި ނޭފަތުގެ ހޮއިގެ ފަހަތުން ކާތަކެތި ހިގާ ހޮޅި، ލަގޮނޑި(އަޑުފޮށި)، އަދި ވައި ނޮޅީގެ މަތިން އިންނަ ބައެކެވެ. އަރަކީ ކަރު އަދި ކަރުތެރޭގެ ބައެއްގެ ގޮތުގައި ބެލެވޭ ތަނެކެވެ. މިއީ އަނގައިގެ ފަހަތުގައި ކާތަކެތި ހިގާހޮޅިއާއި އަނގަޔާއި ދެމެދުގައި ވާބައެވެ. ނުވަތަ މިދެބައި ގުޅުވާލަދޭ ބައެވެ. ދިވެހި ބަހުން އަރު ވެސް ކިޔަނީ މިހިސާބަށް ކަމަށް ލަފާކުރެވެއެވެ.\nއަރުތެރެ އަކީ ހަޖަމުކުރާ ނިޒާމް، އަދި ނޭވާލާ ނިޒާމްގައި ވެސް ޝާމިލްވާ ޓިޝޫއެކެވެ. ކާނާ އަދި ވައި އަރުތެރެ ހުރަސްކޮށް ދައުރުވާތީ ކާތަކެތި ކާއިރު ވައި ނޮޅި ނިވާކޮށް ފޮރުވާލުމަށްޓަކައި ''އެޕިގްލޮޓިސް'' އޭ ކިޔޭ ކަނެކްޓިވް ޓިޝޫ ފޮއްޗެއް ވައި ނޮޅީގެ މަތިން އިދެއެވެ. މިގޮތަށް ނިވާކޮށް ފޮރުވާލުމުން ކާތަކެތި ނޭވާލާ ނިޒާމް އަަށް ދިއުން މަނާކޮށް ދެއެވެ. އަދި މީގެ އިތުރުން ވާހަކަ ދެއްކުމުގައި ތަފާތު އަޑުތައް ލެއްވުމުގައި އަރުތެރެ މުހިއްމު ދައުރެއް އަދާކުރެއެވެ.\nކާތަކެތި ހިގާ ހޮޅި ނުވަތަ (Esophagus) އަކީ އަރުތެރެއިން މައިދާއަށް ކާތަކެތި ގެންގޮސްދޭ ހޮޅިއެވެ. ކާތަކެތިހިގާހޮޅި ފެށިފައިއިންނަނީ''ލަގޮނޑިޔާގުޅޭ އަރުތެރެ''(Laryngopharynx) ނިމޭ ހިސާބުންނެވެ. ނުވަތަ އަރުތެރޭގެ މިބުނިބައިން ދެމިފައިވާ ހޮޅިއެއްގެ ސިފައިގައެވެ. ކާތަކެތި ހިގާ ހޮޅި އިންނަނީ ކަރު ހިމެނޭ ހިސާބުގައި ހުންނަ މައިބަދައިގެ6ވަނަ ކަށިކޮޅާ ނުވަތަ ބަދަޔާ ހިސާބުންނެވެ. ކާތަކެތި ހިގާ ހޮޅިިން ފެށިގެން މައިދާ،ނުވަތަ ބަނޑާއި ހަމައަށް ކާތަކެތި ފޯރަނީ ''ޕެރިސްޓަލްސިސް''(Peristalsis) އޭ ކިޔޭ ހަރަކާތެއްގެ އެހީގައެވެ.\nމައިދާ (Stomach) އަކީ ތޮޅިއެއްގެ ބައްޓަމަށް އެތެރެ ހުސްކޮށްއޮންނަ މަޑު މަސް ނުވަތަ ހޮޅި މަހުން (Smooth Muscle) އުފެދިފައިވާ ގުނަވަނެކެވެ. ކާތަކެތި ހަފައި ދިރުވުމަށްފަހު، އަންނަ ހަޖަމުކުރުމުގެ ދެވަނަ މަރުޙަލާ ފުރިހަމަ ކުރަނީ މައިދާގެ ތެރޭގައެވެ. ބޭސްވެރިކަމުގެ ދުނިޔޭގައި ބޭނުންކުރާ ގެސްޓްރިކް، ގެސްޓްރޯ(Gastric/Gastro)މިބަސްތަކުން ދޭހަކޮށްދެނީ ''ބަނޑާއި ގުޅުންހުރި''، ނުވަތަ ''މައިދާއާ ގުޅުންހުރި'' މިހެންނެވެ.\nނޯޓް:- މައިދާ، ނުވަތަ ބަނޑު ނިމޭ ހިސާބުން ދެން ފެށެނީ ކުޑަ ގޮހޮރު އެވެ. މިހިސާބުން ތިރީގައިވަނީ ހަޖަމުކުރާ ނިޒާމްގެ ތިރީބައިގެ ބައިތަކެވެ.\nހަޖަމުކުރާ ނިޒާމްގެ ތިރީބައި\nހަޖަމުކުރާ ނިޒާމްގެ ތިރީބައި (Lower Gastrointestinal tract) އެކުލެވިގެންވަނީ ހިމަގޮހޮރު ނުވަތަ ކުޑަގޮހޮރު (Small intestine)،ބޮޑު ގޮހޮރު (Large intestine)، ފުރަގަސްފަރާތް(Rectum) އަދި ފުރަގަސް ފަރާތު ދޮރު (Anus)ގެ މައްޗަށެވެ.\nހިމަގޮހޮރު (Small intestine) އަކީ ހަޖަމުކުރާ ނިޒާމް ގައި މައިދާ،އަދި ބޮޑު ގޮހޮރާ ދެމެދުގައިވާ ގުނަވަނެކެވެ. ހިމަގޮހޮރަށް ބައެއް ފަހަރު "ކުޑަގޮހޮރު" މިހެން ވެސް ކިޔައެވެ.\nހިމަގޮހޮރު ގެ ފުރަތަމަ ބައި\nހިމަގޮހޮރުގެ ފުރަތަމަ ބައި (Duodenum) އަކީ މައިދާ އާއި، ހިމަގޮހޮރުގެ މެދުބައި ގުޅުވައިދޭ ހޮޅިއެވެ. މިއީ ހިމަގޮހޮރުގެ އެންމެ ކުރު އަދި އެންމެ ފުރަތަމަ ބައި ވެސް މެއެވެ. އިގިރޭސި ''ސީ'' (C) އަކުރުގެ ބައްޓަމަން އިންނަ މިބަޔަކީ ގިނަ ކެމިކަލް މާއްދާތައް ހަޖަމުކޮށް ހަށިގަނޑަށް ބޭނުން ބައި ނަގައިދޭ ތަނެވެ. މިބަޔަށް ކުޑަގޮހޮރުގެ ފުރަތަމަ ބައި މިހެން ވެސް ކިޔައެވެ.\nހިމަގޮހޮރު ގެ މެދުބައި\nހިމަގޮހޮރު ގެ ފަހުބައި\nބޮޑު ގޮހޮރު (Large intestine) އަކީ ހަޖަމުކުރާ ނިޒާމްގެ ބައެކެވެ. މިޒަމާނުގައި ފަލަ ގޮހޮރު (Colon)އަށް ބޮޑު ގޮހޮރު އޭ ވެސް ކިޔައެވެ. އެއީ ބޮޑު ގޮހޮރު ގެ މައިގަނޑު ބަޔަކީ ފަލަ ގޮހޮރު ކަމަށްވާތީ އެވެ. ބޮޑު ގޮހޮރު ގެ މައިގަނޑު މަސައްކަތަކީ ހަޖަމުނުކުރެވި ހުންނަ ބައިގައިހުރި ފެން އަބުރާ ހަށިގަނޑަށް ދެމުމާއި، ހަޖަމު ނުކުރެވި ހުރި ތަކެތި ހަށިގަނޑުން ބޭރުކުރަން ވަންދެން ރައްކާކޮށްފައި ބެހެއްޓުމެވެ.\nބޮޑު ގޮހޮރު ފެށެނީ ކަނާތު އުނަގަނޑުގެ ތިރީބައިގައި ޅިނދުގެ ''އިލިއެކް ސަރަހައްދު''(Iliac region) އިންނެވެ. ބޮޑު ގޮހޮރުގައި ހިމެނޭ މައިގަނޑު ދެބަޔަކީ ސީކަމް އަދި ފަލަ ގޮހޮރެވެ. ބޮޑު ގޮހޮރުގެ ދިގުމިނުގައި 1.5 މީޓަރު ހުރެއެވެ. ބޮޑު ގޮހޮރުގެ އެތެރޭގެ ހުރަސް ދިގު ވަށަމިން ކުޑަ ގޮހޮރަށްވުރެ އެތަކެއް ގުނައެއް ފުޅާވާނެއެވެ.\nބޮޑު ގޮހޮރު އެކުލެވިގެންވަނީ2ބައެއްގެ މައްޗަށެވެ. އެއީ:-\n• ސީކަމް : ބޮޑުގޮހޮރުގެ ފެށޭބައި ނުވަތަ ފަލަގޮހޮރުގެ ފުރަތަމަ ބައި\n• ފަލަގޮހޮރު : މައިގަނޑު4ބަޔަކަށް ބެހިގެންދެއެވެ. އެއީ:-\n- ފަލަގޮހޮރުން ތިރިން މައްޗަށް ގޮސްފައި އޮންނަ ބައި\n- ފަލަގޮހޮރުން ހުރަހަށް ވާގޮތަށް އޮންނަ ބައި\n- ފަލަގޮހޮރުން މަތިން ތިރިއަށް ގޮސްފައި އޮންނަ ބައި\n- ސިގްމޮއިޑް ގޮހޮރު : ފަލަގޮހޮރުގެ ފަހުބައި\nބޮޑު ގޮހޮރުގެ ފެށޭބައި ނުވަތަ ފަލަގޮހޮރުގެ ފުރަތަމަ ބައި ނުވަތަ ސީކަމް (Cecum) އަކީ ކުޑަ ގޮހޮރުގެ ފަހުބައި "އިލިއަމް" އާއި ފަލަގޮހޮރުން ތިރިން މައްޗަށް ގޮސްފައި އޮންނަ ބައި ގުޅުވައިދޭ ކޮތަޅެއް ފަދަ ގުނަވަނެކެވެ. ބޮޑު ގޮހޮރު ގެ ފެށޭބައި ކަމުގައި ބެލެވިފައިވާ ސީކަމް އާއި އިލިއަމް ވަކިކޮށްދެނީ ''އިލިއޯސީކަލް ވޭލް''(Ileocecal valve) އިންނެވެ.\nއެޕެންޑިކްސް(Appendix) އަކީ ސީކަމްގެ ފަހަތުން ހަށިގަނޑުގެ މެދާ ކައިރިވީ ފަރާތުގައި އިލިއޯސީކަލް ވޭލް އަށްވުރެ 1 އިންޗި ތިރިން ސީކަމްގެ ތެރެއަށް ހުޅުވިފައި އިންނަ ވަރަށް ހަނި ފަންޏެއް ފަދަ ހޮޅި އެކެވެ. އާންމު ގޮތެއްގައި މިބުނި ގޮތަށް ސީކަމްގެ ފަހަތުން ސީކަމްގެ ތެރެއަށް އެޕެންޑިކްސް ހުޅުވިފައި އިންނަނީ 74 އިންސައްތަ މީހުން ގެއެވެ. 21 އިންސައްތަ މީހުންގެ އެޕެންޑިކްސް އިންނަނީ ޅިނދުގެ ތެރޭގައެވެ. 3.5 އިންސައްތަ މީހުންގެ އެޕެންޑިކްސް އިންނަނީ ސީކަމްގެ ދަށުގައެވެ.\nފަލަގޮހޮރު (Colon) އަކީ ބޮޑު ގޮހޮރުގެ ބައެކެވެ. މިޒަމާނުގައި ފަލަ ގޮހޮރު( Colon) އަށް ބޮޑު ގޮހޮރު އޭ ވެސް ކިޔައެވެ. އެއީ ބޮޑު ގޮހޮރު ގެ މައިގަނޑު ބަޔަކީ ފަލަ ގޮހޮރު ކަމަށްވާތީ އެވެ. ފަލަ ގޮހޮރުގެ މައިގަނޑު މަސައްކަތަކީ ހަޖަމުނުކުރެވި ހުންނަ ބައިގައިހުރި ފެން އަބުރާ ހަށިގަނޑަށް ދެމުމާއި، ހަޖަމު ނުކުރެވި ހުރި ތަކެތި ހަށިގަނޑުން ބޭރުކުރަން ވަންދެން ރައްކާކޮށްފައި ބެހެއްޓުމެވެ.\nފަލަގޮހޮރުން ތިރިން މައްޗަށް ގޮސްފައި އޮންނަ ބައި\nފަލަގޮހޮރުން ތިރިން މައްޗަށް ގޮސްފައި އޮންނަ ބައި(Ascending colon) އަކީ ފަލަ ގޮހޮރު ގައި ސީކަމް އިން ފެށިގެން މައްޗަށް އަރަމުން ގޮސް ''ހެޕަޓިކް ފްލެކްޝަރ''(Hepatic flexure) އާއި ދެމެދުގައިވާ ބައެވެ. މިބައިގެ ގެ ދިގުމިނުގައި 12.5 ސެންޓިމީޓަރު ހުރެއެވެ. ބޮޑު ގޮހޮރު ފެށެނީ ކަނާތު އުނަގަނޑުގެ ތިރީބައިގައި ޅިނދުގެ ''އިލިއެކް ސަރަހައްދު''(Iliac Region)އިން ކަމަށްވުމާއި، އަދި ސީކަމް އަކީ ބޮޑު ގޮހޮރު ފެށޭ ބައި ކަމަށްވުމާއި ފަލަ ގޮހޮރު އޮންނަނީ ސީކަމް އާއި ޖެހިގެންކަމަށްވާތީ ފަލަގޮހޮރުން ތިރިން މައްޗަށް ގޮސްފައި އޮންނަ ބަޔަކީ،ފަލަ ގޮހޮރުގެ ބަޔަކަށްވާތީ ، މިބައި އޮންނާނީ ހަށިގަނޑުގެ ކަނާތް ފަރާތުގައެވެ. ފަލަގޮހޮރުގެ މިބައިގެ މަސައްކަތް ކޮންޓްރޯލްކުރަނީ ''ވޭގަސް ނާރު''(en|Vagus Nerve) ގެ ''ސިމްޕަތެޓިކް ނާރު ފައިބަރު" ތަކުންނެވެ.\nފަލަގޮހޮރުން ހުރަހަށް ވާގޮތަށް އޮންނަ ބައި\nފަލަގޮހޮރުން ހުރަހަށް ވާގޮތަށް އޮންނަ ބައި (Transverse colon) އަކީ ފަލަ ގޮހޮރުގައި ''ހެޕަޓިކް ފްލެކްޝަރ''(Hepatic flexure)އާއި، ''ސްޕްލެނިކް ފްލެކްޝަރ''(Splenic flexure) އާއި ދެމެދުގައިވާ ބައެވެ. އެހެންކަމުން ފަލަގޮހޮރުގެ މިބައި އޮންނަނީ ހަށިގަނޑުގެ ކަނާތް ފަރާތުން ވާތް ފަރާތަށް ވާގޮތަށެވެ. ފަލަގޮހޮރުން ހުރަހަށް ވާގޮތަށް އޮންނަ ބައި ގެ ކުރިމަތިން މައިދާއާއި ފަލަގޮހޮރުގެ މިބައި ވަނީ ''ގްރޭޓަރ އޮމެންޓަމް''(Greater Omentum)ކިޔާ ''ޕެރިޓޯނިއަލް ފޯލްޑް'' އަކުން ގުޅިފައެވެ. ފަލަގޮހޮރުން ހުރަހަށް ވާގޮތަށް އޮންނަ ބަޔަކީ ފަލަ ގޮހޮރުގައި ހިމެނޭ އެންމެ ދިގު އަދި އެންމެ ހަރަކާތްކުރާ ބައެވެ.\nފަލަގޮހޮރުން މަތިން ތިރިއަށް ގޮސްފައި އޮންނަ ބައި\nފަލަގޮހޮރުން މަތިން ތިރިއަށް ގޮސްފައި އޮންނަ ބައި (Descending colon) އަކީ ފަލަ ގޮހޮރު ގައި ''ސްޕްލެނިކް ފްލެކްޝަރ''(Splenic flexure) އިން ފެށިގެން ތިރިއަށް ފައިބަމުން ގޮސް ސިގްމޮއިޑް ގޮހޮރު ގެ ފެށުމާއި ހަމައަށްވާ ބައެވެ. ފަލަގޮހޮރުގެ މިބައި އޮންނަނީ ހަށިގަނޑުގެ ވާތް ފަރާތުގައެވެ.\nސިގްމޮއިޑް ގޮހޮރު (Sigmoid colon) އަކީ ފަލަ ގޮހޮރުގެ ފަހު ބައެވެ. ނުވަތަ ފަލަ ގޮހޮރު ގައި ތިރިއަށްފައިބާ ގޮހޮރުގެ ނިމޭ ހިސާބުން ފެށިގެން ފުރަގަސް ފަރާތާއި، ދެމެދުގައިވާ ބައެވެ. ސިގްމޮއިޑް ގޮހޮރު އިންނަނީ އިގިރޭސި އަކުރު ''އެސް''(S) ގެ ބައްޓަމަށެވެ. ސިގްމޮއިޑް ގޮހޮރު ގެ ފާރުގައި މަޑު މަސް ނުވަތަ ހޮޅިމަހުގެ ފަށަލައެއް ވެއެވެ. މި މަސް ފަށަލަ ކުރުގެޅި ވާންވުމުން،ފަލަ ގޮހޮރުގެ އެތެރޭގެ ޕްރެޝަރު މަތިވެ، ބޮޑުކަމުދާ ތަކެތި ފުރަގަސް ފަރާތަށް އެޅޭގޮތް ވެއެވެ.\nފުރަގަސް ފަރާތް (Rectum) އަކީ ފަލަގޮހޮރު ނިމިގެން ހަޖަމުކުރާ ނިޒާމްގައި ފުރަގަސް ފަރާތު ދޮރާާއި ދޭތެރޭގައި އިންނަ ބައެކެވެ. ބޮޑުކަމުދާ ތަކެތި ބޭރުކުރަން ޖެހެންދެން އެތަކެތި ޖަމާވެފައި ހުންނަނީ ފުރަގަސް ފަރާތު ގައެވެ. އިންސާނުންގެ ފުރަގަސް ފަރާތުގެ ދިގުމިނަކީ 12 ސެންޓިމީޓަރު އެވެ.\nފުރަގަސް ފަރާތު މަގު( Anal canal) އަކީ ހަޖަމުކުރާ ނިޒާމްގެ އެންމެ ފަހަތަށް އިންނަ ބައެވެ. ފުރަގަސް ފަރާތު މަގު އިންނަނީ ޕެލްވިކް ޑައިއަފްރަމްގެ ތިރިން، ފުރަގަސް ފަރާތާއި، ފުރަގަސް ފަރާތު ދޮރާއި، ދެމެދުގައެވެ. ފުރަގަސް ފަރާތު މަގުގެ ދިގުމިނަކީ ގާތްގަނޑަކަށް 4-2.5 ސެންޓި މީޓަރާއި ދެމެދުގެ ދިގުމިނެކެވެ. އެހެންކަމުން މިބައި ފެށިފައި އިންނާނީ ފުރަގަސް ފަރާތު މަގާއި، ފުރަގަސް ފަރާތް ގުޅޭ ކަނުން ނުވަތަ ހިސާބުންނެވެ. ނިމިފައި އިންނާނީ ފުރަގަސް ފަރާތު ދޮރަށެވެ. އަދި މިބައިގެ މަތިން އިންނާނީ ފުރަގަސް ފަރާތެވެ. އަދި ތިރިން ގޮސް ނިމިފައި އިންނާނީ ފުރަގަސް ފަރާތު ދޮރަށެވެ.\nފުރަގަސް ފަރާތު ދޮރު (Anus) އަކީ ފުރަގަސް ފަރާތް (Rectum) އިން ބޭރަށް ހުޅުވިފައި އިންނަ ދޮރެވެ. ނުވަތަ ބޮޑުކަމުދާ ތަކެތި ބޭރުވާ ލޯ ވަޅުއެވެ. ފުރަގަސް ފަރާތު ދޮރު ހުޅުވިި ފޭވެ، ކައިރިވެ، ދިއުން ކޮންޓްރޯލް ކުރަނީ ފުރަގަސް ފަރާތު ދޮރުގެ ވަށައިގެން ހުންނަ ''އޭނަލް ސްފިންކްޓަރ" އޭކިޔޭ މަސްކޮޅު ތަކުންނެވެ. ފުރަގަސް ފަރާތު ދޮރުގެ މައިގަނޑު ވަޒީފާ އަކީ ބޮޑު ކަމުދިއުމުގެ ތެރޭގައި ބޮޑު ކަމުދާ ތަކެތި ފުރަގަސް ފަރާތު ދޮރު ހުރަސް ކޮށް ހަށިގަނޑުން ބޭރު ކުރުމެވެ.\nހަޖަމުކުރާ ނިޒާމްގައި ހިމެނޭ އެހެން ގުނަވަންތައް\nމޭ ނުވަތަ މޭގަނޑު (Liver) އަކީ އިންސާނާގެ ހަށިގަނޑުގައިވާ އެންމެ ބޮޑު ގުނަވަނެވެ.މިއީ ހަށިގަނޑުގައި ހިންގާ މެޓަބޮލިޒަމް(Metabolism) ގެ މަސައްކަތުގައި މުހިއްމު ދައުރެއް އަދާކުރާ ގުނަވަނެކެވެ. މީގެ އިތުރުން ހަށިގަނޑުގައި ތަފާތު އެތައް ވަޒީފާތަކެއް މިގުނަވަނުން އަދާކުރެއެވެ. އޭގެ ތެރޭގައި ގްލައިކަޖަން(Glycogen) ރައްކާކުރުން، ''ޕްލާޒްމާ ޕްރޮޓީން''(Plasma protein) އުފެއްދުން، އަދި ލޭގެ ތެރޭގައި ހުންނަ ވިހަސާފުކުރުން ހިމެނެއެވެ.\nމޭގަނޑުގެ ބޮޑުބައި އޮންނަނީ ކަނާތް ފަރާތުގައެވެ. މިގުނަވަން އޮންނަނީ ފުއްޕާމެޔާއި ޑައަފްރަމްގެ ތިރިން ބަނޑާއި މޭ ގުޅޭ ހިސާބުގައެވެ. ފުރަމޭ އިން "ބައިލް'' ކިޔާ ދިޔައެއް އުފައްދައެވެ. މިއީ ހަޖަމުކުރުމުގައި އެހީތެރިވެދޭ ދިޔައެވެ. ބޭސްވެރިކަމުގެ ދުނިޔޭގައި ބޭނުންކުރެވޭ ''ހެޕަޓިކް، ހެޕަޓޯ''(Hepatic/Hepato) ފަދަ ބަސްތަކުން ދޭހަކޮށްދެނީ މެޔާއި ނުވަތަ މޭގަނޑާ ގުޅުންހުރި މިހެންނެވެ.\nފިތް (Gall bladder) އަކީ އިންސާނާގެ ފުރަމޭގެ ތެރޭއަށް ފެތި، ނާސްޕާތީ ބައްޓަމަށް އިންނަ ގުނަވަނެކެވެ. މި ގުވަނުވަނުގައި ހަޖަމުކުރުމަށް އެހީތެރިވެދޭ ދިޔައެއް ކަމުގައިވާ ''ބައިލް'' ރައްކާކޮށްފައި ހުރެއެވެެ.10-7 ސެންޓިމީޓަރުގެ ދިގުމިން އެވްރެޖްގޮތެއްގައި ހުންނަ ފިތް އިންނަނީ ގަދަ ފެހި ކުލައިގައެވެ. ތަފާތު ދެމަގަކުން ފިތް އިންނަނީ މޭ، އަދި ހިމަ ގޮހޮރުގެ ފުރަތަމަ ބަޔާއި ގުޅިފައެވެ.\nޗިސްމޭ (Pancreas) އަކީ ހަޖަމުކުރާ ނިޒާމް ގައި ހިމެނޭ ގުނަވަނެކެވެ. އަދި އެންޑަކްރިން ނިޒާމް ގައި ހިމެނޭ ގޮށެއް ވެސް މެއެވެ. ޗިސްމޭ އަކީ އެންޑަކްރިން އަދި އެކްސަކްރިން ގްލޭންޑެއްގެ ގޮތުގައި ބެލެވޭ ގުނަވަނެއް ވެސް މެއެވެ. އެންޑަކްރިން ގްލޭންޑް (Endocrine gland) އެއްގެ ގޮތުގައި ބެލެވެނީ ތަފާތު ހޯރމޯންތައް ޗިސްމޭގައި އުފައްދައި ދޫކުރާތީއެވެ. އެކްސަކްރިން ގްލޭންޑް (Exocrine gland) އެއްގެ ގޮތުގައި ބެލެވެނީ ހަޖަމުކުރާ އެންޒައިމްތައް ހިމެނޭ ޗިސްމޭ ޖޫސް އުފައްދައި ދޫކުރާތީ އެވެ.\nހަޖަމުކުރާ ނިޒާމްގެ ބައިތައް މައިކްރޮސްކޯޕުން ބެލުމުން ފެންނާނެ ބައިތައް\nހިސްޓޮލޮޖިކަލް ގޮތުން ބަލާއިރު ހަޖަމުކުރާ ނިޒާމްގެ ބައިތައް އުފެދިފައިވަނީ ޖެހިޖެހިގެން އިންނަ4ފަށަލަ އެއް ގުޅިގެންނެވެ. މިގޮތުން އެކުލެވިގެންވާ ފަށަލަތައް ތިރީގައި މިވަނީ އެވެ.\n• ތެތް ދުލިފަށް : ތެތް ދުލިފަށް (Mucosa) އަކީ އެންމެ އެތެރެއިން ލެވިފައިވާ ފަށަލަ އެވެ. ހަޖަމުކުރާ ނިޒާމްގެ ގުނަވަނެއް ހުރަހަށް ކަނޑާ ލުމަށްފަހު ނުވަތަ ބުރިކޮށްލުމަށްފަހު ހިސްޓޮލޮޖިކަލް ގޮތުން މައިކްރޮސްކޯޕެއްގެ އެހީގައި ހުރަހަށް ކަނޑާލެވުނު ބައި ބަލާނަމަ އެންމެ އެތެރެއިން ފެންނަ ފަށަލަ( މިސާލަކަށް ކާތަކެތި ހިގާހޮޅި ނަމަ ކާތަކެތި ހިގާ މަގާ އެންމެ ކައިރިއަށް ) އަކަށް ވާނީ މިފަށަލައެވެ. އިންސާނުންގެ ހަށިގަނޑަށް އެތެކުރާ ކާތަކެތި ހަޖަމުކުރާ ނިޒާމްގެ ތެރެއިން ދައުރުވާއިރު އެކާތަކެތި ބީހޭނީ އެންމެ މައްޗަށް އިންނަ މިފަށަލައިގައެވެ. ހަށިގަނޑަށް ބޭނުންވާ ކާނާގެ ބައިތައް ހަށިގަނޑަށް ނެގުން ނުވަތަ ދެމުން އަދި ހަޖަމުކުރާ ނިޒާމްގެ ބައިތަކުން ތަފާތު މާއްދާތައް ހަޖަމުކުރާ ނިޒާމްގެ މަގުގެ ތެރެއަށް ( ބަނޑު ތެރެއަށް، ގޮހޮރުގެ ތެރެއަށް ) ދޫކުރުން ފަދަ މަސައްކަތްތައް ކުރަނީ މިފަށަލައިންނެވެ.\nތެތް ދުލިފަށުގެ ފަށަލަ ވެސް އަދި އިތުރު3ބަޔަކަށް ބެހެއެވެ. އެއީ އެފިތީލިއަމް، ލެމިނާ ޕްރޮޕްރިއާ، އަދި މަސްކިއުލާރިސް މިއުކޯސާ އެވެ. ނުވަތަ ތެތް ދުލިފަށުގައި ހިމެނޭ މަސްފަށަލަ އެވެ.\n• ތެތްދުލިފަށުގެ ދަށުގައިވާ ފަށަލަ: ތެތް ދުލިފަށުގެ ދަށުގައިވާ ފަށަލަ (Submucosa) އެކުލެވިގެންވަނީ ތުނޑުތުނޑު ލާފައި ހުންނަ ''ކަނެޓިކްޓިވް ޓިޝޫ''ގެ ފަށަލަ އަކުންނެވެ. މިބުނި ފަށަލައިގެ ތެރޭގައި ބޮޑެތި ލޭހޮޅިތަކާއި، ލިމްފް ހޮޅިތައް، އަދި ތެތް ދުލިފަށާއި މަސް ފަށަލަ އަށް ކަފިވެގެން ގޮސްފައިވާ ނާރު ތައް ވެއެވެ. މިފަށަލައިގެ ތެރޭގައި ''މެއިސްނާރސް ޕްލެކްސަސް'' އަދި ''އިންޓީރިކް ނާރވަސް ޕްލެކްސަސް" އޭ ކިޔާ ނާރު ފުނި ތަކެއް ހިމެނެއެވެ.\n• ބޭރު މަސް ފަށަލަ: ބޭރު މަސް ފަށަލަ (Muscularis externa) އަކީ މަޑު މަހުން އުފެދި އޭގެ ތެރޭގައި ދެބަޔަކަށް މަސްތައް އެތުރިފައިވާ ފަށަލައެކެވެ. މިގޮތުން އެތެރޭގެ މަސް ފަށަލަ އެތުރިފައި ހުންނަނީ ވަށްބުރުގެ ސިފަޔަށެވެ. ބޭރަށް ހުންނަ މަސްފަށަލަ އެތުރިފައި ހުންނަނީ ދިގަށެވެ. ކުރިން ބުނެވުނު ކާތަކެތި ހަޖަމުކުރާ ނިޒާމްގެ މަތީބައިތަކުން ތިރިއަށް ފޮނުވުމަށް ހިންގާ ހަރަކާތް ''ޕެރިސްޓަލްސިސް'' ފުރިހަމަ ކުރުމުގައި މިމަސްފަށަލަ ބައިވެރި ވެއެވެ. އަދި މުހިއްމު ދައުރެއް އަދާކުރެއެވެ.\n• އެންމެ ބޭރު ފަށަލަ : އެންމެ ބޭރުފަށަލަ (Serosa) ނުވަތަ އެޑްވެންޓިޝާ ނުވަތަ ސިރޯސާ އެކުލެވިގެންވަނީ އެޕިތީލިއަމް ގެ ބައިވަރު ފަށަލަ ތަކުންނެވެ.\nހަޖަމުކުރާ ނިޒާމްގެ ވަޒީފާ\nހަޖަމުކުރާ ނިޒާމުން ފުރިހަމަކުރާ ބައެއް މަސައްކަތްތައް ތިރީގައި މިވަނީ އެވެ.\n• ކާތަކެތި ހަފައި ހިމުންކުރުން : ކާތަކެތި ހަފައި ހިމުންކުރަނީ އަނގައިގެ ތެރޭގައެވެ. މިމަސައްކަތަށް އަނގައިގެ ތެރޭގައިވާ ކުޅުބޭރުކުރާ ގޮށްތަކުން ދޫކުރާ ކުޅު އެހީތެރިވެއެވެ.\n• ކާތަކެތި ދިރުވުން : އަނގައިގެ ތެރޭގައި ހަފައި ހިމުންކުރި ކާތަކެތި ދިރުވާލެވެނީ އަނގަޔާއި، އަރުތެރެ އަދި ކާތަކެތި ހިނގާ ހޮޅީގެ ތެރެއިންނެވެ. އެއަށްފަހު ވާޞިލްވަނީ މައިދާއަށެވެ.\n• ކާތަކެތި ހަޖަމުކުރުން : މައިގަނޑު ގޮތެއްގައި ކާތަކެތި ހަޖަމުކުރުމުގެ މަސައްކަތް ހިންގަނީ މައިދާ އަދި ގޮހޮރުގެ ބައިތަކުގައެވެ.\n• ކާނާގައި ހިމެނޭ މުހިއްމު ބައިތައް ހަށިގަނޑަށް ނެގުން: މިސާލަކަށް ކާތަކެތީގައި ހިމެނޭ ކާނާގެ ބައިތައް ހަށިގަނޑަށް ބޭނުންހިފާނެގޮތަށް ބަދަލުކޮށް ހަށިގަނޑަށް އެބައިތައް ނަގަނީ ހަޖަމުކުރާ ނިޒާމްގެ ބައިތަކުންނެވެ.\n• ހަޖަމުކުރުމަށް ބޭނުންވާ އެކި މާއްދާތައް ދޫކުރުން : މިސާލަކަށް ހަޖަމުކުރާ ނިޒާމްގެ އެކި ބައިތަކުން ދޫކުރާ ހަޖަމުކުރުމަށް އެހީވެދޭ ދިޔަތައް ( ހަޖަމުކުރުމަށް އެހީވެދޭ ޖޫސް)\n• ހަށިގަނޑުގެ މަސައްކަތްތައް ހިންގުމަށް ބޭނުންވާ ހޯރމޯންތައް ދޫކުރުން : މިސާލަކަށް ހަޖަމުކުރާ ނިޒާމްގެ ބައިތަކުން ދޫކުރާ ގެސްޓްރިން، ޣްރެލިން، ކޯލިސިސްޓަކައިނިން، އަދި ވެސް އިތުރު ހޯރމޯންތަކަކީ ހަށިގަނޑުގެ އެކިއެކި މަސައްކަތްތައް ފުރިހަމަކުރުމަށް އެހީތެރިވެދޭ މާއްދާ ތަކެކެވެ.\n• ހަށިގަނޑަށް ނަގާފައި ބޭނުންނުވާ ބޭކާރު ބައި އަދި ވިހަ މާއްދާތައް ބޮޑު ކަމުދާ ތަކެއްޗާއެކު ހަށިގަނޑުން ބޭރުކުރުން\n• ބޮޑުކަމުދާ ތަކެތި ބޭރުވާން ޖެހެންދެން ފުރަގަސް ފަރާތުގައި ބެހެއްޓުން\n• ބޮޑުކަމުދާ ތަކެތި ހަށިގަނޑުން ބޭރުކުރުން


PPM dharaniverive phone bill thah ves nudhekkunu! | Mihaaru\nޕީޕީއެމްގެ އާ އޮފީސް ހުޅުވުމުގެ ރަސްމިއްޔާތުގައި ޕާޓީގެ އިސް ބޭފުޅުންނާއި އާއްމު މެމްބަރުން ބައިވެރިވަނީ: އެ ޕާޓީ ދަރަނިވެރިވެ ފޯނު ބިލްތައް ވެސް ނުދެއްކުނު. --ފޮޓޯ/މިހާރު\n16 އެޕްރީލް 2019 - 10:54 94 comments\nއިދިކޮޅު ސިޔާސީ ޕާޓީގެ ގޮތުގައި މިހާރު އޮތް ޕީޕީއެމަށް ގުޅޭނެ ރަސްމީ ނަމްބަރެއް މިހާރަކު ނެތެވެ. ދިރާގުގެ 110 އަށް ގުޅުމުން ބުނީ ޕީޕީއެމްގެ ނަމުގައި އެއްވެސް ނަމްބަރެއް މިހާރު ލިސްޓުކޮށްފައި ނެތް ކަމަށެވެ. ފޯނު ލައިންތައް ކަނޑާލުމުގެ އިތުރުން ޕީޕީއެމްގެ ރަސްމީ ވެބްސައިޓަށް ވެސް ނުވަދެވެ އެވެ.\nމިއީ، މިދިޔަ އަހަރުގެ ރިޔާސީ އިންތިޚާބާއި މި މަހުގެ ހަ ވަނަ ދުވަހު ބޭއްވި ރައްޔިތުންގެ މަޖިލިހުގެ އިންތިޚާބުގައި ބޮޑު ނާކާމިޔާބީއަކާ ކުރިމަތިލާން ޖެހުނު ޕީޕީއެމްގެ މިހާރުގެ ހާލަތެވެ.\nމި މައްސަލައިގައި ކަންބޮޑުވުން ފާޅުކުރެއްވި އެ ޕާޓީގެ އިސް ބޭފުޅަކު ވިދާޅުވީ ފޯނު ބިލްތައް ނުދެއްކި ވަނީ ރިޔާސީ އިންތިޚާބަށް ކުރި ކެމްޕޭނާ އެކު ޕާޓީ ދަރަނިވެރިވެފައި އޮތުމުން ކަމަށެވެ. މިއީ ޖުލައި 31، 2018 ގެ ނިޔަލަށް 48،000 އަށް ވުރެ ގިނަ މެމްބަރުން ތިބި ޕާޓީގެ ހިންގުން ދޯދިޔާވުމުގެ ނަތީޖާ ކަމަށް ވެސް އޭނާ ގަބޫލު ކުރައްވަ އެވެ.\n"މިއީ، ކޮންމެވެސް ބަޔަކު ޒިންމާ ނަގަން ޖެހޭ މައްސަލައެއް،" އޭނާ ވިދާޅުވި އެވެ.\nޕީޕީއެމުން ބުނެފައިވާ ގޮތުގައި، ދަތުރުތަކުގެ ފައިސާ ވެސް ނުދެއްކި ޕާޓީ ދަރަނިވެރިވީ، ދައުލަތުގެ ބަޖެޓުން ޕީޕީއެމަށް ކަނޑައެޅި ފައިސާ ދޫނުކޮށް ހިފެހެއްޓުމުންނެވެ. މެމްބަރުން ތިބި އަދަދަށް ބަލައި، ޕީޕީއެމަށް ދައުލަތުގެ ބަޖެޓުން 18 މިލިއަން ރުފިޔާ ކަނޑައެޅި އެވެ.\nޕީޕީއެމުން ބުނެފައިވާ ގޮތުގައި، ދަތުރުތަކުގެ ފައިސާ ވެސް ނުދެއްކި ޕާޓީ ދަރަނިވެރިވީ، ދައުލަތުގެ ބަޖެޓުން ޕީޕީއެމަށް ކަނޑައެޅި ފައިސާ ދޫނުކޮށް ހިފެހެއްޓުމުންނެވެ. މެމްބަރުން ތިބި އަދަދަށް ބަލައި، ޕީޕީއެމަށް ދައުލަތުގެ ބަޖެޓުން 18 މިލިއަން ރުފިޔާ ކަނޑައެޅި އެވެ. އެކަމަކު އެ ފައިސާ ދޫނުކޮށް ހިފެހެއްޓީ ޕީޕީއެމްގެ ހިންގުމާ ގުޅޭ ގޮތުން ކޯޓަށް ހުށަހެޅި މައްސަލަތަކަކާ ގުޅިގެން ކަމަށް އިލެކްޝަންސް ކޮމިޝަނުން ވަނީ ބުނެފަ އެވެ.\nޕީޕީއެމުން ކުރިން ބުނެފައިވާ ގޮތުގައި އެ ޕާޓީގެ ދަރަންޏަކީ އަށް މިލިއަނެވެ. ދައުލަތުގެ ބަޖެޓުން އެ ޕާޓީ އަށް ކަނޑައެޅި ފައިސާ ދޫކުރުމާ އެކު ޕާޓީ އަރަނިވާނެ ކަމަށް ވެސް ޕީޕީއެމުން ވަނީ ބުނެފަ އެވެ.\nއިތުރު ލިޔުންތައް ސިޔާސީ ޕާޓީ އިލެކްޝަންސް ކޮމިޝަން ޕީޕީއެމް ރައީސް އަބްދުﷲ ޔާމީން ޕީޕީއެމްގެ ކޯޅުން


ގައިދީންތަކެއް ޕޮޒިޓިވްވެ، މާފުށި ޖަލު ކުއްލި ހާލަތަށް – Feshun.mv\nގައިދީންތަކެއް ޕޮޒިޓިވްވެ، މާފުށި ޖަލު ކުއްލި ހާލަތަށް\n14 ޖެނުއަރީ 2022 - 12:06\nއޮފިސަރުންނާއި ގައިދީންތަކެއް ކޮވިޑް-19 އަށް ޕޮޒިޓިވްވުމާއި ގުޅިގެން މާފުށި ޖަލު ކުއްލި ހާލަތަށް ގެންނަން ނިންމައިފި އެވެ.\nމަޯލްޑިވްސް ކަރެކްޝަނަލް ސަރވިސް އިން މިއަދު ނެރުނު ނޫސް ބަޔާނެއްގައި ބުނީ، މާފުށީ ޖަލުގައި ކޯވިޑް-19 ގެ ޢަލާމަތް ހުރި އޮފިސަރުންނާއި ޤައިދީންގެ ނެގި ސާމްޕަލްތަކުގެ ތެރެއިން 07 އޮފިސަރުން އަދި 14 ޤައިދީން އިއްޔެ ވަނީ އެ ބައްޔަށް ފައްސިވެފައިވާ ކަމަށެވެ.\nމި ޙާލަތާ ގުޅިގެން އެޗްޕީއޭގެ ގައިޑްލައިންތަކާ އެއްގޮތަށް، ކަރެކްޝަން އިން ކަނޑައަޅާފައިވާ އުޞޫލުތަކުގެ ދަށުން ފިޔަވަޅުތައް އަޅައިފައިވާ ކަމަށް އެ އިދާރާއިން ބުންޏެވެ. އެގޮތުން މިއަދު ހަވީރު 4:00 ން ފެށިގެން މާފުށީ ޖަލު ކުއްލި ޙާލަތަށް ގެނެވޭނެ ކަމަށް ކަރެކްޝަނުން ބުންނެވެ.\nއަދި މާފުށީ ޖަލު ޢާންމު ޙާލަތަށް ގެނެވެންދެން ރައްކާތެރި ކަމުގެ ފިޔަވަޅެއްގެ ގޮތުން ޤައިދީންނާއި ބަންދުމީހުންނަށް ޢާއިލީ ބައްދަލުވުމާއި ވަކީލް ބައްދަލުވުން އަދި ކޯޓުގެ އަޑުއެހުންތައް ކުރިއަށްގެންދާނީ އޮންލައިންކޮށް ކަމަށް ކަރެކްޝަނަލް ސާވިސް އިން ބުންޏެވެ.\nއިއްޔެ އަލަށް ޕޮޒިޓިވްވި ގިނަ އަދަދެއްގެ މީހުންނާއެކު، ރާއްޖެއިން ކޮވިޑް-19 ޖެހުނު މީހުންގެ އަދަދު މިހާރު ވަނީ 100،000 އިން މައްޗަށް އަރައިފި އެވެ. ރާއްޖެއިން ދުވާލެއްގެ މައްޗަށް ޕޮޒިޓިވްވާ އަދަދު ދުވަހެއް ދުވަހަކަށް އަންނަނީ ބޮޑުތަނުން އިތުރުވަމުންނެވެ. އެގޮތުން އިއްޔެވެސް 800 އަށްވުރެ ގިނަ މީހުން ކޮވިޑަސް ޕޮޒިޓިވްވެފައިވެ އެވެ.\nރާއްޖޭގައި މިހާރު ކޮވިޑްގެ ޕޮޒިޓިވް ކޭސްތަކުގެ އަދަދު އިތުރުވަނީ އޮމިކްރޮން ވޭރިއަންޓް މުޖުތަމައުގައި ފެތުރޭތީ ކަމަށް ހެލްތް މިނިސްޓްރީން ވަނީ ބުނެފަ އެވެ.\nކޭބަލަކަށް ގެއްލުންވެ ހިޔާ ފްލެޓުތަކުން ކަރަންޓު ކެނޑިއްޖެ


Series: Hithaamanukuraasheve (7)\nހިތާމަނުކުރާށެވެ! (8) : ފޫހިވުމުން ދުރުހެލިވުމަށްޓަކައި މަސައްކަތުގައި މަޝްޣޫލުވާށެވެ.\nލިޔުއްވީ: ޒާހިޔާ ނަޢީމް|2020-07-01T21:48:58+05:00June 27th, 2020|އަޚްލާޤު, ޢަޤީދާ, ދީން|\nމި ލިޔުމަކީ ހިތާމަނުކުރާށެވެ! ސިލްސިލާގައި ހިމެނޭ 35 ލިޔުމުގެތެރެއިން 8 ވަނަ ލިޔުމެވެ.\nފޫހިވުމުން ދުރުހެލިވުމަށްޓަކައި މަސައްކަތުގައި މަޝްޣޫލުވާށެވެ.\nދިރިއުޅުމުގައި ކުރާނެ ކަމެއްނެތި އުޅޭ މީހުންނަކީ ގިނަފަހަރަށް، ހަޤީޤަތެއް ނެތް ދޮގު ވާހަކަތައް ފެތުރުމުގައި އެމީހުންގެ ވަގުތުތައް ބޭކާރު ކުރާމީހުންނެވެ.\n﴿ رَضُوا بِأَن يَكُونُوا مَعَ الْخَوَالِفِ وَطُبِعَ عَلَىٰ قُلُوبِهِمْ فَهُمْ لَا يَفْقَهُونَ ﴾ (سورة التوبة 87 )\nމާނައީ: (ހަނގުރާމަޔަށް ނުގޮސް) ގޭގައި ތިބޭ އަންހެނުންނާ އެކުގައި ވުމަށް، އެއުރެން ރުހުނޫއެވެ. އަދި އެއުރެންގެ ހިތްތަކުގައި ސިއްކަ ޖައްސަވައި ބަންދު ކުރައްވާފައިވެއެވެ. ފަހެ، އެއުރެންނަށް ނުވިސްނެނީއެވެ\nތިބާ ކަމެއްނެތި ހުސްކޮށް ވަގުތުތައް ދުއްވާލާނަމަ، މާޔޫސްކަމާއި ނާއުއްމީދުވުމަށް ތައްޔާރުވެގެން ހުންނާށެވެ. އެހެނީ އެފަދަ ޙާލަތްތަކުގައި ތިބާގެ މާޒީ އާއި މިއަދާއި، މާދަމާގެ ތެރެއަށް، އޭގައިވާ ހުރިހާ ދަތި އުނދަގޫ ކަމަކާއިއެކު ތިބާގެ ސިކުނޑި މަޑު މަޑުން ވަދެ ގެއްލިގެންދެއެވެ.\nއެހެންކަމުން، އަހަރެންގެ ނަސޭޙަތަކީ، ކަމެއްނުކޮށް ހުސްކޮށް ހުރުމުގެ ބަދަލުގައި ފައިދާކުރަނިވި ކަންކަން ކުރުމެވެ. އެހެނީ، ކަމެއްނެތި ހުސްކޮށް ހުރުމަކީ ލަސްލަހުން އަމިއްލައަށް މަރުވުން ފަދަ ކަމެކެވެ.\nކަމެއްނެތި ހުސްކޮށް ހުންނަ ހުރުމަކީ، ޗައިނާގެ ޖަލުތަކުގައި ތިބޭ މީހުންނަށް މަދުމަދުން ލަސްލަހުން ދެވޭ އަނިޔާ ތަކެއް ފަދަ އެއްޗެކެވެ. އެމީހުންނަށް ފެން ފޯރުކޮށްދޭ އިސްކޫރުން ފެންތިއްކެއް ޖަހަނީ ގަޑިއަކު އެއްފަހަރުއެވެ. މިގޮތަށް ފެން ތިއްކަށް މަޑުކޮށްގެން ހުންނަ ވަގުތުގައި ، އޭގެތެރެއިން ވަރަށް ގިނަ މީހުން ބުއްދި ފިލައިގޮސް މޮޔައިންނަށް ވެފައި އެބަހުއްޓެވެ.\nއެހެންކަމުން، މިވަގުތުން ފެށިގެން ތެދުވާށެވެ. ދުޢާ ކުރާށެވެ. ފޮތެއްކިޔާށެވެ. ތިބާ ހެއްދެވި ފަރާތް މަތިވެރިކޮށް ޘަނާ ކިޔާށެވެ.\nލިޔާށެވެ. ތިބާގެ ކުތުބުހާނާ ތަރުތީބުކޮށްލާށެވެ. ގޭގައި މަރާމާތުކުރަންޖެހިފައިވާ އެއްޗެއް ހަދާލާށެވެ. ނުވަތަ އެހެން ބަޔަކަށް ހެޔޮ ފޯރުކޮށްދޭށެވެ. މިފަދަ ކަމެއް ކުރުމުން، ތިބާ ހަރަކާތްތެރި ނުވެ ހުރި ނަފްސު އެކަމުން ސަލާމަތް ކޮށް އެކަމަށް ނިމުމެއް ގެނެވިދާނެއެވެ. އަހަރެން މިވާހަކަތައް މިކިޔައިދެނީ ހަމަ ޙަޤީޤަތުގައިވެސް ތިބާ އަށް ރަނގަޅުގޮތް ވުމަށް އެދޭތީއެވެ.\nމަސައްކަތުގައި މަޝްޣޫލުވެގެން، ފޫހިކަމުން ސަލާމަތްވާށެވެ. މި ބުނުމާއި އެއްގޮތަށް އަމަލު ކޮށްފިނަމަ، އުފާވެރިކަމާ ހަމައަށް ވާސިލުވުމަށް ކުރާ ދަތުރުގެ ފަންސާސް އިންސައްތަ ތިބާ ފުރިހަމަ ކޮށްފިއެވެ. ދަނޑުވެރިކަން ކުރާ މީހުންނާއި، ވަޑާންކުރާ މީހުންނާއި، އެހެން މަސައްކަތްތައް ކުރާ މީހުންގެ މަސައްކަތަށާއި އެމީހުން މަސައްކަތް ކުރާގޮތަށް ރަނގަޅަށް ބަލާށެވެ. އެމީހުންގެ ދުލުން ނިކުންނަ ބަސްތަކުގައި ދޫނި ގޮވާ އަޑު ފަދަ ރާގެއްވެއެވެ. ސަބަބަކީ އެމީހުން ހިތްހަމަޖެހިފައިވުމެވެ. ދެން އެއަށްފަހު ތިބާގެ ނަފްސަށް ގާތުން ބަލާށެވެ. ތިބާ ކަރުނަ ފޮހޭ ހާލުގައި އެނދުގައި ފުރޮޅިލަ ފުރޮޅިލާ އޮންނަ ގޮތާއިމެދުއެވެ. އަބަދުވެސް ހިތްދަތިކަންމަތީ އަމިއްލަ ނަފްސަށް ގެއްލުން ދިނުން މަތީގައެވެ.


Messi Furan Ulhenikoh Airport Thereyn Bomuge Inzaareh! - Vaguthu\nއާޖެންޓީނާގެ ކެޕްޓަން ލިއޮނެލް މެސީ ޗުއްޓީ ދަތުރެއްގައި ސްޕެއިންގެ އެއާޕޯޓަކުން ފުރަން އުޅެނިކޮށް އެއާޕޯޓަށް ދިޔަ މީހެއްގެ ލަގެޖުގައި ބޮމެއް އޮތް ކަމަށް ބުނުމުން އެއާޕޯޓުގެ އޮޕަރޭޝަންތައް ވަގުތީ ގޮތުން ހުއްޓާލައި މެސީ ފުރުން ފަސް ކުރަން ޖެހިއްޖެއެވެ.\nއާޖެންޓީނާގެ ރޮޒާރިއޯގެ އެއާޕޯޓުން ފުރައިގެން ސްޕެއިނަށް މެސީ ދަތުރުކުރަން އޮތް ފްލައިޓް ދަތުރު ފެށުމުގެ ކުރިން އެއާޕޯޓަށް ދިޔަ މީހަކު ވަނީ އޭނާގެ ލަގެޖުގައި ބޮމެއް އޮތް ކަމަށް ބުނެފައެވެ. އެއާއެކު އެއާޕޯޓުގެ ސެކިއުރިޓީ ވަރުގަދަކޮށް އެއާޕޯޓުން މީހުން ހުސްކޮށްފައިވެއެވެ. އަދިރޮޒާރިއޯ އެއާޕޯޓްގެ އޮޕަރޭޝަންތައް ވަގުތީ ގޮތުން ހުއްޓާލާފައިވެއެވެ.\nއެއާޕޯޓުގެ ސެކިއުރިޓީން ވަނީ ބޮމެއް އޮތް ކަމަށް ބުނި މީހާ ހައްޔަރު ކޮށްފައެވެ. ނަމަވެސް އޭނާ ހެދީ ދޮގެއްކަން އެނގުނީ އެއް ގަޑިއިރު ފަހުން އަލުން އެއާޕޯޓުގެ އޮޕަރޭޝަންތައް ފެށުމުންނެވެ. އެކަން ހިނގިއިރު މެސީ ހުރީ އެއާޕޯޓަކު ނޫނެވެ.\nނަމަވެސް އެއާޕޯޓު އާންމު ހާލަތަކަށް ބަދަލު ކުރުމާ އެކު މެސީ ވަނީ އެއާޕޯޓަށް ގޮސްފައެވެ.\nއާޖެންޓީނާ އަށް ކޮޕާ އެމެރިކާގެ ޗެމްޕިއަންކަން ހޯދައި ދިނުމަށް ފަހު މެސީ ވަނީ މިހާރު އެނބުރި ސްޕެއިނަށް ގޮހެވެ. އުމުރުން 34 އަހަރުގެ މެސީ ވަނީ އާޖެންޓީނާ އަށް ކޮޕާ އެމެރިކާ ހޯދައި ދިނުމަށް މުހިންމު ރޯލެއް އަދާކޮށްފައެވެ.\nބާސާ އިން މެސީއާ އެކު ހެދި ކޮންޓްރެކްޓް ހަމަވުމުން އޭނާ މިހާރު ހުރީ އެއްވެސް ކްލަބެއްގައެއް ނޫނެވެ. މެސީއާ އެކު އެއްބަސްވުމަކަށް އައުމަށް ބާސާ އިން މަސައްކަތް ކުރަމުން އައި ނަމަވެސް އެ ކްލަބަށް ދިމާވެފައިވާ މައްސަލައަކީ މާލީ ހާލަތު ތަން ނުދިނުމެވެ.


Sulookee nuvaanee JSC in liyedhey hukum ivvaigen: Hailam\nސުލޫކީ ނުވާނީ ޖޭއެސްސީން ލިޔެދޭ ހުކުމް އިވައިގެން\nކްރިމިނަލް ކޯޓްގެ ކުރީގެ އިސްގާޒީ އަހުމަދު ހައިލަމް -- އަވަސް ފޮޓޯ\nފަނޑިޔާރުންގެ ސުލޫކީ މައްސަލަތައް ނުބަލާނެ އޮތީ އެންމެ ގޮތެއް ކަމަށާ އެއީ ޖުޑިސަލް ސާވިސް ކޮމިޝަނުން ލިޔެފައި ދޭ ހުކުމް ޝަރީއަތުގައި އިއްވުން ކަމަށް ވިދާޅުވެ ކްރިމިނަލް ކޯޓްގެ ކުރީގެ އިސް ގާޒީ އަހުމަދު ހައިލަމް ޖޭއެސްސީއަށް ފާޑު ވިދާޅު ވެއްޖެ އެވެ.\nކްރިމިނަލް ކޯޓްގެ ގާޒީ އިސްމާއީލް ރަޝީދު ސަސްޕެންޑު ކުރަން ޖުޑީސަލް ސާވިސް ކޮމިޝަން މިއަދު ވަނީ ނިންމާފަ އެވެ. ކުރީގެ ނައިބު ރައީސް އަހުމަދު އަދީބުގެ މައްޗަށް އުފުލި ހަތް ދައުވާ ބާތިލު ކުރަން ކްރިމިނަލް ކޯޓުގެ ގާޒީ އިސްމާއިލް ރަޝީދު ނިންމަވާފައި ވަނީ މިދިއަ އަންގާރަ ދުވަހު އެވެ. އެ ނިންމެވުމަށް ޕްރޮސިކިއުޓާ ޖެނަރަލް (ޕީޖީ) ހުސެއިން ޝަމީމް ވަނީ ވަރަށް ބޮޑަށް ފާޑު ވިދާޅުވެފަ އެވެ. އަދި ގާޒީ އިސްމާއީލް ރަޝީދުގެ މައްސަލަ ބެލުމަށް ޖޭއެސްސީއަށް ވަނީ ހުށަހަޅުއްވައިފަ އެވެ.\nޖޭއެސްސީން މިއަދު ބުނީ ގާޒީ އިސްމާއީލް ރަޝީދު 60 ދުވަހަށް ފަނޑިޔާރުކަމުގެ މަސައްކަތުން ދުރު ކުރުމަށް ނިންމީ، އޭނާއާ ދެކޮޅަށް ހުށަހެޅިފައިވާ ހެއްކަށް ރިއާއަތްކޮށް، މަގާމުގައި ދެމިހުރެއްޖެނަމަ ތަހުގީގަށް ހުރަސް އެޅިދާނެ ކަމަށް ފެންނާތީ ކަމަށެވެ. އަދި ގާޒީ އިސްމާއިލްގެ ސުލޫކީ މައްސަލަ ބެލުމަށްފަހު، އެކަމުގެ ތަފްސީލުތައް ކަނޑައެޅިފައިވާ އުސޫލުތަކުގެ މަތިން ހާމަ ކުރާނެ ކަމަށް ޖޭއެސްސީން އިތުރަށް ބުންޏެވެ.\nއެކަމަށް ފާޑުވިދާޅުވެ ހައިލަމް މިރޭ ވިދާޅުވީ ފަނޑިޔާރުންގެ ސުލޫކީ މައްސަލަތައް ނުބަލާނެ އޮތީ އެންމެ ގޮތެއް ކަމަށާ އެއީ ޖުޑިސަލް ސާވިސް ކޮމިޝަނުން ލިޔެދޭ ހުކުމް ޝަރީއަތުގައި އިއްވުން ކަމަށެވެ.\n"ގާޒީން ސުލޫކީ ނުވާނެ ހަމައެކަނި ގޮތަކީ ޖޭއެސްސީން ލިޔެދޭ ހުކުމެއް ޝަރީއަތުގައި އިއްވައިގެން،" ހައިލަމް ވިދާޅުވިއެވެ.\nނަސްރުގެ ދުވަހުގެ މުނާސަބަތުގައި ކުރިމިނަލް ކޯޓުގެ މުވައްޒަފުންތަކެއް ހިމެނޭ ވައިބާ ގުރޫޕަކަށް ހައިލަމް ފޮނުއްވި ފޮޓޯއަކާއި ގުޅިގެން ހައިލަމްގެ މައްސަލަވެސް ޖޭއެސްސީން ކުރިން ވަނީ ބަލާފައެވެ. އެކަމާއި ގުޅިގެން ޖޭއެސްސީން ވަނީ ހައިލަމް ސަސްޕެންޑްކޮށް، ފަނޑިޔާރު ކަމުން ވަކި ކުރުމަށް މަޖިލީހަށް ހުށަހަޅާފަ އެވެ. އަދި މަޖިލީހުގެ ޖުޑީޝަރީ ކޮމިޓީންވެސް ވަނީ ޖޭއެސްސީގެ އެ ނިންމުން ރަނގަޅުކަމަށް ނިންމައި، ހައިލަމް ފަނޑިޔާރު ކަމުން ވަކި ކުރުމުގެ މައްސަލަ މަޖިލީހުގެ ތަޅުމަށް ފޮނުވާފައެވެ.\nނަމަވެސް ޖޭއެސްސީއަށް ފާޑުވިދާޅުވެ ހައިލަމް ވަނީ މަގާމުން އިސްތިއުފާ ދެއްވާފައެވެ.\nޖޭއެސްސީ އަހުމަދު ހައިލަމް


ޕީޕީއެމްއަށް ފިޔަވަޅު އަޅާނަން – ރައީސް – DhiDaily\nޕީޕީއެމްއަށް ފިޔަވަޅު އަޅާނަން – ރައީސް\nއިއްޔެ އިދިކޮލޫ ފަރާތްތަކުން މާލޭގައި ކުރިއަށް ގެންދިޔަ މުޒާހަރާގައި، އެޗްޕީއޭގެ އެންގުންތަކާއި ހިލާފުވެފައި ވާތީ އެކަމަށް އަޅަންޖެހޭ ފިޔަވަޅު އަޅާނެ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރައީސް ސޯލިހު ވިދާޅުވީ ގައުމަށް ހެޔޮ އެދޭ ބަޔަކު އެގޮތަށް ނޫޅޭނެ ކަމަށާއި، އެމަނިކުފާނު އެހަރަކާތް އ ބެއްލެވި ކަމަށެވެ. އަދި ފެނިގެން ދިޔައީ މިންގަނޑާ މުޅިން ހިލާފުވި ތަން ކަމަށާއި، އެގޮތުން ފަސް މީހުންނަށްވުރެ ގިނައިން އެއްނުވެވޭނެކަން ފާހަގަ ކުރެއްވި އެވެ. މީގެ އިތުރުން ރައީސް ވިދާޅުވީ އެޗްޕީއޭގެ އެންގުންތަކާ ހިލާފު ނުވާނަމަ އަނެއްކާވެސް ލޮކްޑައުންއަކަށް ދާން ޖެހިދާނެ ކަމަށެވެ. ނަމަވެސް އެއީ ރައްޔިތުންނަށް އަނެއްކާވެސް ގިނަ ދަތިތަކާ ކުރިމަތިވާނެ ކަމެއް ކަމަށާއި އެކަން ކުރައްވަން ބޭނުންފުޅު ނުވާ ކަމަށެވެ. ނަމަވެސް ހުރިހާ ރައްޔިތުންގެ ހައްގުގައި އެކަން ކުރަން ޖެހިއްޖެނަމަ ކުރައްވާނެ ކަމަށް ވިދާޅުވިއެވެ.\nފުލުހުން ވެސް ވަނީ ޕީޕީއެމްގެ މުޒާހަރާއާމެދު ފިޔަވަޅު އަޅާނެ ކަމަށް ބުނެފައެވެ. އެކަމަށް އިޝާރާތް ކުރައްވަމުން ރައީސް ސޯލިހު ވިދާޅުވީ މިންގަނޑުތަކާ ހިލާފަށް އުޅޭ މީހުންނަށް ފިޔަވަޅު އެޅުމަށް ފަސް ނުޖެހޭނެ ކަމަށެވެ. މި ސަރުކާރުގައި ހިޔާލު ފާޅު ކުރުމުގެ ފުރުސަތު އަބަދުވެސް އޮންނާނެ ކަމަށާއި ނަމަވެސް މުޒާހަރާއިން ފެނިގެން ދިޔައީ ޒިންމާދާރު ކަމެއް ނެތި އެކަން ކުރި ތަން ކަމަށް ވިދާޅުވިއެވެ. ރޭ މާލޭގައި އަލިފާނުގެ ހާދިސާ ހިނގި ސަރަހައްދަށް ވަޑައިގެންނެވުމުން ނޫސްވެރިން އަމާޒު ކުރެއްވި ސުވާލުތަކަށް ޖަވާބު ދެއްވަމުން ރައީސް ސޯލިހު ވިދާޅުވީ އެޗްޕީއޭގެ މިންގަނޑާ ހިލާފަށް ބަޔަކު ހަރަކާތްތެރިވުމަކީ ހިތާމަހުރި ކަމެއް ކަމަށެވެ.


Ainei meehunnah beynun kurevey mauseh hadhaifi\nއަތްނެތް މީހުންނަށް ބޭނުން ކުރެވޭ މައުސްއެއް ހަދައިފި\nރަޝިޔާގެ ހައި ސްކޫލެއްގައި ކިޔަވަމުންދާ ޒުވާނަކު އަތްނެތް މީހުންނަށް ކޮންޕިއުޓަރ ބޭނުން ކުރެވޭ ގޮތަށް “ފައިވާން މައުސްއެއް” ހަދައިފި އެވެ.\nކޮމްޕިއުޓަރގައި ބޭނުން ކުރެވޭ އާދައިގެ މައުސްއެއް މި ފައިވާނުގެ އެތެރޭގައި ހިމެނިގެން ދާނެކަމަށާއި އަދިރީގަައި ދިއްލޭގޮތަށް ލެޓް ރިބަން އިން ވަނީ ފައިވާން ޖަރީ ކުރެވިފައި އެވެ. އަދި ލެޓް ބޮކި ލުމުގެ އެންމެ ބޮޑު ބޭނުމަކީ ރޭގަނޑު ފެނުމަށް އުދަނގޫ މީހުން އުޅުމާއި އެކު ރޭގަނޑު ހޯދުމަށް ފަސޭހަ ކުރުމަށް ކަމަށެވެ.\nއަދި ފައިވާން ވަނީ އަރައިން އުޅުމަށް ފަސޭހަ ވާނެ ގޮތަށް ހަރުކޮށް އެކަމަކު އުފުލާއިރު ލުއިވާނެ އެވެ. އަދި ގިނައިރު އަރައިން އުޅުނީމަ ހޫނު ނުވާނެހެން ފައިވާން ވާނީ ތައްޔާރު ކުރެވިފައި ކަަމަށް ހަބަރުތަކުން ބުނެއެވެ.\nފައިވާން މައުސް ހެދު ޒުވާނާ\nސާރްގޭ ހެލްޔަވިން ނަމަކަށް ކިޔާ މި ޒުވާނާގެ ފައިވާން މައުސް ވަނީ ފުރަތަމަ ޓެސްޓް ކޮށްފައި އެވެ. އެގޮތުން ފައިވާން މައުސްއާ ކުޅެން ފަރިތަވުމުން ކޮންޕިއުޓަރުން ގޭމް ކުޅެންވެސް ވަރަށް ފަސޭހަ ކަމަށް ސާރްގޭ ބުންޏެެވެ. އަދި އޭނަ ބުނިގޮތުގައި މި ފައިވާން ހެދުމުގެ ވިސްނުން އޭނައަށް ލިބިގެން ދިޔައީ 2015 ވަނަ އަހަރު ކަމަށެވެ. އެއީ އޭނަގެ ސުކޫލްގައި އުޅޭ އެކަހަލަ ކުދިންނަށް އާދައިގެ ކޮންޕިއުޓަރ މައުސް އެއް ބެނުން ނުކުރެނިގެން އުޅޭތަންވެސް ފެންނުމުނެނެވެ.\nހާއްސަ އެހީއަށް ބޭނުންވާ ކުދިންނަށް ހާއްސަ ކުލާސްތަކެއް އެ ސްކޫލްގައި ކުރިއަށް ގެންދެއެެވެ. އެގޮތުން ސާރްގޭ ދެން ބޭނުންވަނީ ވަޔާލެސް ކޮށް ފައިވާން މައުސްއެއް ތައާރަފް ކުރުންކަމަށް ވަނީ ބުނެފައި އެވެ.


School guide: Grade 11: Vaguthu beykaaru nukoh fashaa! | Mihaaru\nލީވާން: އޯ ލެވެލްއާ މުޅިން ތަފާތު މަރުހަލާއެއް --ފޮޓޯ: ހުސެއިން ޝަޔާހް/ މިހާރު\nގްރޭޑް 11، ވަގުތު ބޭކާރުނުކޮށް ފަށާ!\n04 ޑިސެމްބަރ 2016 - 08:413comments\nގްރޭޑް 10 އެއް ނިންމި އެތައް ހާސް ކުދިންނެއް 2017 ގައި ކިޔަވަން ފަށާނީ ގްރޭޑް 11 ގަ އެވެ. އެއީ އަަނެއްކާވެސް ދަރިވަަރުންގެެ ތައުލީމީ ހަޔާތުގައި ކުރިމަތިލާން ޖެހޭ އެހެން މަރުހަލާއެކެވެ.\nއޯ ލެވެލްއާ އަޅާބަލާއިރު އޭ ލެވެލް އަކީ ވަރަށް ތަފާތު ތަޖުރިބާއެކެވެ. އޯ ލެވެލް އިން ރަނގަޅު ނަތީޖާ ހޯދަން ބުރަ ދުވަސްތަކެއް ހޭދަކުރުމަށް ފަހު ބައެއް ދަރިވަރުން އޭ ލެވެލްގެ ދެ އަހަރު މާ ބޮޑަށް ފަސޭހަކޮށްލަ އެވެ.\nވިލާ އިންޓަނޭޝަނަލް ހައި ސްކޫލުގެ ގްރޭޑް 11 ގައި، 2016 ވަނަ އަހަރު ކިޔަވަމުން އައި، އިސްމާއިލް ލީވާން ވެސް ފުރަތަމަ ހީކުރީ އޭލެވެލްގެ ފުރަަތަމަ އަހަރު އެހާ އުނދަގޫ ނުވާނެ ކަމަށެވެ. ނަމަވެސް އެ ދެ އަހަރެއްގެ ބުރަކަން އޭނާ އަށް އިހްސާސްކުރެވުނީ އޭލެވެލް އަށް ކިޔަވަން ފެށުމުންނެވެ.\nފުރަތަމަ ހަފުތާގައި ތަންކޮޅެއް ލުއިކޮށް ދިޔައަސް ދެ ވަނަ ހަފުތާގައި ކިޔެވުމުގެ ތެރެއަށް ރަނގަޅަށް ވަދެވުމާ އެކު، ކިޔަވަން ޖެހޭ އެއްޗެހި ގިނަ ކަން އެނގޭނެ އެވެ. އެއީ، އޭ ލެވެލްގައި ކިޔަވާ ބައިތަކާއި ޔުނިޓްތައް ގިނަކަމުންނެވެ. އެ ހަގީގަތް އެނގުމުން، އޯ ލެވެލްގެ ރަނގަޅު ނަތީޖާ އޭ ލެވެލް އިން ނުލިބިދާނެތީ ލީވާން ކުޑަކޮށް ހާސްވި އެވެ. އެކަމަކު 11 ގެ ޓެސްޓްތައް ނިމުނުއިރު އޭނާގެ ނަތީޖާ ރަނގަޅެވެ. ކަނޑައެޅި އަމާޒަށް ވާސިލްވި އެވެ.\nއޭ ލެވެލް އަށް ތައްޔާރުވުން ތަފާތު\nލީވާން އޭނާގެ ތަޖުރިބާއާ ގުޅޭގޮތުން ވާހަކަ ދައްކަނީ: އޭލެވެލް ބުރަ ނަމަވެސް ހިތްވަރުކޮށްފިނަމަ ކާމިޔާބު ވާނެ ކަމަށް އޭނާ ބުނި-- ވީޑިއޯ: ހުސެން ޝަޔާހު/ މިހާރު\n"ޓެސްޓް ކައިރިވީމަ ރޭގަނޑު ނުނިދާ ހޭލާ ހުރެފައި ކިޔަވާލައިގެން އޯ ލެވެލް އިން ރަނގަޅު ނަތީޖާއެއް ހޯދުނަސް މިހާރު ވިސްނޭ މި ލެވެލްގައި އެހެން ނޫޅެވޭނެ ކަން. ރަނގަޅު ނަތީޖާއެއް ވެސް ނުލިބޭނެކަން. ވަގުތު ހޯދައިގެން ކިޔެވީމަ ނަތީޖާ ރަނގަޅު ވާނީ،" ލީވާން ބުންޏެވެ.\nކޮންމެ ދުވަހަކު ވެސް ލީވާން ވަކި ޓާގެޓެއް ކަނޑައަޅަ އެވެ. އެއީ، އެ ދުވަހަކު ދޭ ފިލާވަޅުތައް ހެދުމަށް ފަހު ސިލަބަސްގެ ވަކި ވަރެއް ކިޔެވުމެވެ. ޝެޑިއުލަކަށް ކިޔެވުން ފައްތަން ޖެހެނީ، ލީވާން ބުނި ގޮތުގައި، ހުރިހާ ފިލާވަޅެއް އެއްފަހަރާ ދަސްކުރަން ޖެހުމުގެ ހާސްކަން ކުރިމަތިވެ، ސިކުނޑި ސުމަކަށް ދިޔަ ނުދޭށެވެ.\nއޭނާ ބުނި ގޮތުގައި އަސްލު މަސައްކަތް ކުރަން ޖެހޭ ވަރަށް ނުކޮށް ފަރުވާކުޑަކޮށްލައިފި ނަމަ އޭ ލެވެލް ވަރަށް އުނދަގޫވާނެ އެވެ.\n"ޓާގެޓްތަކެއް ކަނޑައަޅައި ޝެޑިއުލަށް ކުރިއަށް ގެންގޮސްފި ނަމަ އޭ ލެވެލް ވެސް ވަރަށް ފަސޭހަވާނެ. އޯ ލެވެލް އިން ހޯދި ރަނގަޅު ނަތީޖާ ތަކުރާރުކުރަން ވިސްނުން ބަހައްޓައިގެން ކިޔެވީމަ އެއްވެސް މާއްދާއެއް އުނދަގުލެއް ނުވާނެ،" ލީވާން ބުންޏެވެ.\nދެން އޮތީ އަލަށް 11 ގައި ކިޔަވަން ފަށާ ކުދިންނަށް ލީވާންގެ މުހިއްމު ނަސޭހަތެވެ؛\nއޭނާ ބުނީ އޭ ލެވެލް އަށް ވަނުމުގެ ކުރިން އެ މީހަކު ކުރިއަށް ދާން ބޭނުންވަނީ ކޮން ދާއިރާއަކުންތޯ ނިންމަން ޖެހޭނެ ކަމަށެވެ. ނަމަކަށް އޭ ލެވެލް ހެދުމަށް ވުރެ ބޮޑަށް ސީރިއަސްވާން ވެސް ޖެހޭނެ އެވެ.\n"އެ ކުއްޖަކު ކުރިއަށް ދާން ބޭނުންވާ ރޮނގެއް ކަނޑައަޅައިގެން އޭ ލެވެލް އަށް ދިޔައިމަ ޓާގެޓަށް މަސައްކަތް ކުރަން ފަސޭހަވާނެ. ދެން ބުނެލަން އޮތީ އޭލެވެލް އަށް ދޭން ޖެހޭ ވަގުތު ފުރިހަމަ އަށް ދީގެން، ތާވަލެއް ކަނޑައަޅައިގެން ކިޔަވައްޗޭ. އޭރުން ރަނގަޅު ނަތީޖާއެއް ހޯދޭނެއޭ. ކޮންމެ ކަމެއްގައި ވެސް މުހިއްމީ ގަދައަޅައި މަސައްކަތް ކުރުން،" ލީވާން ބުންޏެވެ.\nއިތުރު ލިޔުންތައް ތައުލީމް ވިލާ ހައި ސްކޫލް އޭ ލެވެލް ސްކޫލް ގައިޑް 2016


MMPRC Ge Hiyaanaathuge Faisaa Libifa Eh Nuvey: Dhunya - Vaguthu\nއަދަދުތައް ދަށަށް، ނަމަވެސް ނުރައްކާ މައްޗަށް! -4ގަޑިއިރު ކުރިން\nރާއްޖޭގައި މިހާތަނަށް ހިންގާފައިވާ އެންމެ ބޮޑު ހިޔާނާތް ކަމަށްވާ އެމްއެމްޕީއާރުސީ ހިޔާނާތުގެ ފައިސާގައި ޖެހިފައި ނުވާނެ ކަމަށް ކުރީގެ ހާރިޖީ ވަޒީރު ދުންޔާ މައުމޫން ވިދާޅުވެއްޖެއެވެ.\nދުންޔާ މިއަދު ކުރެއްވި ޓްވީޓެއްގައި ވިދާޅުވީ، އެމްއެމްޕީއާރުސީ ހިޔާނާތުގައި ޖެެހުނު މީހުންގެ ލިސްޓު ކަމަށް ބުނެ މިހާރު މީސް މީޑިއާގައި ދައުރުވަމުން އަންނަ ލިސްޓުގައި އޭނާގެ ނަންވެސް އޮތް ކަން ފާހަގަ ކުރެވިފައިވާ ކަމަށެވެ. އެ ލިސްޓުގައި ބުނާ ގޮތުން ދުންޔާ ވަނީ 13000 އެމެރިކާ ޑޮލަރު ނުވަތަ ދެ ލައްދަ ދިވެހި ފައިސާ ބޭނުންކޮށްފައެވެ.\nއެ ލިސްޓުގައި އޭނާގެ ނަން އޮތް ނަމަވެސް އެ ފައިސާގައި ޖެހިފައި ނުވާނެ ކަމަށް ދުންޔާ ވަނީ ވިދާޅުވެފައެވެ.\nWith regards to the false rumours circulating in social media linking me to MMPRC corruption of MVR 200k (USD 13k), I categorically deny these allegations & I deny being involved with or benefiting from any MMPRC corruption at any time whatsoever!\n— Dunya Maumoon (@dunyamaumoon) May 12, 2021\nއެމްއެމްޕީއާރުސީގެ ބޮޑު ޚިޔާނާތުގެ ފައިސާ ލިބުނު މީހުންގެ ލިސްޓު މަޖިލީހަށް ފޮނުވީ މިދިޔަ ބުރާސްފަތި ދުވަހުގައެވެ. އެ ލިސްޓުގައި ހިމެނޭ ސަރުކާރުގެ އެކި މަގާމުތަކުގައި ތިބި މީހުން ވަކިކުރާ ގޮތަށް ލިސްޓު ދިރާސާ ކުރާ ކޮމިޓީގެ ސަބް ކޮމިޓީން ރޭ ވަނީ ފާސްކޮށްފައެވެ. އަދި ކޮމިޓީގެ ރިޕޯޓް ވަނީ ނިންމައިފައެވެ.\nމިވާނީ ތެދަކަށް.. މމޕރސ ގެ ފައިސާ ލިބިފައިވާނީ، އަދީބަށް ފައިދާ ކޮށްދޭނެ މީހުންނަށް... އޭގެ ތެރޭގައި، ރައީސް މައުމޫނު3ދަރިން ނުހިމެނޭނެ... އެއީ އަދީބުގެ ދުޝްމަނުން... ރައްޔިތުން ވިސްނާ ފިކުރުކުރޭ... އާރްސީސީ ނާޒިމަކީ އަދީބުގެ ޖާނީ ދުޝްމަނު... އޮތީ ޖަލުގައި.. އެކަމަކު އޭނައަށް އަދީބު ފައިސާ ދިނޯ؟ މީހަކު ހީހީވެސް ހަލާކުވެދާނެ.. އައްސަދުމެން ބުއްދިރަންވެފަ ތިބެ ހަދާ އެއްޗެހީގެ ފެންވަރު މިހުންނަނީ... ބަލަ ފައިސާ ލިބުމަށްޓަކައި، ފައިސާ ދޭމީހާއަށް މަންފާއެއް ކުރުން އެއީ މީގެ އެއް ހެކި...\nއެހެނެއްނޫން. ބްރޯ ސަދަގާތަށް ޖަލުގައި ތިބި މީހުންނާއި، މިއަހަރު މެންބަރުކަމަށް ހޮވޭނެކަމަށް ލަފާކުރި، މުހުސިނު މެނަށް ދިންނަމަ ތި އީ ސައްހަ އެއްޗެއްކަމަށް ރައްޔިތުންނަށް "ހީ" ކުރެވިދާނެ.\nމެއި 12, 2021 17:24\nކަލެޔަށް ލަފާ ކުރެވޭ ގޮތަށް ތިޔަ ލިސްޓެއް އޮންނަން ޖެހޭތަ؟ މައުމޫނުގެ 03 ދަރިންނާއި ނާޒިމް ރަނގަޅަށް ދަންނަ މީހުންނަށް އިނގޭނެ އެމީހުން އެގޮތަށް ލާރިކޮޅެއް ލިބިއްޖެއްޔާ އޭގަ ހިފާނެކަން.\nމެއި 12, 2021 12:59\nހުސް ވަގުން 30 އަހަރު ރައްޔިތުން ނިކަމެތިކޮށްފަ އަދި ފަހުންވެސް ރައްޔިތުންގެ ޙަޒާނާއިން ފަސާގަ ނުޖެހެމޯ.\nރައްޔިތުން ހޭއަރާ ހުންނާތި\nފައިސާ ކޮޅެއް ލިބުނު އެހެނަސް އޭގައި އެމް.އެމް.ޕީ އާރް ސީ ޖަހާފައި އެއް ނެތް ދެތްތޯ.\nމެއި 12, 2021 14:06\nފަޅޮލޭ ނުކިޔަހުރޭ ކަމަނާ. ޥަރަށް ތާހިރު ވެއްޖެ އެއްނު.\nމެއި 12, 2021 16:12\nއެފްޕީއައިޑީގެ ޚިޔާނާތަކީ ކޮންރައީސެއްގެ ވެރިކަމުގައި ސަރުކާރުގެ ތެރެއިން ހިންގި ޚިޔާނާތެއްކަމާއި އެޚިޔާނާތުގެ މޭސްތިރިއަކީ ކާކުކުކަން ކަމަނާއަށް އެނގޭތަ؟؟؟ނެއެނގޭ ދޮތެ؟؟؟


Janhvi ge "The Kargil Girl" Netflix ah\nޖާންވީގެ "ދަ ކާރްގިލް ގާލް" އާއި އިޝާންގެ "ޚާލީ ޕީލީ" ނެޓްފްލިކްސް އަށް\nކޮވިޑް-19ގެ ސަބަބުން އިންޑިޔާ ލޮކްޑައުން ކޮށްފައިވާތީ ހުރިހާ ސިނަމާތައް ބަންދުކޮށްފައި ހުންނަތާ ގިނަ ދުވަސްތަކެއް ވެއްޖެ އެވެ. އަދިވެސް މި ވަބާއިން ސަލާމަތްވެވޭނެ ގޮތެއް ފެންނަން ނެތުމުން ލޮކްޑައުން އިތުރުކުރާނެ ކަމަށް މިހާރު ޔަގީންވެ އެވެ. މިހާރުވެސް ނޭވާހޮޅިޔަށް އެޅިފައިވާ ފިލްމު އިންޑަސްޓްރީއަށް ލޮކްޑައުން އިތުރުކުރުމުން ލިބޭ ގެއްލުން އިތުރު ވެގެން ދާނެ އެވެ. ޚާއްސަކޮށް މިހާރު ރިލީޒްކުރަން ތައްޔާރުވެފައިވާ ފިލްމުތައް ރިލީޒް ކުރެވޭގޮތް ނުވެ ލަސް ވުމަކީ އެ ފިލްމުތަކުގެ ޕްރޮޑިއުސަރުން ވަރަށް ކަންބޮޑުވާނެ ކަމެކެވެ.\nފަހުގެ ޚަބަރުތައް ބުނާ ގޮތުގައި ކުޑަ ބަޖެޓަކުން އުފައްދާފައިވާ ޖާންވީ ކަޕޫރުގެ "ދަ ކާރްގިލް ގާލް" އާއި އިޝާން ޚައްތަރު އާއި އަނަންޔާ ޕާންޑޭގެ "ޚާލީ ޕީލީ" ސީދާ ނެޓްފްލިކްސްގައި ރިލީޒްކުރަން މިހާރު ވަނީ ނިންމާފަ އެވެ.\nމި ފިލްމުތަކުގެ މައުލޫމާތު އެނގޭ މީހަކު އިންޑިޔާ އޮންލައިން ނޫހަކަށް ބުނެފައިވާ ގޮތުގައި މި ދެ ފިލްމަކީ ޒީ ފިލްމްސް އިން ޕްރޮޑިއުސްކޮށްފައިވާ ފިލްމުތަކެކެވެ. ލޮކްޑައުން އިތުރަށް ދެމިގެންދާނެކަން ޔަގީން ވާތީ އޯޓީޓީ ޕްލެޓްފޯމްގައި ފިލްމު ރިލީޒްކުރުމަކީ މިހާރަށް އޮތް އެންމެ ރަނގަޅު ގޮތް ކަމަށް ޕްރޮޑިއުސަރުންގެ ހައިސިއްޔަތުން ޒީ ގަބޫލު ކުރެ އެވެ.\nއެހެންވެ ނެޓްފްލިކްސް އަށް މި ދެ ފިލްމު ސްޓްރީމް ކުރުމުގެ ރައިޓްސް މިހާރު ދީފައިވާ ކަމަށް ވެސް ވެއެވެ.\n"ގުންޖަން ސަކްސޭނާ: ދަ ކާރްގިލް ގާލް" އަކީ ކަރަން ޖޯހަރްގެ ދަރްމާ ޕްރޮޑަކްޝަން އާއި ޒީ ގުޅިގެން ޕްރޮޑިއުސްކޮށްފައިވާ ފިލްމަކަށް ވެފައި ނެޓްފްލިކްސް އަށް ފިލްމު ސްޓްރީމްކުރުމުގެ ހުއްދަ ދިނުމުގައި ދަރްމާ ޕްރޮޑަކްޝަންގެ ވެސް މައްސަލައެއް ނެތެވެ.\nދަރްމާ ޕްރޮޑަކްޝަންގެ ފަރާތުން ވާހަކަ ދެއްކި މީހަކު ބުނީ "ދަ ކާރްގިލް ގާލް" ދެއްކުމުގެ ރައިޓްސް ނެޓްފްލިކްސް އަށް ދޭން ނިންމާފައިވަނީ ޒީ އިންނެވެ. އޭނާވެސް ބުނީ "ދަ ކާރްގިލް ގާލް" އާއި "ޚާލީ ޕީލީ" ސްޓްރީމުކުރުމުގެ ރައިޓްސް ނެޓްފްލިކްސް އަށް ދިނުމަކީ މިހާރަށް އޮތް އެންމެ ރަނގަޅު ގޮތް ކަމަކަށް އެންމެން ވެސް ގަބޫލުކުރާ ކަމަށެވެ. ސަބަބަކީ ލޮކްޑައުން ނިންމާލެވޭނެ ދުވަހެއް އަދި އޭގެ ފަހުން ވެސް ސިނަމާތަކަށް މީހުން ވަންނަން ފަށާނެ ދުވަހެއް އެއްވެސް ބަޔަކަށް ޔަގީން ނުވާތީ އެވެ.\nމިކަމާ ގުޅޭ ގޮތުން ރަސްމީ ގޮތުން ވަރަށް އަވަހަށް އިއުލާނެއް ކުރާނެ ކަމަށް ވެސް ޚަބަރުތައް ބުނެ އެވެ.